**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιανουαρίου 2025, ημέρα Τρίτη και ώρα 10.15΄ στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Αντιμετώπιση νέων μορφών βίας κατά των γυναικών – Ενσωμάτωση της Οδηγίας (ΕΕ) 2024/1385 – Πρόσθετες ρυθμίσεις στον νόμο περί ενδοοικογενειακής βίας – Αναδιοργάνωση των ιατροδικαστικών υπηρεσιών – Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις» (3η Συνεδρίαση).

Στη συνεδρίαση παρέστησαν ο Υπουργός Δικαιοσύνης, κ. Γεώργιος Φλωρίδης, ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Γιαννούλης Χρήστος, Ψυχογιός Γεώργιος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Δάγκα Παρασκευή, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Κυρίες και κύριοι συνάδελφοι καλημέρα σας. Ξεκινάει η συνεδρίαση της Δημόσιας διοίκησης, Δημόσιας τάξης και Δικαιοσύνης με θέμα ημερήσιας διάταξης συνέχιση της επεξεργασίας και εξέταση του σχεδίου νόμου του Υπουργείου Δικαιοσύνης «Αντιμετώπιση νέων μορφών βίας κατά των γυναικών – Ενσωμάτωση της Οδηγίας (ΕΕ) 2024/1385 – Πρόσθετες ρυθμίσεις στον νόμο περί ενδοοικογενειακής βίας – Αναδιοργάνωση των ιατροδικαστικών υπηρεσιών – Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις». Είναι η τρίτη συνεδρίαση όπου θα γίνει η κατ’ άρθρον επεξεργασία και εξέταση του σχεδίου νόμου.

Πριν προχωρήσουμε στην συζήτηση επί των άρθρων καλούνται οι Εισηγητές και οι Ειδικοί Αγορητές να ψηφίσουν επί της Αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Δημήτριος Κούβελας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Υπερ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Κατά, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχειο Ειδικός Αγορητής από τον ΣΥΡΙΖΑ, κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κατά, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Τον λόγο έχειη Ειδική Αγορήτρια από το Κομμουνιστικό Κόμμα Ελλάδος, κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Κατά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχειο Ειδικός Αγορητής από την ΕΛΛΗΝΙΚΗ ΛΥΣΗ, κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ(Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Πάγια τακτική μας, κύριε Πρόεδρε, επιφυλασσόμαστε για την Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει οΕιδικός Αγορητής από την «ΝΕΑ ΑΡΙΣΤΕΡΑ», κ. Δημήτριος Τζανακόπουλος.

Δεν είναι ακόμη στην Αίθουσα.

Τον λόγο έχει οΕιδικός Αγορητής από το «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Επιφυλασσόμαστε για την Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ηΕιδική Αγορήτρια από την «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΖΩΗ ΚΩΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):** Κύριε Πρόεδρε, θα τοποθετηθώ εγώ για την ψήφο μας για την «ΠΛΕΥΣΗ ΕΛΕΥΘΕΡΙΑΣ» και σας ζητώ τον λόγο αμέσως μετά και για ένα ζήτημα διαδικασίας πριν μπείτε τις Εισηγήσεις επί των άρθρων. Επί της αρχής, λοιπόν, η «ΠΛΕΥΣΗ ΕΛΕΥΘΕΡΙΑΣ» ψηφίζει κατά. Ήταν ξεκάθαρο και από τις τοποθετήσεις των φορέων ότι πρόκειται για ένα εξαιρετικά προβληματικό νομοσχέδιο, που έρχεται με ασφυκτική διαδικασία, τέτοια, που σχεδόν έβαλαν τα κλάματα οι φορείς από την πίεση, από την οποία κλήθηκαν και να τοποθετηθούν και να αντικρούσουν διαδικασίες. Εμείς έχουμε μια πρόταση για την διαδικασία επί της οποίας θα σας ζητήσω τον λόγο αμέσως μετά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής από τους «ΣΠΑΡΤΙΑΤΕΣ», κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):**Κατά, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Δικαιοσύνης «Αντιμετώπιση νέων μορφών βίας κατά των γυναικών – Ενσωμάτωση της Οδηγίας (ΕΕ) 2024/1385 – Πρόσθετες ρυθμίσεις στον νόμο περί ενδοοικογενειακής βίας – Αναδιοργάνωση των ιατροδικαστικών υπηρεσιών – Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις», γίνεται δεκτό επί της αρχής, κατά πλειοψηφία.

Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»): Εμείς στο σημείο αυτό, δεδομένου ότι διαπιστώθηκε χτες στην πολύωρη συνεδρίαση ακρόασης των φορέων, ότι υπάρχουν τρομακτικές αντιδράσεις από όλους τους αρμόδιους φορείς, μόνον ο κ. Καρακούκης, που είναι φωτογραφικά ωφελούμενος τοποθετήθηκε θετικά και ο Πρόεδρος των Διοικητικών Δικαστών που είναι αμφίβολο αν ρώτησε κανέναν άλλον διοικητικό δικαστή εάν μπορεί να τοποθετηθεί με αυτό τον τρόπο. Είχαμε αποχώρηση του εκπροσώπου της Ένωσης Δικαστών και Εισαγγελέων και πάρα πολύ μεγάλες διαμαρτυρίες για τη διαδικασία από όλες τις οργανώσεις προστασίας των δικαιωμάτων των γυναικών εξάλειψης της έμφυλης βίας, διεκδίκηση της κατοχύρωσης της γυναικοκτονίας και συνολικά υπεράσπισης της ισότητας.**

**Τεράστιες αντιδράσεις, πολύωρες και κατέστη σαφές, ότι πρώτον, το νομοσχέδιο δεν είναι καθόλου ώριμο για να συζητείται με αυτή τη διαδικασία κατεπείγοντος και δεύτερον, ότι ουδείς αναγνωρίζει λόγω κατεπείγουσας συζήτησης. Αυτό το οποίο έχει προγραμματιστεί το έθεσα και στην πρώτη συνεδρίαση, αλλά τώρα πια είμαστε στην 3η συνεδρίαση, αυτό το οποίο έχει προγραμματιστεί παραβιάζει καταφανώς και το Σύνταγμα και τον Κανονισμό της Βουλής. Η συνεδρίαση, η οποία είναι να γίνει μετά από τη σημερινή, κανονικά κατά τον Κανονισμό της Βουλής γίνεται μετά από επτά μέρες.**

**Εμείς λοιπόν, στο σημείο αυτό, ζητάμε ας προχωρήσει η σημερινή συνεδρίαση. Εμείς θεωρούμε ότι θα έπρεπε κανονικά, δεδομένου ότι είναι 10 η ώρα το πρωί και η χθεσινή συνεδρίαση τελείωσε περίπου 10 η ώρα το βράδυ, αν ήμασταν σοβαροί και το λέω με όλη την ουσία της λέξης, να δώσουμε στους εαυτούς μας και ο Υπουργός στον εαυτό του, που μας είπε χθες ότι θέλει κάνει, τον χρόνο, να επεξεργαστούμε, να ξανά διαβάσουμε, να επανεκτιμήσουμε αυτά όλα τα πάρα πολύ σημαντικά που ειπώθηκαν από τους φορείς. Σε κάθε περίπτωση έχει ξεκινήσει η σημερινή συνεδρίαση δεν θα επιμείνω. Θα το έκανα, αλλά θέλω να δώσω μια ευκαιρία να γίνει το σωστό, να προγραμματιστεί η επόμενη συνεδρίαση της Επιτροπής σε μία εβδομάδα και να δοθεί ο απαιτούμενος, κατά τον Κανονισμό, χρόνος.**

**Γνωρίζετε ότι υπό καμία ερμηνεία του Κανονισμού, δεν μπορεί η δεύτερη ανάγνωση να γίνει σε λιγότερο από 24 ώρες όπως έχει προγραμματιστεί για αύριο. Ο Κανονισμός λέει επτά μέρες και σε περιπτώσεις κατεπείγοντος σε δύο μέρες, αλλά εσείς το έχετε προγραμματίσει σε λιγότερο από 24 ώρες. Εμείς ζητάμε, αυτό να ανακληθεί τώρα, αλλά επειδή φαντάζομαι ότι μπορεί να επικαλεστείτε απόφαση της διάσκεψης ότι θα συζητηθεί το νομοσχέδιο την Πέμπτη, να πω, πρώτον, η διάσκεψη δεν μπορεί να αποφασίσει την συζήτηση κανενός νομοσχεδίου, εάν αυτό δεν ολοκληρωθεί στην Επιτροπή και αυτό είναι μια πάγια παραβίαση, την οποία ουσιαστικά έθαλπε ο κ. Τασούλας. Τώρα δεν έχουμε κύριο Τασούλα, θα έχουμε αύριο εκλογή Προέδρου της Βουλής. Να γίνει λοιπόν, κανονικά προγραμματισμός. Δεν υπάρχει κανένα κατεπείγον, υπάρχουν τεράστιες αντιδράσεις, υπάρχει αποχή των δικηγόρων και την Πέμπτη και την Παρασκευή, αποχή των δικηγόρων όλης της χώρας.**

**Υπάρχουν πάρα-πάρα πολλές αντιρρήσεις από τις οργανώσεις υπεράσπισης των δικαιωμάτων των γυναικών που υποτίθεται, ότι η Κυβέρνηση φέρνει διαδικασίες προστασίας κατά της έμφυλης βίας. Να προγραμματίσουμε κανονική συνεδρίαση την επόμενη εβδομάδα, αφού συνεκτιμήσουμε όλα όσα ειπώθηκαν. Να γίνει κοινωνικός διάλογος όπως πρέπει να γίνει. Εγώ εχθές είδα πολλές εκπροσώπους γυναικείων οργανώσεων και κάποιες μάλιστα, παρακολούθησαν στη συνέχεια και την Επιτροπή, χωρίς να παρέμβουν και να μπει στην Ολομέλεια πια το νομοσχέδιο, με κανονική διαδικασία, αν εν τω μεταξύ δεν αποσυρθεί, όπως ζήτησαν οι περισσότεροι φορείς.**

**Οι περισσότεροι φορείς ζήτησαν την απόσυρση του νομοσχεδίου. Δεν είναι λογικό, η Κυβέρνηση, με αυτή την ετσιθελική νοοτροπία, που εξέφρασε χθες ο κ. Φλωρίδης «ό τι θέλω κάνω» και αυτό είναι το τραμπικό. Το έδειξε χθες ο κ. Τράμπ και ξέρουμε που καταλήγει. Καταλήγει, στο να έχεις δίπλα σου έναν τύπο που κάνει ναζιστικές χειρονομίες και καταλήγει τελικά, να δοκιμάζονται τα πιο βασικά θεμέλια της δημοκρατίας. Η πρόταση λοιπόν, της Πλεύσης Ελευθερίας στο σημείο αυτό - έχουμε 1, 2, 3, 4, 5, 6, 7, 8, 9, 10 βουλευτές είναι μέσα στην Αίθουσα και με εσάς κύριε Πρόεδρε 11 -** είναι να προγραμματιστεί η επόμενη συνεδρίαση σε μία εβδομάδα και όχι αύριο, ώστε να δοθεί ο απαιτούμενος χρόνος. Ακούστηκαν όλα αυτά που ακούστηκαν στην προηγούμενη διαδικασία.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έγινε κατανοητό κύρια Πρόεδρε. Παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, να ολοκληρώσω την φράση μου και θα τελειώσω εδώ. Να δοθεί λοιπόν, απαιτούμενος χρόνος και βεβαίως, προβάλλουμε στο σημείο αυτό ένσταση αντισυνταγματικότητας και του νομοσχεδίου και της διαδικασίας, διότι από καμία διάταξη του Συντάγματος δεν επιτρέπεται αυτό το οποίο γίνεται, δηλαδή αυτή η ετσιθελική νομοθέτηση. Μία τελευταία παρατήρηση προς τον κύριο Φλωρίδη. Επειδή κύριε Υπουργέ, όταν είπα ότι σχεδόν «βάλαν τα κλάματα» χθες οι φορείς, εσείς γελάγατε. Ξέρετε, δεν είναι αστείο, οι γυναίκες, οι οποίες δρουν στο πεδίο και είναι δίπλα σε γυναίκες που μπορούν να κλειδώνονται στο μπάνιο του σπιτιού τους με το παιδί τους, για να προστατευθούν και κάνουν αυτό που δεν κάνει η πολιτεία και έρχονται εδώ και σχεδόν βάζουν τα κλάματα, για να μπορέσουν να σας δώσουν με ποιο δραματικό τρόπο βιώνουν το νομοσχέδιό σας, δεν είναι περίγελος και τα γέλια περισσεύουν. Ευχαριστώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, άλλη συνεδρίαση παρακολουθήσατε εσείς. Άλλη συνεδρίαση όχι την χθεσινή. Η χθεσινή μόνο τέτοια που λέτε δεν είχε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εγώ έμεινα εδώ και την παρακολούθησα, δεν έφυγα όπως εσείς λέγοντας κάνω ότι θέλω.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, σε αυτήν την συνεδρίαση πάντως δεν ήσασταν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε και εσείς φύγατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εγώ έφυγα μόνο γιατί έπρεπε να πάω στην Ολομέλεια που είχα επίκαιρη ερώτηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, φύγατε για να πάτε στην Ολομέλεια και λείψατε για αρκετή ώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Έφυγα μόνο για να πάω στην Ολομέλεια που είχα επίκαιρη ερώτηση, διότι όλα τα βάζετε μαζί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ορίστε;

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): (*Ομιλεί, εκτός μικροφώνου*….)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, δεν μπορεί να μπορεί να υποτιμά τον Υπουργό για το ότι μπορεί να σηκώθηκε για να βγει ένα λεπτό από την Αίθουσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εγώ τον ψέγω για αυτό που έκανε, που κούναγε το δάχτυλο και μου έλεγε: «κάνω ότι θέλω, θα κάνω ότι θέλω και δεν έχετε δικαίωμα να με ρωτάτε» για αυτό τον ψέγω και όχι γιατί βγήκε έξω για πέντε λεπτά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ακούστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Για την καθεστωτική νοοτροπία και συμπεριφορά εγώ τον ψέγω και βεβαίως, μπορώ και θα το κάνω.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε, σας ακούσαμε. Κατ’ αρχήν, σε ό τι με αφορά, να πω το εξής. Το συγκεκριμένο νομοσχέδιο δεν έγινε με καμία κατεπείγουσα διαδικασία. Η διαδικασία είναι αυτή που προβλέπεται από τον Κανονισμό της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μα τι λέτε τώρα; Μα τι λέτε τώρα;

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):**Κύριε Πρόεδρε, το παρατραβάτε **(*Ομιλεί, εκτός μικροφώνου*…)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Λιακούλη, μου λέτε ότι το παρατραβάω;

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):**Συγνώμη κύριε Πρόεδρε, αλλά… **(*Ομιλεί, εκτός μικροφώνου*…)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Λιακούλη, εσείς δεν ήσασταν που ζητήσατε να μη γίνει Παρασκευή το νομοσχέδιο, όπως αρχικά είχε προγραμματιστεί, γιατί είχατε προσωπικό πρόβλημα.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): (*Ομιλεί, εκτός μικροφώνου*…)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να σας πω και κάτι. Όχι, όχι δεν έχετε τον λόγο, δεν έχετε τον λόγο, τώρα μιλάω εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** **(*Ομιλεί, εκτός μικροφώνου*….)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Όμως, τώρα μιλάω εγώ, όταν τελειώσω, θα σας δώσω τον λόγο να μιλήσετε κι εσείς.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Δώστε, τον λόγο και σε εμάς. **(*Ομιλεί, εκτός μικροφώνου*…)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πώς φτάσαμε λοιπόν, για να μην ξαναρχίσουμε. Η ίδια συζήτηση δεν το πιστεύω.

**ΔΗΜΗΤΡΙΟΣ ΚΥΡΙΑΖΙΔΗΣ:** ***(Ομιλεί, εκτός μικροφώνου…)***

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** **(*Ομιλεί, εκτός μικροφώνου*….)**

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): (*Ομιλεί, εκτός μικροφώνου*…)**

**ΔΗΜΗΤΡΙΟΣ ΚΥΡΙΑΖΙΔΗΣ: *(Ομιλεί, εκτός μικροφώνου…)***

Ωραία, να τελειώσω κυρία Λιακούλη; Κατάλαβα ότι θέλετε τον λόγο και θα σας τον δώσω αμέσως μετά.

**ΔΗΜΗΤΡΙΟΣ ΚΥΡΙΑΖΙΔΗΣ:** ***(Ομιλεί, εκτός μικροφώνου…)***

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): (*Ομιλεί, εκτός μικροφώνου*….)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Κυριαζίδη, κύριε Κυριαζίδη, κύριε Κυριαζίδη. Κύριε Κυριαζίδη παρακαλώ δεν έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν ντρέπεσαι καθόλου; Ζητάω τον λόγο επί προσωπικού. ***(Ομιλεί, εκτός μικροφώνου…)***

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν υπάρχει κανένα προσωπικό. Λοιπόν, αφού δεν έγινε κατανοητό την προηγούμενη φορά, γιατί έγινε μια πολύ μεγάλη κουβέντα για το πώς θα συζητηθεί αυτό το νομοσχέδιο, σε ποιες ημέρες και πώς θα σεβαστούμε τα προβλεπόμενα από τον Κανονισμό. Η δικιά μου αρχική πρόταση και η αρχική δικιά μου πρόσκληση, για να ξεκινήσει το νομοσχέδιο να συζητιέται, ήταν για την προηγούμενη Παρασκευή.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Και ο κύριος Παπαηλιού. **(*Ομιλεί, εκτός μικροφώνου*…)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η κυρία Λιακούλη να το ξανά θυμίσω και ο κύριος Παπαηλιού, θέτοντας προσωπικό θέμα, που δεν τους επέτρεπε την παρουσία στην Επιτροπή την Παρασκευή, ζήτησαν να γίνει η συζήτηση του νομοσχεδίου την Πέμπτη. Ζήτησαν να γίνει η συζήτηση του νομοσχεδίου την Πέμπτη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Όχι, κύριε Πρόεδρε. Εσείς αυτό το συμπληρώνετε μόνος σας και αυθαίρετα. Εμείς δεν ζητήσαμε αυτό. Εμείς ζητήσαμε την Παρασκευή το πρωί. Εσείς, το βάλατε την Πέμπτη το απόγευμα.**(*Ομιλεί, εκτός μικροφώνου*…)**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Μα, το έβαλα τη Πέμπτη, γιατί υπήρχε στο μεταξύ η Απόφαση της Διάσκεψης των Προέδρων που έλεγε ότι το νομοσχέδιο θα συζητηθεί στην Ολομέλεια τη Πέμπτη. Άρα, πως θα χωρέσουν όλες οι συνεδριάσεις μαζί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Δεν υπάρχει Απόφαση στη Διάσκεψη, δεν υπάρχει ο Πρόεδρος. Δεν υπάρχει Απόφαση Διάσκεψης.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** *(Ομιλεί εκτός μικροφώνου)* Αποφασίσατε εσείς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν υπάρχει «αποφασίσατε εσείς». Εγώ αποφάσισα προφανώς, αλλά αποφάσισα για να διευκολύνω και εσάς και τον κ. Παπαηλιού και με δεδομένο ότι είχαμε συζήτηση τη Πέμπτη στην Ολομέλεια. Έτσι, λοιπόν, οι ημερομηνίες που μπορούσαμε να βάλουμε το νομοσχέδιο ήταν αυτές που μπήκαν. Και τελικά αποφάσισε η Επιτροπή - για να μην επανερχόμαστε, η Επιτροπή αποφάσισε - δικιά μου ήταν η πρόταση, όλοι μαζί το αποφασίσαμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Η Ν.Δ το αποφάσισε, μόνη της! Κανένας δεν συμφώνησε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Όχι, όχι. Η Επιτροπή αποφάσισε..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Η Ν.Δ μόνη της!

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η Επιτροπή αποφάσισε με την πλειοψηφία που υπάρχει στην Επιτροπή και έγινε η συζήτηση τις ημερομηνίες που βάλαμε και έχουμε εν όψη.

Άρα, λοιπόν, αυτό που έχω να πω, για να μην ξαναερχόμαστε στα ίδια πράγματα…

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** *(Ομιλεί εκτός μικροφώνου)* Να μας δώσετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Συγγνώμη, κυρία Κομνηνάκα, δεν θα δώσω σε κανένα τον λόγο, διότι η Επιτροπή αποφάσισε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Τι λέτε τώρα; Έχουμε κάνει πρόταση και θα τοποθετηθεί η αντιπολίτευση. Τι λέτε τώρα;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η Επιτροπή αποφάσισε, η Επιτροπή αποφάσισε για το πως θα γίνει η συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Και τώρα υπάρχει νέα πρόταση και ζητάνε όλοι τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κάνετε λάθος, κυρία Πρόεδρε. Δεν θα ξανά αποφασίσει η Επιτροπή για θέμα που ήδη αποφάσισε. Στη πρώτη συνεδρίαση της Επιτροπής αποφασίσαμε ότι η ακρόαση των φορέων θα γίνει τη Δευτέρα, όπως κι έγινε, σήμερα γίνεται η συζήτηση επί των άρθρων και αύριο, έχει αποφασιστεί με απόφαση από την Επιτροπή ότι θα γίνει η β΄ ανάγνωση του νομοσχεδίου. Δεν θα αποφασίσει η Επιτροπή ξανά για το ίδιο θέμα.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, επειδή έγινε αναφορά στο όνομά μου…

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θα μιλήσουμε για το νομοσχέδιο, η Επιτροπή αποφάσισε για τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Έχουν ζητήσει τον λόγο όλοι οι Αγορητής και Εισηγητές της αντιπολίτευσης και δεν μπορείτε να κάνετε ό, τι θέλετε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν θα μου υποδείξετε εσείς, τον τρόπο με τον οποίο θα προεδρεύσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Κάνετε λάθος! Και θα σας υποδείξω και θα σας κάνω και έλεγχο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κάνετε λάθος! Δεν θα ξαναβάλω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Κάνετε λάθος! Όπως φέρατε το Πόρισμα για τα Τέμπη, κύριε Τσαβδαρίδη, ήσασταν Εισηγητής, ήσασταν Εισηγητής των 400 σελίδων για τα Τέμπη!

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν θα ξαναβάλω σε ψήφιση ένα θέμα το οποίο ψηφίστηκε και αποφασίστηκε και παρακαλώ, μη παρακωλύετε τη συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Ναι, και αποφασίστηκε ότι είναι αθώος ο Καραμανλής για τα Τέμπη με την δική σας Εισήγηση που τη ψηφίσατε μόνοι σας! Με τον ίδιο τρόπο πορεύεστε!

Ας πάρετε τον λόγο, οι της αντιπολίτευσης οι υπόλοιποι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Λιακούλη, θέλετε τον λόγο σε σχέση με αυτό που είπαμε ή το λύσαμε το θέμα; Ωραία, θα έχετε τον λόγο για ένα λεπτό, γι’ αυτό που θέσαμε.

Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Επί της διαδικασίας και επιμένω, κύριε Πρόεδρε, να χρονομετρούμαι.

Θέλω να διευκρινίσω, κύριε Πρόεδρε και στο Σώμα και στους συναδέλφους, για να είμαστε καθαροί μεταξύ μας. Επειδή την προηγούμενη φορά ακούστηκε, και νομίζω ότι ήταν από παραδρομή η πληροφόρηση, ότι επικοινωνήσαμε με τον κύριο Υπουργό. Δεν επικοινωνήσαμε με τον κ. Υπουργό, ούτε εγώ ούτε ο κύριος συνάδελφος, ο κ. Παπαηλιού.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν είπα εγώ με τον κ. Υπουργό.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Αφήστε με! Μη μου παίρνετε χρόνο από αυτό που έχω και έχω μόνο ένα λεπτό. Σας παρακαλώ, επιτέλους! Ναι, έτσι εγώ την αντιλαμβάνομαι τη διαδικασία και με αυτολογοκρισία.

Κύριε Πρόεδρε, το Σώμα, πολλές φορές, αντιμετωπίζει παράλληλες εκδηλώσεις, Επιτροπές ή γεγονότα και το γνωρίζετε πολύ καλά. Γι’ αυτό το λόγο έγινε η παράκληση να μετακινηθεί στη Δευτέρα. Δε μπορούσε η Επιτροπή να γίνει τη Δευτέρα και την τοποθετήσατε την Πέμπτη. Δεν την τοποθετήσαμε εμείς! Τη τοποθετήσατε εσείς! Εμείς ούτε μπορούσαμε να την τοποθετήσουμε ούτε ερωτηθήκαμε. Ένα αυτό, για να είμαστε ξεκάθαροι σε αυτά που λέμε.

Όμως, κύριε Πρόεδρε, ακούστε λίγο. Ξέρετε όταν χάνεται η εμπιστοσύνη μεταξύ των μελών μιας Επιτροπής είναι άσχημο για τη λειτουργία της Επιτροπής. Και εξηγούμαι: Από αυτά που ακούστηκαν όλα και από τον τρόπο που αφέθηκε να εννοηθεί ένα ζήτημα καθαρά διαδικαστικό, εμένα με ωθεί πλέον στην απόφαση οτιδήποτε προς την Επιτροπή σας απευθύνω ή προς οποιοδήποτε όργανο της Βουλής να το απευθύνω εγγράφως, προκειμένου να είμαστε καθαροί στις διαδικασίες. Αυτό είναι το ένα.

Το δεύτερο. Το συγκεκριμένο νομοσχέδιο θα πρέπει να αντιληφθούμε ότι είναι πολυνομοσχέδιο. Δεν έχει να κάνει μόνο με την ενδοοικογενειακή βία. Έχει να κάνει με τον Κώδικα Ποινικής Δικονομίας, με τον Ποινικό Κώδικα, με τις ποινές, με την Ιατροδικαστική Υπηρεσία, που προέκυψε χθες σοβαρότατο ζήτημα από το Σώμα των Ιατροδικαστών, κύριε Πρόεδρε, άρα, προκύπτουν ζητήματα.

Χθες, οι φορείς έβαλαν ένα πλαίσιο ταχύτητας του συγκεκριμένου νομοσχεδίου, τέτοιο που δε μπορούν και οι ίδιοι να το επεξεργαστούν, παρότι έχουμε ένα σύνολο υπομνημάτων που ξεπερνάει τις 300 σελίδες. Προσπάθησα να τα διαβάσω και τα ξημερώματα και τώρα και πριν έρθω. Δε νομίζω ότι συνάδελφος πρόλαβε να επεξεργαστεί πραγματικά τα πρακτικά της χθεσινής συζήτησης με τους φορείς.

Γι’ αυτό, κύριε Πρόεδρε, πραγματικά, είναι ουσιαστικό το να έχουμε λίγο χρόνο παραπάνω να επεξεργαστούμε τις απόψεις των φορέων, που μπορούν να βοηθήσουν και το Υπουργείο, δηλαδή να κάνει καλύτερες διατάξεις, να ρυθμίζει πιο σωστά τα πράγματα, για να μην ξανάρχεστε εδώ και αναιρείτε τον ίδιο σας τον εαυτό.

Το Μάϊο αποφασίσαμε γι’ αυτά τα θέματα, έχουμε Γενάρη και ξανάρχεστε να συζητήσετε πάλι γι’ αυτό.

Άρα, είναι όφελος προς όλους. Αν μπορούμε αυτό να το βρούμε στην Επιτροπή συναινετικά, δε χρειάζεται να καυγαδίζουμε για πράγματα που ωφελούν και το Κοινοβούλιο και τη νομοθετική διαδικασία και όλες τις παρατάξεις.

Αυτό ήθελα να πω, ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κι εμείς ευχαριστούμε.

Ο κ. Παπαηλιού, έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, θέλω να κάνω μια διευκρίνιση, για να μην υπάρχουν παρεξηγήσεις. Την προηγούμενη, αν θυμάμαι καλά, Τετάρτη, έγινε μία συζήτηση, ανεπίσημη βέβαια, όσον αφορά τους χρόνους κατάθεσης και συζήτησης του νομοσχεδίου. Ουδέποτε, επειδή αναφέρθηκε το όνομά μου, ζήτησα να πάει η συνεδρίαση της πρώτης Επιτροπής την Πέμπτη. Ουδέποτε. Εκείνο που ζήτησα ήταν, αν υπήρχε δυνατότητα, να γίνει η πρώτη συζήτηση από την ερχόμενη, από την τρέχουσα δηλαδή, εβδομάδα, χωρίς βέβαια, να παραβιάζονται οι προϋποθέσεις που τίθενται από τον Κανονισμό της Βουλής και τίποτα παραπάνω.

Συνεπώς, δε ζήτησα να έρθει η πρώτη συζήτηση την Πέμπτη, σε καμία περίπτωση. Στη συνέχεια, έφυγα κιόλας, γιατί θεώρησα το θέμα λήξαν, διότι, ούτως ή άλλως, θα αποφασίζατε εσείς, όπως κάνετε συνήθως.

Συνεπώς, θέλω να το διευκρινίσω και πάλι. Ζήτησα να τηρηθεί, βέβαια, ο Κανονισμός της Βουλής μέχρι κεραίας και δεύτερον, αν υπήρχε δυνατότητα η συζήτηση του νομοσχεδίου στην Επιτροπή επί της αρχής, να ξεκινήσει την τρέχουσα εβδομάδα. Τίποτα άλλο.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η κυρία Κωνσταντοπούλου, έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Απλώς, κύριε Πρόεδρε, ο Υπουργός είπε σε μένα ότι το ΠΑΣΟΚ ζητάει να πάει Πέμπτη. Γιατί εγώ το έθεσα το θέμα, είναι αυτό που μου είπε ο κύριος Υπουργός, την Τρίτη το βράδυ, που τον κάλεσα, για να του πω να μην επισπευσθεί το νομοσχέδιο και μου είπε «το έχουμε προγραμματισμένο από την Βουλή για την Παρασκευή και το ΠΑΣΟΚ ζητάει την Πέμπτη».

Αυτή η πληροφορία, δηλαδή, σε εμένα τουλάχιστον περιήλθε από τον κύριο Υπουργό, ο οποίος στη συνέχεια είπε «δεν σας το είπα εγώ». Όμως, μου το είπε και μάλιστα, μου έκανε και συγκεκριμένες αναλύσεις, ότι την Πέμπτη δεν έχουμε το τριήμερο.

Τώρα, ποιο τριήμερο, εκείνος ξέρει, διότι ο Κανονισμός της Βουλής λέει ρητά ότι τα νομοσχέδια πρέπει να κατατίθενται μέχρι Πέμπτη βράδυ και ό,τι κατατίθεται μέχρι Πέμπτη βράδυ συζητιέται την άλλη εβδομάδα. Νομοσχέδιο, δηλαδή, που κατατέθηκε την Τρίτη δε θα μπορούσε ποτέ να συζητηθεί πριν από την ερχόμενη εβδομάδα, δηλαδή πριν από σήμερα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο κ. Φλωρίδης, έχει τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Κωνσταντοπούλου, σας καταγγέλλω ευθέως ότι λέτε ψέματα. Αυτή η συνομιλία δεν υπήρξε ποτέ, με αυτό το περιεχόμενο. Λέτε ψέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Με αυτό ακριβώς το περιεχόμενο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι σαν τις γυναίκες που έκλαιγαν χτες εδώ και δεν τις είδε κανένας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Γιατί εσείς κάνατε ό,τι θέλατε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γιατί, απλούστατα, αυτή η συζήτηση δεν μπορούσε να γίνει. Δεν είχα ιδέα εάν θα γινόταν την Πέμπτη ή την Παρασκευή. Αυτό που γνώριζα ήταν ότι θα γίνει την Παρασκευή.

Λέτε ψέματα, όπως κάνετε διαρκώς. Δεν έχω δει άνθρωπο να ψεύδεται τόσο συστηματικά, με τέτοια συνέχεια και με τέτοια συνέπεια. Ζείτε με τα ψέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Εγώ δεν έχω δει Υπουργό Δικαιοσύνης να παρεμβαίνει ξανά και ξανά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αρκετά, αρκετά. Σας ανέχομαι τόση ώρα, με τα ψέματά σας, εδώ πέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Με ανέχεστε;

Πού βρίσκεστε, ο Λουδοβίκος είστε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν ανέχομαι τα ψέματά σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ο Λουδοβίκος είστε, πού θα μας πείτε ότι μας ανέχεστε κιόλας;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Που νομίζετε ότι εδώ έχουμε δικτατορία, την οποίαν θέλετε.

Δημοκρατία έχουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Στη δημοκρατία δεν εξαφανίζονται τα παιδιά Εισαγγελέων για τα «Τέμπη». Στη δημοκρατία δεν ελέγχει η Κυβέρνηση τη Δικαιοσύνη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Στη δημοκρατία, αυτοί που σέβονται τη δημοκρατία, σέβονται την ψήφο του λαού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Έχετε ψηφιστεί και δεν το ξέρω; Κύριε Φλωρίδη, σας ψήφισε κανείς;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε λίγο, όταν σέβονται την ψήφο του λαού, αφήνουν τους εκλεγμένους βουλευτές στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας ψήφισε κανείς και δεν το ξέρουμε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτοί που σέβονται τη δημοκρατία, αφήνουν να μπουν στη Βουλή οι εκλεγμένοι βουλευτές. Δεν καταργούν τους εκλεγμένους βουλευτές να διορίσουν με τη λίστα τους κολλητούς τους. Εκεί «ποδοπατήσατε» τη δημοκρατία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ό,τι θέλετε λέτε, κ. Φλωρίδη. Είστε ο Υπουργός που παρεμβαίνει στη δίκη για τα «Τέμπη» και προσπαθείτε «με νύχια και δόντια» για να καλύψετε τους υπαιτίους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κωνσταντοπούλου, δεν έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με συκοφαντίες, λοιπόν, και «λάσπη», δεν θα αποσχίσετε αυτά, για τα οποία σας καταγγέλλω. Το δάχτυλο που κουνούσατε πριν, να το βάλετε στην τσέπη σας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κωνσταντοπούλου, να το κλείσουμε το θέμα παρακαλώ.

Και για να το κλείσουμε, κυρία Λιακούλη, να πω κι εγώ τι μου μεταφέρθηκε, γιατί δεν επικοινωνήσατε απευθείας, από το Γενικό Γραμματέα της Βουλής - και θα είναι το τελευταίο που θα ειπωθεί γι’ αυτό το θέμα - τον κ. Μπαγιώκο. Ότι υποβάλατε την παράκληση, να μη γίνει η συζήτηση την Παρασκευή. Και από τον συγκεκριμένο Γενικό Γραμματέα ενημερωθήκατε ότι η εναλλακτική που θα μπορούσε να γίνει δεκτή, γιατί είχαμε συγκεκριμένα χρονοδιαγράμματα για το πώς θα ολοκληρώνονταν η συζήτηση στην Επιτροπή, το μόνο που θα μπορούσε να γίνει ήταν την Πέμπτη. Και την Πέμπτη και εσείς και ο κ. Παπαηλιού, επειδή έτσι συνέβη, συμφωνήσατε κι έτσι έγινε η πρώτη συζήτηση του νομοσχεδίου την Πέμπτη.

Και ολοκληρώσαμε εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ο κ. Μπαγιώκος δεν είχε καμία αρμοδιότητα να καθορίζει τι γίνεται στη Βουλή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν καθόρισε ο κ. Μπαγιώκος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Αυτός την καθορίζει. Έτσι άνοιξε και τη Βουλή μόνος του, για να συζητηθεί το νομοσχέδιο για την “Aegean”.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ολοκληρώσαμε.

Παρακαλώ, κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, δεν έγινε αυτό που λέτε. Σας μετέφεραν ψευδώς. Εκείνο που ζήτησα εγώ τουλάχιστον ήταν η συζήτηση να ξεκινήσει την τρέχουσα εβδομάδα και τίποτα παραπάνω. Τα υπόλοιπα δεν έχουν καμία σχέση με την αλήθεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εντάξει, κ. Παπαηλιού, σας ευχαριστώ.

Κυρία Κομνηνάκα, έχετε τον λόγο για ένα λεπτό.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Κύριε Πρόεδρε, είναι ζήτημα ουσίας και πολλές φορές δεν μπορεί να λέτε ότι πήρε μια απόφαση η Επιτροπή και δεν ξανασυζητάμε. Γιατί η χθεσινή συνεδρίαση των φορέων επιβεβαίωσε αυτό που λέγαμε από την πρώτη στιγμή. Βρισκόμαστε ήδη στην τρίτη συνεδρίαση στην Επιτροπή και έχουμε κουβεντιάσει στην πραγματικότητα μόνο για τα δύο από τα έξι σοβαρότατα μέρη αυτού του νομοσχεδίου.

Εγώ πραγματικά, περισσότερο χρόνο σβήνω τις ομιλίες μου, παρά τις γράφω. Είναι αδύνατο να χωρέσουμε στα 10-15 λεπτά, που θα δείξετε με την ανοχή, την ανάλυση για τόσο σοβαρά ζητήματα, για τα ογδόντα άρθρα του νομοσχεδίου.

Χθες ήρθαν οι φορείς. Και βεβαίως, υπήρξαν σχόλια όπου με μεγάλη πίεση, γιατί μιλάμε για σοβαρά ζητήματα, φτάσαμε να τελειώσουμε στις εννιά η ώρα το βράδυ και να λέτε ότι υποτίθεται ότι δεν κάνετε διαβούλευση πριν με τους φορείς, γιατί έρχονται και συζητάμε εδώ.

Μα, τα υπομνήματά τους, τις θέσεις τους, όταν η πλειοψηφία των φορέων, αν όχι όλοι, είπαν ότι εμείς θα πούμε ένα μέρος των παρατηρήσεων, γιατί θα σας καταθέσουμε τα υπομνήματά μας, πότε θα τα μελετήσει το Υπουργείο; Σας είναι αδιάφορο πότε θα τα μελετήσουμε εμείς τα υπομνήματα για να κάνουμε αντιπολίτευση, δεν θέλετε να κάνουμε αντιπολίτευση. Το Υπουργείο, που δεν δέχεται σε άλλο στάδιο να συνομιλεί με τους επιστημονικούς φορείς, τους οποίους υποτιμά κιόλας προσβλητικότατα, θα τα πούμε μετά, πότε θα μελετήσει τις παρατηρήσεις των φορέων, όταν ήρθαν όλοι οι φορείς και έβαλαν ζητήματα που έχουν να κάνουν με το ίδιο το Ποινικό Δίκαιο, αλλά και άλλα ουσιαστικά ζητήματα. Πότε θα τα μελετήσετε αυτά, για να πάμε την Πέμπτη στην Ολομέλεια;

Είναι, λοιπόν, υπαρκτό το πρόβλημα. Και με συγχωρείτε, δεν είναι ότι τηρούμε τις διαδικασίες. Γιατί η β’ ανάγνωση του νομοσχεδίου με την κατ’ άρθρο συζήτηση, πόσο πρέπει να απέχει; Πόσο πρέπει να απέχει η Ολομέλεια;

Τίποτα από αυτά δεν τηρείται συστηματικά, αλλά, εγώ, δε θα μπω σε αυτό το τυπικό του Κανονισμού, το οποίο κακώς μεν, αλλά το παραβιάζετε χρόνια και συστηματικά. Στην ουσία για ένα τόσο σοβαρό νομοσχέδιο που ρυθμίζει την ενδοοικογενειακή βία, τα ζητήματα για τα παιδιά...

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κομνηνάκα,αυτά δεν τα θέσατε και στην πρώτη συζήτηση;

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Τα θέσαμε, όμως χτες η ακρόαση των φορέων ολοκληρώθηκε 21:30` ώρα το βράδυ και εκ των πραγμάτων δημιουργεί πρόβλημα και προέκυψε ότι ήταν πολύ περισσότερα αυτά που πρέπει να συζητηθούν, να διορθωθούν, γιατί, για το νομοσχέδιο δεν υπήρξε ένας φορέας που να πει «τι ωραίο που είναι».

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Καταλήξτε σε αυτό που θέλετε.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καταλήγω, λοιπόν, ότι με δεδομένο κιόλας ότι λειτουργούμε με μια απόφαση χωρίς Πρόεδρο της Βουλής αυτό το διάστημα, δεν υπάρχει κανένας λόγος κατεπείγοντος που να επιβάλλει να τηρηθεί η Ολομέλεια την Πέμπτη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Μα, δεν υπάρχει κάποιο κατεπείγον.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν υπάρχει κανένας λόγος πίεσης -αν σας ενοχλεί η λέξη «κατεπείγον» - που επιβάλλει μετά και από τη χθεσινή συνεδρίαση των φορέων που όλοι έλεγαν να αποσύρετε το νομοσχέδιο και τα θύματα, τα οποία υποτίθεται ότι «υπερασπίζεται» το Υπουργείο, να πάει την άλλη βδομάδα. Ποιος ο λόγος που σας πιέζει για αυτό;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ.

Κύριε Τζανακόπουλε, έχετε τον λόγο.

Αν θέλετε πρώτα να ψηφίσετε επί της Αρχής.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κατά, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κατά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Στην προηγούμενη συνεδρίαση, κ. Πρόεδρε, μου είχατε πει ότι «δεν υπάρχει καμία παραβίαση του Κανονισμού». Νομίζω ότι σε αυτή τη συνεδρίαση σε σχέση με το τριήμερο έγινε πάρα πολύ σαφές ότι υπάρχει παραβίαση του Κανονισμού. Τα νομοσχέδια που κατατίθενται μέχρι την Πέμπτη, συζητούνται την επόμενη εβδομάδα, άρα, ήδη παραβιάζεται ο Κανονισμός από την προηγούμενη συνεδρίαση. Δε θα υπάρχει η απαιτούμενη από τον Κανονισμό απόσταση μεταξύ των συνεδριάσεων της πρώτης ανάγνωσης και της κατά άρθρον, ούτε της κατά άρθρον και της β` ανάγνωσης.

Ειπώθηκε χθες ότι πέρα από το διαδικαστικό, που δε μπορείτε να ισχυριστείτε κατά κανένα τρόπο ότι «τηρείτε τον Κανονισμό», αντίθετα τον παραβιάζετε, μάλιστα, χωρίς να υπάρχει οποιαδήποτε επείγουσα κατάσταση και αυτός είναι ο λόγος που γίνονται όλα όσα γίνονται εδώ, που προσπαθούν οι συνάδελφοι να βρουν έναν τρόπο να οργανώσουν, εν πάση περιπτώσει, τη δουλειά τους, ασχέτως αν το κάνουν σωστά ή λάθος - δεν με απασχολεί αυτό - και στη συνέχεια, αντί να πάρετε την ευθύνη και να πείτε ότι «είναι δική μας πολιτική επιλογή ως Κυβέρνηση και ως Κυβερνητική Πλειοψηφία, να οδηγούμε την κατάσταση εκεί», πάτε να το χρεώσετε στην Αντιπολίτευση.

Πάρτε την ευθύνη και πείτε «θέλουμε να παραβιάζουμε τον Κανονισμό, διότι η κατάσταση είναι επείγουσα» και εξηγήστε ποιο είναι το επείγον. Μην οδηγείτε τα πράγματα με «σπασμένα τηλέφωνα» στη σημερινή κατάσταση των πραγμάτων. Δεν είναι ωραίο.

Λοιπόν, δε θέλετε να γίνει σοβαρή συζήτηση. Αν θέλατε να γίνει σοβαρή συζήτηση, θα δίνατε και τον αντίστοιχο χρόνο, ο οποίος απαιτείται. Σας το είπαν και οι προηγούμενοι συνάδελφοι. Δεν καταλαβαίνω, γιατί δεν πάμε την επόμενη εβδομάδα. Τι είναι το τόσο κατεπείγον εδώ; Δεν έχει εξηγηθεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Τζανακόπουλε, το «γιατί πάει αυτή τη βδομάδα και δεν πάει την επόμενη εβδομάδα» δεν είναι θέμα δικό μου, δεν είναι θέμα του Προέδρου της Επιτροπής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Μα, τι λέτε τώρα;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ποιανού θέμα είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Η συζήτηση της Επιτροπής είναι θέμα της Επιτροπής.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Είναι θέμα της Διάσκεψης των Προέδρων.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κάνετε λάθος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν υπάρχει Διάσκεψη και δεν έγινε Διάσκεψη, εγώ, είμαι μέλος της Διάσκεψης και το γνωρίζω, διότι ο κ. Τασούλας παραιτήθηκε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δε γίνεται να έχει αποφασίσει η Διάσκεψη να γίνει η συζήτηση του νομοσχεδίου στην Ολομέλεια την Πέμπτη και να κάτσει η Επιτροπή, να αποφασίσει διαφορετικά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κάνετε λάθος. Η Επιτροπή μπορεί να αποφασίσει διαφορετικά, σε σχέση με την οργάνωση της δουλειάς της. Κάνετε, απολύτως, λάθος. Καμία Διάσκεψη των Προέδρων δε μας δεσμεύει. Είναι δική σας η ευθύνη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εντάξει, έχετε άλλη ερμηνεία σε σχέση με τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν είναι θέμα ερμηνείας. Η Επιτροπή ορίζει τις συζητήσεις της και όταν τελειώσει η Επιτροπή, μόνο τότε μπορεί να επιληφθεί η Διάσκεψη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ορίζει τις συζητήσεις, έχοντας ως δεδομένο πότε θα ξεκινήσει η συζήτηση στην Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μπορώ να έχω τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Άλλος πρώην Δικαστής, τώρα, που θέλει να παρέμβει. Γιατί είναι ζέοντα τα ζητήματα, θέλει κι ο κ. Αθανασίου, ως πρώην Δικαστής να παρέμβει. «Δεν έχουμε καταλάβει» τι κάνετε και τι παρεμβάσεις κάνετε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θέλει ως μέλος της Επιτροπής και βουλευτής, κυρία Πρόεδρε.

Κύριε Αθανασίου, έχετε τον λόγο κι εσείς για ένα λεπτό και να το κλείσουμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, ευχαριστώ.

Δεν είχα σκοπό να παρέμβω και δε θα παρέμβω για το «αν καλώς ή κακώς ορίστηκε η Επιτροπή», «αν ήταν αναγκαιότητα για το νομοσχέδιο να είναι περισσότερος ο χρόνος». Θέλω να αναφερθώ μονάχα στις διατάξεις του Κανονισμού.

Ακούστε να δείτε, οι προθεσμίες που τίθενται στον Κανονισμό για τις εντάσεις της Επιτροπής, δεν είναι προθεσμίες ενέργειας, οι οποίες μπορούν αν δεν τηρηθούν να έχουμε απαράδεκτο, πράγμα το οποίο, δεν ισχύει, είναι ενδεικτικές προθεσμίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Τι λέτε κ. Αθανασίου; Αυτά κάνατε και θάψατε και το ………

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Αφήστε τον συνάδελφό σας να μιλήσει, σας άκουσε με τόσο προσοχή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Ως Υπουργός Δικαιοσύνης, κράταγε στο συρτάρι του τρεις μήνες τη δικογραφία για τα εξοπλιστικά για να παραγραφεί. Ελάτε τώρα κ. Αθανασίου, θα μας κάνετε τώρα μάθημα δικονομικό. Σας παρακαλούμε, έχετε λερωμένη τη φωλιά σας, σταματήστε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κωνσταντοπούλου σαςπαρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Μα είναι όλοι επίορκοι τώρα ……

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Μα τι είναι αυτά που λέτε τώρα;

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, η κυρία Κωνσταντοπούλου,……..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Ο κ. Αθανασίου ήτανε Υπουργός Δικαιοσύνης, είχε στα χέρια του την ποινική δικογραφία για τα εξοπλιστικά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε, διευκολύνεταιτην διαδικασία της συνεδρίασης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Την κράταγε στα χέρια του τρεις μήνες και όταν την διαβίβασε μετά από τρεις μήνες, έκλεισε η Βουλή. Σας παρακαλώ, τώρα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Αθανασίου, έχετε ολοκληρώσει. Εισερχόμαστε στη συζήτηση επι των άρθρων. Τον λόγο έχει ο Εισηγητής της Πλειοψηφίας ο κ. Δημήτριος Κούβελας για δέκα λεπτά.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Κάνουμε δήθεν ακαδημαϊκή συζήτηση την ώρα που οργιάζει η διαπλοκή. Η διαφθορά και η διαπλοκή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε, δεν έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Σας παρακαλώ τώρα, πρώην Δικαστής, που έγινε μετά Βουλευτής Επικρατείας και Υπουργός.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτό γινόταν και επί των ημερών της κυρίας Κωνσταντοπούλου, όταν προήδρευε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Ελάτε κ. Αθανασίου είναι λερωμένη η φωλιά σας.

**ΧΑΡΑΛΑΜΠΟΣ ΑΘΑΝΑΣΙΟΣ:** Εάν αποφάσισε η Επιτροπή, καλώς έχει γίνει. Εγώ δεν θα πω καλώς η κακώς αποφάσισε. Εφόσον, αποφασίσει η Επιτροπή για την Πέμπτη, είναι όλα σωστά. Όσον αφορά για τις επιθέσεις της κυρίας Κωνσταντοπούλου, ακούστε κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗΣ ΚΩΝΣΤΑΝΤΟΠΟΥΛΟΥ»):** Εγώ θα σας πω, εξοπλιστικά, υποβρύχια, ναυπηγεία Σκαραμαγκά. Αυτό θα σας πω, κ. Αθανασίου, έχετε λερωμένη την φωλιά σας πολλαπλώς, καλύτερα να μην μιλάτε για θέματα της Δικαιοσύνης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Δημήτριος Κούβελας, Εισηγητής της Πλειοψηφίας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Ευχαριστώ, κύριε Πρόεδρε. θέλω να σας παρακαλέσω προκαταρκτικά το εξής: Εγώ είμαι νεότερος Βουλευτής, δεν έχω την πολιτική διαδρομή και παρελθόν άλλων συναδέλφων εδώ μέσα στην Αίθουσα. Νιώθω, όμως, ιδιαίτερα την ανάγκη να σταθούμε στη σωστή τήρηση της διαδικασίας του Κανονισμού και στην ουσία της συζήτησης, που είναι το νομοσχέδιο, που έχει προτείνει το Υπουργείο Δικαιοσύνης.

Θα περιορίσω τις σημαντικές, κατά τη γνώμη μου, σκέψεις που έχω επί της νομοθετικής πρωτοβουλίας του νομοσχεδίου, αλλά θα παρακαλέσω πολύ κύριε Πρόεδρε, το ίδιο να ισχύσει για όλους τους συναδέλφους μέλη της Επιτροπής, που συμμετέχουν σήμερα στη διαδικασία. Θα παρακαλέσω πολύ, να τηρείται ο χρόνος με την ανοχή που πάντα δείχνει το Προεδρείο, αλλά αυτό το φαινόμενο όποιος θέλει ή μάλλον κάποιοι ειδικότερα όποτε θέλουνε, να λένε ότι θέλουνε για όσα θέλουνε, αυτό δεν μπορεί και δεν πρέπει να γίνεται άλλο ανεκτό. Έχετε κύριε Πρόεδρε, την ευθύνη και επιτρέψτε μου παρακαλώ πάρα πολύ, για την τήρηση της διαδικασίας για να μπορέσουμε να εξετάσουμε και την ουσία, την οποία όλοι δηλώνουμε ότι μας απασχολεί. Έχουμε αγωνία για την ουσία του νομοσχεδίου και ας έρθουμε, λοιπόν, σε αυτό.

Τρίτη συνεδρίαση κατ’ άρθρο. Ακούσαμε με πολύ μεγάλη προσοχή τους φορείς χθες. Εξέφρασαν, με άνεση χρόνου τις απόψεις τους, τη συμφωνία τους, τις ενστάσεις τους, τους προβληματισμούς τους. Είμαι βέβαιος, ότι όλα λαμβάνονται υπόψη από το Υπουργείο Δικαιοσύνης, που επισπεύδει τη διαδικασία και θα ενσωματωθούν όσα προσθέτουνε σε αυτό το νομοθέτημα. Στο μέρος του νομοσχεδίου, που αφορά στην Ενσωμάτωση της Ευρωπαϊκής Οδηγίας (ΕΕ) 2024/1385, ενισχύεται η Εθνική Νομοθεσία για την ενδοοικογενειακή βία και θα επαναλάβω, ότι ενσωματώνουνε την Οδηγία αυτή, με ταχύτητα, αποτελεσματικότητα και αρμονία, σε σχέση με το δικαιικό μας σύστημα.

### Έγινε πολύ συζήτηση για την εισαγωγή του όρου «εξ οικείων» από την Ευρωπαϊκή Οδηγία. Είναι προφανές ότι η πρόληψη της βίας επεκτείνεται και πέρα από το οικογενειακό περιβάλλον σε ευρύτερες μορφές κοινωνικής συνύπαρξης, προσφέροντας προστασία από ευρύτερο κύκλο προσώπων πιθανών δραστών. Συμπεριλαμβάνεται μάλιστα, η περίπτωση του αδικήματος του καταναγκαστικού ελέγχου, όπου ο δράστης είναι συνήθως πρόσωπο γνωστό στο θύμα, το οποίο ενδέχεται να εμπιστεύεται. Αυτή η βία μπορεί να εκδηλώνεται ανεξάρτητα από το αν ο δράστης και το θύμα συγκατοικούν ή έχουν βιολογικούς, νομικούς ή οικογενειακούς δεσμούς. Η βία μπορεί να λάβει χώρα σε οικίες, οικιακές μονάδες όπως κοινόβια ή σε φορείς κοινωνικής μέριμνας, όπως δομές φιλοξενίας, ιδρύματα ανηλίκων ή ξενώνες κακοποιημένων γυναικών.

### Θα σταθώ σε δύο νέα σημαντικά εγκλήματα που τυποποιούνται στο παρόν νομοσχέδιο. Πρόκειται για σοβαρές προσβολές εννόμων αγαθών που συμβαίνουν δυστυχώς όλο και συχνότερα σήμερα στο διαδίκτυο, αλλά δεν είχε εισαχθεί μέχρι σήμερα στο εθνικό μας δίκαιο ειδικότερη ρύθμιση ώστε να τιμωρείται προσηκόντως η εγκληματική αυτή συμπεριφορά.

### Στα άρθρα 7 και 8, εισάγονται εγκλήματα στον κυβερνοχώρο, όπως η παρενοχλητική παρακολούθηση μέσω διαδικτύου και όπως λέμε σε άπταιστα Ελληνικά το Cyberstalking με στόχο την προστασία της ιδιωτικής ζωής των θυμάτων από ψηφιακές επιθέσεις.

### Δεύτερο αδίκημα της κυβερνοενόχλησης γενετήσιας αξιοπρέπειας, όπου προβλέπονται αυστηρές ποινές για τη διασπορά προσωπικών δεδομένων με σκοπό την εξευτελιστική μεταχείριση των θυμάτων. Το Doxing τυποποιείται ως έγκλημα, όπου εδώ έχουμε διαδικτυακή κακοπροαίρετη στοχοποίηση κάποιου μέσω της σκόπιμης αποκάλυψης προσωπικών στοιχείων του προφανώς χωρίς τη συγκατάθεση του ίδιου του θύματος.

### Αυτές οι ρυθμίσεις είναι απαραίτητες λόγω της αλόγιστης χρήσης του διαδικτύου, όπου η ανωνυμία συχνά ενθαρρύνει την παραβατική συμπεριφορά.

### Ρυθμίζουμε έτσι ένα πεδίο σκοτεινό, αποτυπώνουμε μια πραγματικότητα που είναι αναγκαίο να ελεγχθεί.

### Σημαντική είναι η πρόβλεψη του άρθρου 10 για τις ηλεκτρονικές καταγγελίες, πρόβλεψη για ηλεκτρονική πλατφόρμα καταγγελιών, η οποία αποτελεί πλέον κοινωνικό αίτημα. Με απλή διαδικασία μπορεί να καταθέσει το θύμα την καταγγελία του και σχετικό αποδεικτικό υλικό.

### Στο άρθρο 20, έχουμε την υποχρέωση αναφοράς ενδοοικογενειακής βίας από επαγγελματίες. Εδώ προτείνονται σημαντικές τροποποιήσεις του ν. 3500/2006 για την ενδοοικογενειακή βία με έμφαση στα ανήλικα θύματα. Καθορίζεται ότι οι επαγγελματίες που πληροφορούνται ή αντιλαμβάνονται βάσει ενδείξεων τη διάπραξη εγκλήματος σε βάρος ανηλίκων, έχουν υποχρέωση αναφοράς ακόμη και αν πιθανολογούν τη διάπραξη τέτοιου εγκλήματος.

### Συμπεριλαμβάνονται πλέον σε αυτούς τους επαγγελματίες που έχουν υποχρέωση αναφοράς οι φαρμακοποιοί και οι φυσικοθεραπευτές, οι οποίοι πολλές φορές είναι το πρώτο καταφύγιο των θυμάτων ενδοοικογενειακής βίας.

### Προτείνω, κύριε Υπουργέ, την πρόβλεψη αναφοράς περιστατικού από τους φαρμακοποιούς, να εκτείνεται και στα ανήλικα θύματα, σε σχέση με την προτεινόμενη διάταξη για τους ενήλικους.

### Επιπρόσθετα, διευκρινίζεται ότι στις κατεπείγουσες περιπτώσεις, η αναφορά μπορεί να γίνει και τηλεφωνικά με το περιεχόμενο της κλήσης να καταχωρίζεται στο αρχείο της Ελληνικής Αστυνομίας.

### Στο δεύτερο μέρος, έχουμε επιπλέον ρυθμίσεις για την προστασία των ανηλίκων και την ποινική αντιμετώπιση της επαναλαμβανόμενης εγκληματικότητας. Εισάγονται τροποποιήσεις στον Ποινικό Κώδικα και τον Κώδικα Ποινικής Δικονομίας. Έμφαση στην επανένταξη των παραβατικών ανηλίκων και βέβαια, στο άρθρο 24, η ιδιαίτερα σημαντική ρύθμιση με τη δυνατότητα του ζημιωθέντος διαδίκου που είχε δηλώσει υποστήριξη της κατηγορίας, να υποβάλει υπόμνημα στο Συμβούλιο Πλημμελειοδικών, κατά τη διαδικασία εξέταση της υπό όρο απόλυσης καταδικασθέντων για εγκλήματα βίας ή κατά της γενετήσιας ελευθερίας.

### Η ρύθμιση αυτή ενισχύει τη φωνή των θυμάτων και τους δίνει τη δυνατότητα να καταθέσουν τις ανησυχίες τους για κίνδυνο αντεκδίκησης ή επανάληψης του εγκλήματος ενώ ταυτόχρονα, επιτρέπει στο Συμβούλιο, να λάβει υπόψιν του σύγχρονες κοινωνικές συνθήκες, όπως η εγγύτητα του θύματος με τον δράστη.

### Με τον τρόπο αυτό, η χώρα μας συμμορφώνεται και με αποφάσεις του Ευρωπαϊκού Δικαστηρίου για τον άνθρωπο, ενισχύοντας έτσι την προάσπιση των ανθρωπίνων δικαιωμάτων.

Προβλέπεται επιπλέον η άμεση ειδοποίηση του θύματος ώστε να λάβει τα αναγκαία μέτρα αυτοπροστασίας.

Προχωρώ γρήγορα με αναφορά σε σημαντικές ρυθμίσεις για την ιδιάζουσα ποινική απαξία συμπεριφορών, που αφορούν την παρακώλυση της δικαιοσύνης, όπως ο εξαναγκασμός μαρτύρων να δώσουν ψευδείς καταθέσεις ή η καταστροφή αποδεικτικών στοιχείων. Με το άρθρο 29 για την καταπολέμηση της υποκίνησης σε επαιτεία, έχουμε σαν στόχο την προστασία ανηλίκων και ευάλωτων ομάδων από εκμετάλλευση για οικονομικό όφελος. Επιπλέον προβλέπονται αυστηρές ποινές για όσους επωφελούνται από την επαιτεία, μέσω κυκλωμάτων οργανωμένου εγκλήματος, που δρουν συστηματικά. Τέτοια φαινόμενα, θυμίζω, έχουν παρατηρηθεί ιδιαίτερα στη Θεσσαλονίκη, με εισαγόμενους ζητιάνους στους δρόμους της πόλης.

Η προτεινόμενη τροποποίηση των άρθρων 381 και 405 του Ποινικού Κώδικα που περιλαμβάνεται στα άρθρα 32 και 33 του νομοσχεδίου, προβλέπει τη δυνατότητα πλήρους απαλλαγής ή μείωσης της ποινής στους δράστες εγκλημάτων κατά της ιδιοκτησίας και της περιουσίας, υπό την προϋπόθεση ότι επιδεικνύουν πραγματική έμπρακτη μετάνοια, μέσω επιστροφής των κλοπιμαίων ή πλήρους ικανοποίησης των θυμάτων. Όμως, εδώ έχουμε αυτό το ισχυρό κίνητρο για την μεταμέλεια των δραστών, παράλληλα, όμως, διασφαλίζεται η αυστηρότητα στις αποδεικτικές προϋποθέσεις, ώστε να αποτρέπονται καταχρήσεις της ευνοϊκής ποινικής μεταχείρισης, με εικονικές ικανοποιήσεις θυμάτων, όπως έχουμε δει στο παρελθόν, που οδήγησαν σε απαλλακτικές αποφάσεις, ενώ η μαχόμενη δικαιοσύνη, δικηγόροι και δικαστές, γνωρίζαμε ότι ήτανε, στην πραγματικότητα, προβληματικές περιπτώσεις, αλλά τα ίδια τα θύματα έρχονταν και έδιναν αυτή τη δυνατότητα στους δράστες.

Στο τρίτο μέρος αναδιοργανώνονται οι ιατροδικαστικές υπηρεσίες, με αυστηρότερους πειθαρχικούς κανόνες, αλλά ταυτόχρονα με την εισαγωγή τεχνητής νοημοσύνης, που αποτελεί μια καινοτομία, που βελτιώνει την ακρίβεια και την ταχύτητα στην εξαγωγή ιατροδικαστικών πορισμάτων.

Με τα άρθρα 48 έως 52 ενισχύεται η συνεργασία με την Ευρωπαϊκή Μονάδα Δικαστικής Συνεργασίας της EUROJUST, βελτιώνοντας την ανταλλαγή πληροφοριών για διασυνοριακά εγκλήματα και ενισχύοντας την αποτελεσματικότητα κατά του οργανωμένου εγκλήματος. Αλλαγές στη διοικητική δικαιοσύνη, με σκοπό την αποσυμφόρηση των δικαστηρίων μέσω ανακατανομής της ύλης, επιτάχυνσης της εκδίκασης υποθέσεων φορολογικών διαφορών και δημοσίων συμβάσεων, με ευεργετικές συνέπειες φυσικά για πολίτες και επιχειρήσεις έχουν τα άρθρα 53 έως 62.

Και στο έκτο μέρος, στα τελευταία άρθρα, έχουμε ρυθμίσεις που αφορούν την λειτουργία της δικαστικής αστυνομίας, αλλά και των διατάξεων για την αντιποίηση του επαγγέλματος του ιατρού και του φυσικοθεραπευτή, με σκοπό την αποτροπή των παρανομούντων, με παραδειγματική τιμωρία.

Θα κλείσω, κύριε Πρόεδρε, θέλοντας να είμαι συνεπής στο αίτημα που υπέβαλα καλώντας τους συναδέλφους να στηρίξουν το παρόν σχέδιο νόμου, επενδύοντας στους θεσμούς, επενδύοντας στη δικαιοσύνη. Είναι προς τη σωστή κατεύθυνση οι διατάξεις και εάν δεν είναι πλήρης η ικανοποίηση των κομμάτων, των φορέων, των ενδιαφερομένων, αυτό δεν εμποδίζει να κάνουμε ένα ακόμη βήμα και έπεται συνέχεια. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να συνεχίσουμε με την Εισηγήτρια της Μειοψηφίας, την κυρία Ευαγγελία Λιακούλη για 10 λεπτά.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Κύριε Πρόεδρε, κύριε Υπουργέ και κύριε Υφυπουργέ, αναρωτιέμαι στο συγκεκριμένο νομοσχέδιο τι πραγματικά πρέπει άλλο να συμβεί προκειμένου το Υπουργείο Δικαιοσύνης να αισθανθεί ότι κάτι δεν γίνεται καλά. Και αυτό το λέω, πέρα από τις εντάσεις που δημιουργούνται μέσα στην Επιτροπή, τα επιχειρήματα και αντεπιχειρήματα, τις διαφορετικές οπτικές σε κάθε περίπτωση, υπάρχει ο πλουραλισμός, υπάρχει η ανεκτικότητα στη διαφορετική άποψη, πόσο μάλλον θεωρώ ότι αυτό πρέπει να είναι και επιδίωξη αυτού που νομοθετεί. Και βεβαίως, αυτού που επισπεύδει τη νομοθέτηση, όπως είστε εσείς που κάνετε την επίσπευση της νομοθέτησης. Απλά λόγια.

Ο δικηγορικός κόσμος σε όλη την Ελλάδα είναι στους δρόμους. Ναι ή όχι; Ναι. Απέχουν από τα καθήκοντά τους, διαμαρτυρόμενοι για τις σοβαρές αλλαγές που φέρνετε εν κρυπτώ στον Κώδικα Ποινικής Δικονομίας και στον Ποινικό Κώδικα, κρυμμένες μέσα σε ένα κεφάλαιο, μέσα σε κάτι διατάξεις, κραυγαλέες όμως, όπως θα αποδείξω στη συνέχεια, μετατροπές στις οποίες δε τους ζητήσατε καν τον λόγο. Η Ένωση Δικαστών και Εισαγγελέων στα κάγκελα. Μάλιστα, είχατε και επεισόδιο χθες, αποχώρησαν διαμαρτυρόμενοι, σηκωθήκατε, κούνησε ο ένας το δάχτυλο. Φανταστείτε τώρα, φανταστείτε. Γι’ αυτό λέω μιθριδατισμός. Αρχίζουμε όλα να τα καταπίνουμε, ότι είναι φυσιολογικά. Δηλαδή, είναι φυσιολογικό ο Υπουργός Δικαιοσύνης να τα κάνουν λαμπόγυαλα με τον εκπρόσωπο της Ένωσης Δικαστών και Εισαγγελέων. Αλήθεια λέτε; Και πότε ξανάγινε; Δεν ξέρω πότε. Εγώ ψάχνω πάντως, επειδή είμαι προσεκτική σε αυτά που λέω κύριε Υπουργέ, τα ψάχνω και δεν τα ξαναβρίσκω. Εσείς όμως είστε εδώ, για να θυμίσετε πότε είχαμε τέτοια ένταση ξανά. Μήπως οι φορείς, οι οποίοι ήρθαν εδώ και ήταν πάρα πολλοί, ασφυκτικό το χρονικό πλαίσιο μέσα σε μία Αίθουσα που όλοι έτρεχαν και δεν πρόλαβαν τι να πουν. Θέλω να σας το πω ειλικρινά. Εγώ αισθάνθηκα πολύ άσχημα χθες. Γιατί ξέρετε. Το έχω πει πολλές φορές. Δεν είναι το κόμμα της Νέας Δημοκρατίας που κυβερνά και η Κυβέρνηση και λοιπά. Η απαξίωση του πολιτικού συστήματος. Το γεγονός ότι απέχουν κατά 60%, 70%, σε λίγο 80% λένε οι δημοσκοπήσεις. Οι ψηφοφόροι, το εκλογικό σώμα σημαίνει μια συνολική απαξίωση της πολιτικής. «Δεν θέλω να σε βλέπω, γιατί κοίταξε να δεις τι κάνεις». Στις συλλογικότητες, οι οποίες έχουν αφιερώσει τη ζωή τους. Και ξέρετε ότι οι περισσότεροι εξ αυτών λειτουργούν εθελοντικά. Και η πυξίδα τους είναι ένα βίωμα που τους καθορίζει. Δεν μπορεί η Πολιτεία να μην ακούει το βίωμα. Άμα δεν ακούει το βίωμα, δε χρειαζόμαστε κύριε Υπουργέ. Ούτε εσείς, ούτε εγώ. Είστε και λίγο μεγαλύτερος νομίζω και εμπειρότερος και λοιπά. Νομίζω ότι καταλαβαίνετε πως η πολιτική δεν έχει καμία αξία αν δεν ακούει τους πολίτες, την κοινωνία. Τεχνοκράτες άριστοι, επιστήμονες με επάρκεια, υπηρεσίες πολύ καλές στο κράτος υπάρχουν, που θα κάνουν τη δουλειά. Για ποιο λόγο χρειάζεται η πολιτική; Είναι ένα αδειανό πουκάμισο άμα δεν έχει έμπνευση, όραμα, στόχο και κυρίως, δεν ακούει.

Η σοβαρότερη καταγγελία που είχαμε χθες ήταν ότι δεν ακούσατε. Δεν καλέσατε τους δικηγορικούς συλλόγους, τους φορείς, τις συλλογικότητες και ήρθατε να πείτε, για επικοινωνιακούς καθαρά λόγους, ότι ενσωματώσατε την Ευρωπαϊκή Οδηγία για την ενδοοικογενειακή βία, προκειμένου να αντιμετωπίσετε το φαινόμενο αυτό. Κάνοντας μισές και ανέσωτες δουλειές. Αλλά δεν είναι μόνο αυτό το θέμα. Είναι και ένα άλλο που είναι πιο σοβαρό. Δεν είναι ότι υιοθετήσατε μόνο 9 άρθρα της Οδηγίας. Αυτό θα έλεγα ότι το Υπουργείο πάει να το κάνει σταδιακά, να μας δώσετε μία εξήγηση. Μα δεν μας δώσατε και μια εξήγηση. Μιλάτε και μιλάτε και δεν μας λέτε ποια στοχοθεσία έχετε, ποιον οδικό χάρτη έχετε, ποια στρατηγική έχετε. Έλα όμως που το σημαντικότερο, κατά τη δική μου οπτική, είναι πως αυτά τα οποία ενσωματώσατε από την Οδηγία είναι ακριβώς οι ποινές. Δηλαδή, σαν να μυριζόσασταν τις ποινές σε κάθε άρθρο. Πήγατε τις αποκόψετε, τις πήρατε, τις ενσωματώσατε στο εσωτερικό Δίκαιο και δεν σας νοιάζει καθόλου τι γίνεται στους τομείς της πρόληψης, πώς θα ορθώσουμε τείχος προκειμένου να μην έχουμε φαινόμενα ακραίας ενδοοικογενειακής βίας, κυρίως δηλαδή γυναικοκτονίες. Κουβέντα για όλα αυτά.

Ποιους φορείς θα ενισχύσετε;

Ποιες συλλογικότητες θα υιοθετήσετε;

Πώς θα μπορέσουμε να ξεφύγουμε από αυτό το κοινωνικό φαινόμενο που – δυστυχώς, δραματικά - στη χώρα μας εμφανίζεται και αυξάνεται;

Άρα, στο διά ταύτα της ιστορίας επιλέξατε τον ποινικό λαϊκισμό.

Τι γίνεται;

Πονάει ο λαός. Του δίνω ποινές. Ο κακός ο παραβάτης θα μπαίνει φυλακή ούτε αναστολές ούτε τίποτα και τελείωσε το θέμα και έτσι εγώ θα καταφέρω να αντιμετωπίσω την ενδοοικογενειακή βία. Δεν σας νοιάζουν οι αριθμοί καθόλου, που ήρθαν και εδώ οι φορείς χθες και είπαν ότι απέτυχε πλήρως το μοντέλο της αυστηροποίησης των ποινών και ότι μας γυρίζει στο 1951. Φαντάζομαι ότι το ακούσατε και αυτό κύριε Υπουργέ. Παραβιάζεται το τεκμήριο της αθωότητας, έρχονται σε ευθεία αντίθεση με την ΕΣΔΑ, την αρχή της αναλογικότητας, την αρχή της δίκαιης δίκης - διατάξεις πολλές - παραβιάζουν τον πυρήνα του κράτους δικαίου, όλα αυτά από τους Δικηγορικούς Συλλόγους και την Ολομέλεια από την Ένωση Δικαστών και Εισαγγελέων από το νομικό κόσμο της χώρας.

Άρα, συμπέρασμα πρώτο τον νομικό κόσμο της χώρας που υπηρετεί τη δικαιοσύνη τον γράφετε στα παλαιότερα των υποδημάτων σας. Αυτό είναι το πρώτο. Το δεύτερο, σας ρώτησαν οι περισσότεροι - από όσους ήρθαν χθες- για ποιο λόγο δεν κάνετε Νομοπαρασκευαστική Επιτροπή για ένα πολυνομοσχέδιο επαναλαμβάνω με τόσες πολλές διατάξεις. Ούτε σε αυτό απαντήσατε. Δεν μας καλέσατε ποτέ να μας ακούσετε, σας είπαν, ούτε σε αυτό απαντήσατε.

Αλήθεια δεν θέλετε να ακούτε τους φορείς;

Δεν σας ενδιαφέρει η άποψή τους;

Δεν σας ενδιαφέρει ότι έτσι εμπλουτίζουν και το δικό σας έργο ότι δίνουν πολλές φορές διεξόδους σε δυσεπίλυτα ζητήματα ή μπορεί να δώσουν και καμιά καλή ιδέα, που μπορεί να μην την έχετε μόνο εσείς, κύριε Υπουργέ, αλλά να υπάρχουν και άνθρωποι που έχουν καλές ιδέες, έχουν επιστημοσύνη, έχουν επάρκεια και έχουν και επιχείρημα. Άρα, με απλά λόγια είστε «Κρύψου σου και φώναξε». Αυτή η περίπτωση είστε.

Επαίρεστε ότι νομοθετείτε για την προστασία των γυναικών, αλλά αρνείστε την εισαγωγή της γυναικοκτονίας ως Ιδιώνυμου Ποινικού Αδικήματος. Είναι Ιδιώνυμο Ποινικό Αδίκημα, επειδή έχει βάση άλλα χαρακτηριστικά σε σχέση με τις άλλες ανθρωποκτονίες, δηλαδή έχει το φύλο. Είναι η αποκορύφωση της έμφυλης βίας. Αρνείστε κατηγορηματικά να το εισάγετε στον Ποινικό Κώδικα. Ήταν μία λαμπρή ευκαιρία αυτή για να δείξετε τουλάχιστον την κορωνίδα στην ενδοοικογενειακή βία, το έγκλημα της γυναινοκτονίας. Εσείς το υιοθετείτε. Ψελλίζετε ξανά και ξανά - μάλλον παπαγαλίζετε δεν ψελλίζετε - το επιχείρημα του κυρίου Πρωθυπουργού που εμένα τουλάχιστον με άφησε άφωνη, κυρίες και κύριοι συνάδελφοι σας το λέω ειλικρινά, ότι τη γυναικοκτονία δεν την εισάγουμε λέει στον Ποινικό Κώδικα, επειδή δεν έχει απαξία ισότιμη με αυτή των ηλικιωμένων και των παιδιών.

Άρα, πως θα την εισάγουμε σαν ξεχωριστό αδίκημα;

Φανταστείτε την έμφυλη βία, την ταυτότητα του φύλου, το ταυτοτικό στοιχείο του αδικήματος που είναι το φύλο και δεν το περιλαμβάνει. Επαίρεστε, λοιπόν, ότι το νομοθετείτε για την προστασία των γυναικών, όμως αρνείστε τη γυναικοκτονία σαν εισαγωγή.

Όλοι οι φορείς χθες τι σας είπαν κύριε Υπουργέ;

Ότι αυτό που κάνετε είναι μια πλήρης απαξίωση του κεφαλαίου της ενδοοικογενειακής βίας. Είναι σα να χτίζετε δεύτερο, τρίτο και τέταρτο όροφο χωρίς να έχετε θεμέλια, ισόγειο και πρώτο όροφο, απλό να σας το πω έτσι λαϊκά. Αυτό κάνετε.

Έχετε πείσμα εκεί, γιατί όμως;

Γιατί δεν θέλετε να νομοθετήσετε, κύριε Υπουργέ, στην πραγματικότητα αυτό το έγκλημα, το οποίο στην ελληνική κοινωνία πλέον έχει αρχίσει να βρίσκεται στην κορυφή και σας βρίσκει και απροετοίμαστους, θα πω γι’ αυτό.

Ποινές δια πάσαν νόσο λοιπόν και μάλιστα, με τρόπο κακότεχνο. Στο Άρθρο 5 ακρωτηριασμός των γυναικείων - συμπληρώστε το επιτέλους - είναι female -το γράφει- πάρτε το και αντιγράψτε το. Είναι τα γυναικεία γεννητικά όργανα. Συνεπώς, βάλτε το μέσα σας παρακαλώ πολύ.

Τι κάνετε το εισάγετε σαν πλημμέλημα και άκουσον άκουσον, σήμερα με το ισχύον πλαίσιο μία τέτοια πράξη θα τιμωρούνταν βαρύτερα σαν βαριά σκοπούμενη σωματική βλάβη. Εσείς, λοιπόν, την αφήνετε πλημμέλημα. Κατά τα άλλα νομοθετείτε σωστά.

Στο άρθρο 6, για τον καταναγκαστικό γάμο, μεγάλες ασάφειες, δελεασμός που αναφέρει η Οδηγία, εισάγεται σαν συμπεριφορά κάποιου που προσελκύει ή ωθεί σε καταναγκαστικό γάμο, ενώ παρακάτω η εμπλοκή με την παράνομη βία στους τρόπους τέλεσης φέρνει πολλαπλά προβλήματα και τελικά, δεν είναι σαφές ποιος τρόπος τέλεσης αντιστοιχεί σε ποια συμπεριφορά και περαιτέρω, η ανηλικότητα του θύματος, δεν προβλέπεται καν σαν επιβαρυντική περίπτωση. Προσέξτε το αυτό.

Αντίστοιχα, στο άρθρο 8, άγνωστο παραμένει γιατί συντρέχει επιβαρυντική περίσταση, όταν το αδίκημα τελείται σε βάρος δημοσιογράφων και δημοσίων προσώπων, αλλά όχι σε βάρος ανηλίκων. Αυτό πάλι πώς το εξηγείται;

Στέκομαι για ένα λεπτό στο άρθρο 14, εισάγεται τη μη μετατροπή, τη μη αναστολή των ποινών και το μη ανασταλτικό αποτέλεσμα της έφεσης στην ενδοοικογενειακή βία. Κύριε Υπουργέ, χθες σε αυτό αναφέρθηκαν πάρα πολύ, νομίζω ότι παρέλκει να αναφερθώ εγώ, οι επιστήμονες όλου του νομικού χώρου, ο νομικός κόσμος, πρόκειται για μία ακραία αυστηροποίηση των ποινών, που ακούσαμε να την επικρίνουν όλοι, δικαστές, έγκριτοι καθηγητές της νομικής, αλλά και οι ίδιες οι γυναικείες οργανώσεις, έχουμε μία ευθεία αντίθεση με το άρθρο 497 του Κώδικα Ποινικής Δικονομίας. Εγώ, σε αυτό, κύριε Υπουργέ, γιατί ξέρω ότι ήσασταν και μάχιμος, μαχόμενος στη δικηγορία, η έφεση να έχει ανασταλτικό αποτέλεσμα ακόμη και σε κακουργήματα και εδώ να γίνεται μία ευθεία παραβίαση στο Σύνταγμα, την ΕΣΔΔΑ, το τεκμήριο αθωότητας, την αρχή της αναλογικότητας, προσέξτε λίγο ποιο είναι το ζήτημα, λοιπόν, λέω, ότι αν το νομοθετήσετε αυτό και θα μπορούσα μόνο βασιζόμενη στο φύλο μου, ότι μιλάει μια γυναίκα σαν Εισηγήτρια του ΠΑΣΟΚ, να πω, ότι καλά κάνατε και κορυφώνεται την ποινική διαδικασία και τα ποινικά μέτρα σε ότι αφορά το ζήτημα αυτό, όμως, ως νομικός, σας λέω, ότι εδώ δεν πατάτε απλά σε κινούμενη άμμο, όχι μόνο ότι παραβιάζεται βασικούς κανόνες του δικαιοπολιτικού μας συστήματος, αλλά θα καταπέσει. Είμαστε αντίθετοι, γιατί θα καταπέσει.

Θα μπορούσα αφενός να πω, με βάση το θυμικό και το συναίσθημα, μπράβο, σωστά πράττετε, κάντε τα όλα, βάλτε τους φυλακή, μην τους βγάζετε έξω και ούτω καθεξής, σε ποιους απευθύνεστε όμως; Γι’ αυτό μιλάω για ποινικό λαϊκισμό. Αλλά περαιτέρω, δεν βλέπετε ότι έχετε τον κίνδυνο να καταπέσετε, να καταπέσουν οι διατάξεις αυτές, ως καταρχήν αντισυνταγματικές; Σας το είπε ο νομικός κόσμος, αν δεν θέλετε να το καταλάβετε τι να σας πω, πραγματικά είναι νομικά του πρώτου έτους της Νομικής Σχολής. Εισάγεται, επίσης στο ίδιο άρθρο, τη προσωρινή κράτηση στα πλημμελήματα, που από την ίδια την Ένωση Δικαστών και Εισαγγελέων χαρακτηρίζεται μία επικίνδυνη νομοθετική οπισθοδρόμηση, που θέτει τη χώρα μας μακριά από την παρακαταθήκη του Ευρωπαϊκού Δικαστηρίου Δικαιωμάτων του Ανθρώπου. Και σας το λέει αυτό η Ένωση Δικαστών και Εισαγγελέων, που εσείς μαλώνετε μαζί της, διότι έχει μία υπερβατική λέτε αντίληψη και συμπεριφορά για τα πράγματα κλπ., παρόλα αυτά, σας λέει, ότι εδώ προφανώς είναι κραυγαλέα περίπτωση λάθους.

Επίσης, εισάγεται την απευθείας παραπομπή στο ακροατήριο για τα αδικήματα της ενδοοικογενειακής βίας, υποβαθμίζοντας το ρόλο των Δικαστικών Συμβουλίων, με μοιραία συνέπεια τη συμφόρηση των δικαστηρίων, εσείς που θέλετε να επιταχύνεται κατά τα άλλα και την επιβράδυνση στην απονομή της δικαιοσύνης.

Τέλος, εισάγεται την υποχρεωτική διατήρηση της κράτησης σε περίπτωση ακόμη, ακούστε συνάδελφοι, και αναβολής της αυτόφωρης διαδικασίας. Στερείται, δηλαδή, από το δικαστήριο, κύριε Υπουργέ, αυτό θέλω σας παρακαλώ να το δείτε, στερείται από το δικαστήριο, τη δυνατότητα να κρίνει επί της κράτησης ή μη και μάλιστα, οριζόντια, δηλαδή, ακόμη και όταν δίνεται αναβολή στη διαδικασία για κρείσσονες αποδείξεις και τα κάνετε όλα αυτά, ενώ όλοι οι νομικοί, οι επιστήμονες, οι καθηγητές των Σχολών των Πανεπιστημίων της χώρας μας, σας λένε, ότι είστε σε λάθος δρόμο. Και είστε σε λάθος δρόμο και για έναν ακόμη λόγο, ότι υιοθετώντας τη λογική της ποινικής καταστολής και της συνεχούς αυστηροποίησης του πλαισίου, δεν θα καταπολεμήσετε ούτε την παραβατικότητα, ούτε ιδίως την ενδοοικογενειακή βία για την οποία συζητάμε, όπως δεν καταφέρατε εδώ και 6 σχεδόν χρόνια, που κυβερνάτε, να την καταπολεμήσετε.

Εσείς εμμένετέ στην τιμωρητική δικαιοσύνη, ποινή, δια πάσαν νόσο, χωρίς, όμως, την πραγματική εφαρμογή της Σύμβασης της Κωνσταντινούπολης, χωρίς τη συμμόρφωση με τις συστάσεις της Επιτροπής GREVIO που ακούστηκε τόσο πολύ χθες, χωρίς τη συνεργασία της νομικής επιστήμης, χωρίς οικογενειακά δικαστήρια, χωρίς ειδικά δικαστήρια, χωρίς θεραπευτικά δικαστήρια που έχουν κατακτήσει την Ευρώπη, τις Ηνωμένες Πολιτείες, τον Καναδά και τον κόσμο με θεαματικά αποτελέσματα - σας το έχω ξαναπεί - χωρίς την επιμόρφωση των δικαστών, χωρίς προγράμματα, χωρίς ψυχοκοινωνική ανάπτυξη και ευαισθητοποίηση του γενικού και ειδικού πληθυσμού. Πώς θα την καταπολεμήσετε την έμφυλη βία; Πώς;

Δίνοντας ποινές, όταν ένα παιδί διαμορφώνεται στα 12, στα 13, στα 14 και ένας έφηβος στα 17 και σας το λέω και ως μητέρα παιδιών. Τώρα περιμένω που είναι 24 χρονών, κύριε Πρόεδρε, να βρεθούν σε μία δύσκολη στιγμή και να ασκήσουν ενδοοικογενειακή βία λεκτική ή σωματική ή οτιδήποτε άλλο; Αυτά τα κάναμε στην εφηβεία. Στα σχολεία είναι το ζήτημα, στους ψυχοκοινωνικούς φορείς, που τους κάνατε ένα και αυτούς και τώρα δεν μπορούν να ξεχωρίσουν αρμοδιότητες μεταξύ τους.

Άρα, το κομμάτι της πρόληψης, που το αφήσατε τελείως έξω από τον νόμο. Το πιο σοβαρό πράγμα κατά τη γνώμη μου, κυρίες και κύριοι συνάδελφοι, για τα υπόλοιπα επιφυλάσσομαι, κύριε Πρόεδρε, να τα πω για να μην κάνω κατάχρηση περαιτέρω του χρόνου και να σεβαστώ τους συναδέλφους που έπονται και θα τοποθετηθώ στην β’ ανάγνωση, όμως κοιτάξτε, για εμένα το πιο σημαντικό είναι σε αυτήν την Οδηγία, κύριε Υπουργέ, που ενσωματώνετε χάσατε εντελώς το πνεύμα της Οδηγίας. Πήρατε δηλαδή διάσπαρτα εννέα άρθρα από την Οδηγία, μόνον το κομμάτι των ποινικών διατάξεων των αυστηρών, το κάνατε εσωτερικό δίκαιο με το συγκεκριμένο νομοθέτημα αφήνοντας απ’ έξω το πνεύμα της Οδηγίας που είναι πώς θα διαμορφώσει συνθήκες τέτοιες, ώστε να βάλω τείχος στην ενδοοικογενειακή βία, πώς θα ευαισθητοποιήσω τον πληθυσμό, πώς θα καταφέρω ψυχοκοινωνικά να αναπτύξω ειδικές και γενικές ομάδες πληθυσμού, τίποτα από αυτά, κουβέντα ούτε ένα άρθρο, ούτε μια γραμμή γι’ αυτό. Αυτό, όμως, είναι επικίνδυνο και να σας πω και το γιατί;

Γιατί, σε αυτά πιστεύετε. Πιστεύετε μόνον ότι βάζοντας μια ποινή, καταστέλλοντας εν πάση περιπτώσει το θυμικό του δράστη, βάζοντάς τον φυλακή δίνοντάς του ή μη δίνοντάς του αναστολή ειδικά στην ενδοοικογενειακή βία δηλαδή, το παραξηλώσατε στα κακουργήματα και σας το λέμε εμείς δεν γίνεται αυτό παραβιάζοντας κατάφωρα το Σύνταγμα και όλη την ευρωπαϊκή, το σύνολο της ευρωπαϊκής νομοθεσίας, είναι σαν να μην σας καίγεται καρφί ότι αύριο ή μεθαύριο, θα προσφύγουν εναντίον του συγκεκριμένου νομοθετήματος που μας λέτε να ψηφίσουμε, στα Ανώτατα Δικαστήρια και θα καταπέσει το νομοθέτημα αυτό ως αντισυνταγματικό, αλλά κυρίως, εξόχως επικίνδυνο δικαιοπολιτικά, αλλά και κοινωνικά.

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Τον λόγο έχει ο κύριος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, καταναλώνουμε πάρα πολύ χρόνο και κυρίως, ενέργεια, για ζητήματα, τα οποία οφείλαμε να είχαμε επιλύσει και πάλι θα μιλήσω για τη διαδικασία, διότι ουσιαστικά αυτή η διαδικασία στερεί το νομοθετικό σώμα από την ευχέρεια να κουβεντιάσει ουσιαστικά και σοβαρά το περιεχόμενο του νομοθετήματος. Επιμένετε ότι τηρείτε τις προθεσμίες ενώ δεν τις τηρείτε. Δεν κάνατε νομοπαρασκευαστική επιτροπή η οποία είναι η συνήθης διαδικασία για τόσο εκτεταμένες τροποποιήσεις και βεβαίως, έχετε κατ’ επιλογήν συνομιλητές στη διαδικασία εκπόνησης της νομοθετικής σας πρότασης, δηλαδή αυτογκόλ από τα αποδυτήρια, με την έννοια ότι δεν απευθύνεστε στην κοινωνία και σε εμάς, για να κάνουμε μία διαδικασία ο καθένας στο μέτρο των δυνάμεών του και να έχουμε ένα νομοθέτημα, κατά το δυνατόν, συμπεριληπτικό, που να συμπεριλαμβάνει και απόψεις εκτός του Υπουργείου. Βεβαίως, όπως προσφυώς ελέχθη αυτή είναι η πολιτική σας, αυτό θέλετε να κάνετε, αλλά και εμείς οφείλουμε κάθε φορά να το αναδεικνύουμε και να είμαστε απέναντι.

Διαβάζω τους τίτλους των έξι κεφαλαίων, οχτώ έχει το νομοσχέδιο τα έξι είναι τα ουσιαστικά, για να αντιληφθούν οι πολίτες ότι ερχόμαστε και νομοθετούμε για ετερόκλητα κεφάλαια, τα οποία από μόνο του το καθένα είναι αντικείμενο ξεχωριστής νομοθετικής ρύθμισης. Μέρος Ά, Αντιμετώπιση Νέων Μορφών Βίας. Μέρος ΄Β, μέτρα για την Προστασία Ανηλίκων και την Καταπολέμηση της Εγκληματικότητας. Μέρος ΄Γ Αναδιοργάνωση Ιατροδικαστικών Υπηρεσιών. Μέρος ΄Δ Διατάξεις για την Ευρωπαϊκή Μονάδα Δικαστικής Συνεργασίας της Eurojust. Μέρος Έ αλλαγές στην καθύλην και κατά τόπων αρμοδιότητα των Τακτικών Δικαστηρίων και Μέρος ΣΤ΄, λοιπές διατάξεις. Τα υπόλοιπα δύο μέρη είναι μεταβατικές και έναρξη ισχύος. Και αυτό τι αποτέλεσμα έχει; Γιατί, για τις Διατάξεις θα μιλήσω ελάχιστα τα έχουμε πει άλλωστε στη χθεσινή συζήτηση όλοι οι Φορείς και κυρίως, ο νομικός κόσμος.

Αυτό λοιπόν, τι αποτέλεσμα έχει; Είναι ουσιαστικά, ξεχωριστές προτάσεις νόμων, θέλουμε να καλέσουμε φορείς που ανταποκρίνονται επιμέρους στις επιμέρους διατάξεις, λέει 10 ο Κανονισμός, χθες καλέσαμε 21, είχαμε 7-8 ώρες διαδικασία εχθές, για να τελειώσουμε, σήμερα επανερχόμαστε και όλη αυτή η ιστορία γίνεται, για να προλάβουμε τις περίφημες προθεσμίες. (Είμαι Βουλευτής από το 2019 και κανένα νομοσχέδιο δεν έχει ψηφιστεί με τη διαδικασία που λέει ο Κανονισμός της Βουλής).

Όλα έχουν ψηφιστεί με συντετμημένες τις προθεσμίες και κάνω μία πρόταση στο Σώμα, αύριο ψηφίζουμε νέο Πρόεδρο της Βουλής, θα πρότεινα οι Κοινοβουλευτικές Ομάδες, να συνεννοηθούμε να επισκεφθούμε τον Πρόεδρο της Βουλής και να του πούμε ότι είμαστε αποφασισμένοι, να μη συνεχιστεί αυτή η διαδικασία και να τον καλέσουμε να ανταποκριθεί στο ύψος του λειτουργήματός του και να περιφρουρήσει πρώτος αυτός τον Κανονισμό της Βουλής. Βεβαίως, το κατεπείγον το δέχομαι βεβαίως, τις εξαιρετικές συνθήκες τις δέχομαι, το καταλαβαίνω κατά καιρούς να υπάρχουν ειδικές συνθήκες, αλλά δεν μπορεί επί πέντε χρόνια να ψηφίζουμε με βάση τις ειδικές συνθήκες, οι οποίες έχουν γίνει πλέον κανονικότητα.

Μία παρατήρηση. Κύριε Υπουργέ, εχθές παρατηρήθηκε μάλλον μια αντιπαράθεση με τον Πρόεδρο της Ένωσης Δικαστών και Εισαγγελέων,

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης ):** Δεν είναι Πρόεδρος.

**ΘΕΟΦΙΛΟΣ ΞΑΝΘΟΠΟΥΛΟΣ**(**Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑΣ»):** Με τον εκπρόσωπο, έχετε δίκιο με τον εκπρόσωπο της Ένωσης, να είναι εντάξει, ο εκπρόσωπος. Θα παρακαλέσω να πάρετε μια αναγκαία πρωτοβουλία να αποκατασταθεί η επικοινωνία μεταξύ της Ένωσης και του Υπουργείου, γιατί έχουμε ανάγκη όλοι και τη συνεννόηση και την απευθείας επαφή και κυρίως, την αίσθηση ότι συμμετέχουμε σε μια διαδικασία που αφορά την κοινωνία και δεν έχουν προσωπικές αντεγκλήσεις.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης ):*Εκτός Μικροφώνου…*** Πάντως σας διαβεβαιώνω δεν …

**ΘΕΟΦΙΛΟΣ ΞΑΝΘΟΠΟΥΛΟΣ**(**Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑΣ»):** Εγώ αυτό που είδα εχθές με ξένισε, το σχολιάζω και καλό θα το πείτε στην τοποθέτησή σας. Μακάρι να μην σηματοδοτεί κάτι, απλώς ζητώ να πάρετε μια πρωτοβουλία, γιατί είστε ο Υπουργός της Δικαιοσύνης. Τέλος, κατά την άποψή μας, αναδείχθηκε από τη χθεσινή συζήτηση με τους φορείς η αναγκαιότητα θέσπισης ως ξεχωριστού αδικήματος της γυναικoκτονίας, αλλά αυτά θα τα πούμε σε επόμενη συνεδρίαση.

Έρχομαι τώρα σε αυτή κάθε αυτή την κατ’ άρθρον συζήτηση. Πρώτο λάθος. Ο νεολογισμός της βίας «Εξ οικείων», άκουσα τον κύριο συνάδελφο της Πλειοψηφίας, βεβαίως έτσι, επί της αρχής μάλλον όπως περιγράφει έχει δίκιο, αλλά θυμίζω, ότι και στον ν.3.500 στον περί Ενδοοικογενειακής Βίας, η οικογένεια έχει ευρύτερη έννοια από αυτήν τη στενά νομική. Με αυτή την έννοια, λοιπόν, θεωρώ ότι πρέπει να μπει το Ενδοοικογενειακή και δεν καταλαβαίνω, γιατί έχετε στυλώσει τα πόδια σε μία παρατήρηση που κάνουμε η πλειοψηφία των κομμάτων της Αντιπολίτευσης;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης ):*Εκτός Μικροφώνου…***

**ΘΕΟΦΙΛΟΣ ΞΑΝΘΟΠΟΥΛΟΣ**(**Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑΣ»):** Α, έχετε άποψη, ωραία.

Πρέπει να υπάρχει και ταυτότητα του νομικού λόγου, γιατί όταν έχουμε πολλούς ορισμούς για ένα πράγμα, στα δικαστήρια, στην καθ’ ημέρα πράξη ενδεχομένως να δημιουργήσει δυσκολίες. Το άρθρο 3 στην παράγραφο 1 περιέχονται τρία διαφορετικά πεδία εφαρμογής και πρέπει οπωσδήποτε να απλοποιηθεί και λέει το εξής, η παράγραφος 2 αναφέρει ακραία αντιφατικά στα αδικήματα κατά των γυναικών ανεξαρτήτως φύλου, δηλαδή μου θυμίζει το «Σκοιλ Ελικικού».Να το δούμε λιγάκι. Το κάνουμε αυτό για να βοηθήσουμε την εφαρμογή του νόμου στα δικαστήρια. Ο ακρωτηριασμός των γυναικείων οργάνων, δεν το είχατε και πρέπει να μπει « των γυναικείων οργάνων» που καλύπτεται από σωματικές βλάβες, αλλά εν πάση περιπτωσει είναι μία προσέγγιση του Υπουργείου για την οποία δεν έχουμε αντίρρηση.

Τώρα, δείτε λίγο τι γίνεται στο άρθρο 6, καταναγκαστικός νόμος, είναι άστοχη αναφορά στη χρήση απατηλών μέσων, όπως και ότι ο δράστης όχι μόνο εξαναγκάζει, αλλά και δελεάζει. Η εξομοίωση του εξαναγκασμού με άλλα μέσα, δεν είναι επιτυχής, αφού πρόκειται για διαφορετικής βαρύτητας συμπεριφορές προσβολές του έννομου αγαθού.

Άρθρο 14, επανέρχεται εκ πλαγίου ο θεσμός της υποτροπής, ο οποίος έχει καταργηθεί από τον Ποινικό μας Κώδικα. Παράγραφος 2, καταργείται η αναστολή, η μετατροπή και το ανασταλτικό αποτέλεσμα για εφέσεις, για ποινές άνω των δύο ετών. Νομίζω τα έχουν πει όλοι, δεν θέλω να επιμείνω, προσβάλλουν το τεκμήριο αθωότητας, η αρχή της αναλογικότητας, η αρχή της διάκρισης των εξουσιών. Προσωρινή κράτηση για πλημμελήματα ενδοοικογενειακής βίας. Σοβαρή οπισθοδρόμηση, καθότι η προσωρινή κράτηση για πλημμελήματα έχει καταργηθεί το 1996 και αυτά που λέμε εμείς, τα έχει πει συλλήβδην και συνολικά όλη η νομική κοινότητα, θα μείνω μόνο στα δύο πρώτα κεφάλαια, γιατί δεν προλαβαίνω να τα αναπτύξω όλα τα 6, αλλά η νομική κοινότητα τεκμηριωμένα σας απάντησε σε όλες τις διατάξεις των δύο πρώτων κεφαλαίων.

Απευθείας παραπομπή με κλήση χωρίς κρίση του Δικαστικού Συμβουλίου. Κατατέθηκε, το 50% των υποθέσεων αυτών πηγαίνουν στο αρχείο μετά από απόφαση του Δικαστικού Συμβουλίου. Θα διπλασιαστεί ο αριθμός των υποθέσεων και θα επιμηκυνθεί ο χρόνος εκδίκασης. Σε περίπτωση αναβολής στην παράγραφο 6, ο κανόνας είναι η διατήρηση της κράτησης του κρατούμενου, κατ’ εξαίρεση απελευθέρωση, που είναι απόκλιση από τα ισχύοντα στον Κώδικα Ποινικής Δικονομίας.

Άρθρο 19, είναι δυνατή η απλή ανάγνωση της κατάθεσης του θύματος το οποίο έχει κλητευθεί και δεν εμφανίζεται, καταλαβαίνω την πρόθεση σας και την καλή σας προαίρεση, εγώ θα προσχωρήσω για να μη θυματοποιείται εκ νέου, αλλά υπάρχει πρόβλημα με την ΕΣΔΑ, καθώς αποκλείεται η δυνατότητα εξέτασης του μάρτυρα, που δεν είναι βεβαιωμένα και εξ ορισμού ευάλωτος από πριν.

Άρθρο 21, καθιερώνεται για τα εγκλήματα της προσβολής γενετήσιας αξιοπρέπειας κατά πλήρη παραγνώριση. Η αρχή της απόλυτης, της ενεργητικής προσωπικότητας κατά πλήρη παραγνώριση του διττού του αξιοποίνου.

Άρθρο 24, υφ’ όρων απόλυση, τα κουβεντιάσουμε χθες, θεωρώ κύριε Υπουργέ, ότι το γεγονός ότι είναι μια αγώγιμη αξίωση του πολίτη να πάει στο Ευρωπαϊκό Δικαστήριο, δεν θεμελιώνει το δικαίωμά του να παρεμβαίνει στη συζήτηση για την υφ’ όρων απόλυση. Πολλώ δε μάλλον, όταν αυτή κάθε αυτή η Οδηγία, μιλάει για απλή ενημέρωση και ενδεχομένως, γιατί δεν έχω δει τις αποφάσεις που επικαλεστήκατε, εκεί να εδράζεται η καταδίκη ότι δεν ενημερώθηκε καν και αφετέρου, λογικά ένας άνθρωπος, ο οποίος θα έχει εκτίσει μετά από 8, 10 χρόνια, 12 χρόνια έχει τις τυπικές προϋποθέσεις για την υφ’ όρων απόλυση, θα κληθεί ο δηλώσας παράσταση πολιτικής αγωγής, να αξιολογήσει, να εκφράσει άποψη επ’ αυτού του γεγονότος;

Άρθρο 124, δυνατότητα αντικατάστασης των αναμορφωτικών μέτρων με φυλάκιση με μόνιμη τη ποινική άσκηση δίωξης. Είναι υπέρμετρη, είναι εξαιρετικά αυστηρή πρόληψη για τους ανηλίκους και βεβαίως, προσβάλλει το τεκμήριο αθωότητας.

**Άρθρο 26 αναφέρομαι στο 130 του Ποινικού Κώδικα. Η λήψη των αναμορφωτικών μέτρων στο 21ο έτος, αλλά με τους αργούς ρυθμούς της δικαιοσύνης, σήμερα δικάζονται υποθέσεις του 19. Δηλαδή, τα παιδιά δράστες είναι ήδη ενήλικες άνω των 20 ετών άρα, εξ ορισμού αυτοί, για ένα αδίκημα που τέλεσαν όταν ήταν ανήλικοι, θα πάνε σήμερα στη φυλακή;**

**Το αδίκημα παρεμπόδισης δικαιοσύνης προβλέπεται ήδη στον Ποινικό Κώδικα.**

**Στο άρθρο 28, για το 313 σας τα είπαν εχθές από την πλευρά της Ολομέλειας των Προέδρων και της Ένωσης των Ελλήνων Ποινικολόγων, η συμπλοκή και για απλή σωματική βλάβη να αποτελεί επιβαρυντική περίπτωση. Παραβιάζεται βεβαίως, η αρχή της αναλογικότητας και είναι μάλιστα και κακουργηματικού χαρακτήρα, επειδή έτυχε να είσαι σε αυτή την ομάδα χωρίς να επιμερίζεται ατομικά η ευθύνη. Θα έχουμε πολύ σοβαρά προβλήματα στην εφαρμογή αυτής της διάταξης.**

**Το άρθρο 30, τελειώνω κύριε Πρόεδρε, έχω άλλες τρεις παρατηρήσεις δεν θα επεκταθώ στα υπόλοιπα άρθρα του νομοσχεδίου. Προσθήκη στο άρθρο 339, για την παρακολούθηση των γενετήσιων πράξεων με χρήση τεχνολογιών πληροφορικής είναι μια δυσανάλογη εξίσωση ποινών με την απλή διά ζώσης επαφή του ανηλίκου με γενετήσιες πράξεις, καθώς τότε έχουμε βαρύτερη προσβολή.**

**Τροποποίηση του άρθρου 31, τροποποίηση του 360 παραμέληση εποπτείας ανηλίκου, αυστηρότερες ποινές. Η επέκταση και στο δικαστικό συμπαραστάτη είναι προβληματική, το είπα και χθες, γιατί πολλοί δημόσιοι λειτουργοί αποκτούν την ιδιότητα αναγκαστικά χωρίς να το επιθυμούν και αφετέρου μόνο αν ο δικαστικός συμπαραστάτης έχει την επιμέλεια θα έχει αυτή την ευθύνη. Θα υπάρχει και μεγάλο πρόβλημα με την εξαίρεση των δικαστικών συμπαραστατών.**

**Το άρθρο 34, τα σπίτια του παιδιού ήταν μια εμβληματική πρωτοβουλία της κυβέρνησης Σύριζα, η οποία βεβαίως, μετά το 2019 έμεινε ουσιαστικά στα αζήτητα και όπως ειπώθηκε χθες εδώ έχουμε ενάμιση σπίτι του παιδιού. Έχουμε τώρα τους αστυνομικούς οι οποίοι θα έχουν βεβαίως πτυχίο ψυχολόγου, αλλά θα υποκαταστήσουν αυτούς καθ’ αυτούς τους επιστήμονες. Άρα, ουσιαστικά βαριές περιπτώσεις, όπως η 12χρονη από τον Κολωνό, θα εξακολουθούν να εξετάζονται στην αστυνομία.**

**Το άρθρο 36, παράταση της προσωρινής κράτησης των ανηλίκων από 6 στους εννέα μήνες την αντίθετη με το άρθρο 9, της σύμβασης για τα δικαιώματα του παιδιού.**

**Το άρθρο 37, που τροποποιεί το οποίο είναι 292 παράταση προσωρινής κράτησης από ένα έτος στους 18 μήνες και για κακουργήματα και με ποινή έως 10 χρόνων αν υπάρχει έγκλημα. Καταλαβαίνετε ότι όλη αυτή η αυστηροποίηση προσκρούει και στην αρχή της αναλογικότητας και κυρίως, σε μια διαφορετική αντιμετώπιση των νέων που είναι στο καθεστώς και στο όριο της ανηλικότητας.**

**Τέλος, το άρθρο 38, άρθρο 296 του Κώδικα Ποινικής Δικονομίας, υποχρεωτική αντικατάσταση των περιοριστικών όρων, με προσωρινή κράτηση σε μία σειρά κακουργημάτων και μάλιστα, να ασκηθεί δεύτερη δίωξη για κακούργημα υποχρεωτικά για πλημμέλημα δυνητικά και υποχρεωτικά για τη δεύτερη δίωξη. Σας τα είπαν και χθες οι φορείς. Ουσιαστικά, με μόνο τη δίωξη τίθεται εν αμφιβόλω ότι αποφάσισε ο ανακριτής την προηγούμενη φορά έχοντας μία πλήρη δικογραφία μπροστά του και ανατρέπονται όλα ακριβώς και μόνον για να μπορέσετε να πείσετε ότι θα είστε αμείλικτοι στο έγκλημα. Ένα γεγονός, που έχει κυρίως κοινωνική διάσταση, για την οποία δεν διαλαμβάνεται τίποτα και δεν περιγράφεται τίποτα στο νομοθέτημα.**

**Τα υπόλοιπα κύριε Πρόεδρε, στην αυριανή συνεδρίαση, σας ευχαριστώ πολύ.**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Τον λόγο έχει η κυρία Κομνηνάκα.**

**ΜΑΡΙΑ ΚΟΜΝΗΝΑΚΑ(Ειδική Αγορήτρια της Κ.Ο** **Κομμουνιστικό Κόμμα Ελλάδος): Κύριοι Υπουργοί, θα αρκούσε και μόνο η χθεσινή ακρόαση των φορέων για να δικαιολογήσει κανείς το αίτημα για να αποσυρθεί το νομοσχέδιο. Και ήταν τέτοια η ομοβροντία των φορέων στην κριτική σας, σε βάρος του νομοσχεδίου, που για να τους απαντήσετε, φτάσατε κύριε Υπουργέ στην αθλιότητα. Γιατί αθλιότητα ήταν να απευθυνθείτε με άκρως υποτιμητικό τρόπο στον Αντιπρόεδρο της Ένωσης Δικαστών και Εισαγγελέων, γιατί χαλούσε το αφήγημά σας. Δεν έχουν λοιπόν, κατά τα λεγόμενά σας, σχέση με την επιστήμη οι δικαστές. Δεν έχουν οι καθηγητές, που μας είχατε πει σε προηγούμενες τροποποιήσεις του Ποινικού Κώδικα . Και ποιος έχει σχέση με την επιστήμη;**

Εσείς, λοιπόν, που έχετε σχέση με τη νομική επιστήμη για πείτε μας, από ποια επιστημονικά κριτήρια προκύπτει ότι η συνεχής αυστηροποίηση των ποινών, την οποία αναγάγετε σε φάρμακο διά πάσαν νόσο, βοηθάει στην αντιμετώπιση τέτοιων σύνθετων κοινωνικών φαινομένων; Όταν η κοινωνία βοά για τις τραγικές ελλείψεις σε όλες τις κοινωνικές δομές προστασίας και στήριξης των γυναικών και παιδιών από τα αποκρουστικά φαινόμενα της βίας ή άλλων παθογόνων καταστάσεων εσείς που κόπτεστε για τα θύματα όπως διακηρύσσετε. Λέτε ότι όλες οι αλλαγές που κάνετε στους παιδικούς κώδικες γέρνουν προς τη μεριά των θυμάτων και στην πραγματικότητα γίνετε για δικαιολογείτε αντιδραστικότατες παρεμβάσεις στο ποινικό δίκαιο.

Πώς προστατεύεται λοιπόν, τις γυναίκες θύματα της πολύμορφης βίας, όταν σε όλη τη χώρα υπάρχουν μόλις 20 λίγοι ξενώνες φιλοξενίας κακοποιημένων γυναικών. Επίσης, όταν η ένταξη στα συμβουλευτικά προγράμματα γίνεται μετά από μακρόχρονη αναμονή. Επίσης, όταν δεν δίνεται καμία οικονομική στήριξη κοινωνική ή νομική στήριξη στα ίδια τα θύματα ή και τις οικογένειες των δολοφονημένων γυναικών για να μπορέσουν να ανταποκριθούν στο μεγάλωμα των παιδιών που μένουν πίσω και για να μπορέσουν να σταθούν ξανά στα πόδια τους. Επίσης, όχι απλά διατηρείται, αλλά ενισχύεται όλους τους κοινωνικούς και οικονομικούς καταναγκασμούς που κρατάνε τις γυναίκες δέσμιες σε κακοποιητικές σχέσεις. Πώς προστατεύεται τα παιδιά θύματα ενδοοικογενειακής βίας ή ακόμα και τα εμπλεκόμενα σε λεγόμενες παραβατικές συμπεριφορές, όταν οι ανήλικοι παραβάτες είναι και οι ίδιοι θύματα του συστήματος. Πώς τα προστατεύεται, με το ενάμισι, όπως μας είπανε «Σπίτι του Παιδιού» που είναι σε λειτουργία, με τους 7 επιμελητές ανηλίκων σε ολόκληρη την Αττική ή τελικά θεωρείται ότι προστατεύεται με την εύκολη αλλά αποτελεσματική λύση όπως έχει πολλαπλά αποδειχθεί με το να ξηλώνεται όλα τα δικαιώματα και τις αρχές του Ποινικού Δικαίου;

Γιατί βεβαίως, δεν έχετε καμία διάθεση να επιλέξετε την πιο απαιτητική, αλλά αποτελεσματική, τελικά, οδό, όπως όλοι οι φορείς χθες επεσήμαναν για την πρόληψη αυτών των αποκρουστικών φαινομένων που απαιτεί τη δημιουργία ενός ολοκληρωμένου δικτύου κρατικών δομών, κοινωνικής και επιστημονικής στήριξη γυναικών και παιδιών και των οικογενειών στο σύνολό τους. Επίσης, τη δημιουργία οικογενειακών δικαστηρίων κατάλληλα στελεχωμένων, με όλους τους απαραίτητους επιστημονικούς κλάδους, δηλαδή όλα αυτά που αποκλείονται ως κόστος από το αστικό κράτος, πόσο μάλλον, βεβαίως, δεν επιλέγετε, δεν μπορείτε και δεν θέλετε να συγκρουστείτε ούτε και να ανατρέψετε τις πραγματικές αιτίες που είναι βαθιά ριζωμένες στο δυσώδη βούρκο της καπιταλιστικής κοινωνίας.

Τελικά, οι διακηρυγμένοι στόχοι του νομοσχεδίου όπως περιγράφονται στο άρθρο 1 περί Πρόληψης Καταπολέμησης της Βίας των Γυναικών και λοιπά, όχι μόνο παραμένουν για άλλη μια φορά ευχολόγιο, αλλά τελικά φτάνουν να εξυπηρετούν και μια πιο επικίνδυνη στόχευση. Στο όνομα δήθεν της αντιμετώπισης αυτών των υπαρκτών αποκρουστικών φαινομένων, προσπαθείτε να νομιμοποιηθούν στη συνείδηση, βαθιά αντιδραστικές παρεμβάσεις στο ποινικό δίκαιο, ξηλώνοντας ακόμα και στοιχειώδεις προστατευτικές αρχές, ενισχύοντας, για πολλοστή φορά, την κατασταλτική λειτουργία του Ποινικού Δικαίου. Μάλιστα, το στίγμα το δίνεται ήδη από το πεδίο εφαρμογής με την επίκληση των διατάξεων όπως αυτές του άρθρου 184 2Α` του ποινικού κώδικα περί «Διέγερσης σε Διάπραξη Εγκλημάτων» που χρησιμοποιούνται κατά κόρον για να χαλκεύονται κατηγορίες σε βάρος του λαϊκού κινήματος.

Είναι χαρακτηριστικό ότι στο άρθρο 9, ενισχύεται ένα ήδη σχετικό άρθρο και μάλιστα, με μια ιδιαίτερα αόριστη διατύπωση, ενώ η παράγραφος 1 απαιτεί διέγερση που ενεργεί ως δράστης και αφορά σε διάπραξη πλημμελήματος ή κακουργήματος. Στην παράγραφο 2, αρκεί εντελώς αόριστα η υποκίνηση σε πρόκληση σωματικής ή ψυχικής βλάβης και μάλιστα, με πολύ αυστηρότερη ποινή. Επίσης, καθόλου τυχαία η Κυβέρνηση επιλέγει να τοποθετηθεί η διάταξη αυτή στο κεφάλαιο που αφορά αδικήματα κατά της επονομαζόμενης δημόσιας τάξης, δηλαδή στο ίδιο κεφάλαιο που έχετε βάλει τις διατάξεις του τρομονόμου αποκαλύπτοντας ότι τέτοιου είδους διατάξεις, ανεξάρτητα από το τι αδικήματα αφορούν σήμερα, μετά βεβαιότητας, όμως στο μέλλον θα λειτουργήσουν σε βάρος του εργατικού λαϊκού κινήματος.

Ταυτόχρονα, για να καλύψετε την πλήρη έλλειψη των απαραίτητων υποστηρικτικών δομών για τη στήριξη, για να μπορέσει μια γυναίκα να «σταθεί στα πόδια της», να καταγγείλει πόσο μάλλον να απεγκλωβιστεί από μια παθογόνα βίαιη σχέση στο όνομα δήθεν της επιτάχυνσης των διαδικασιών, εγκαινιάζετε πρωτοφανής και πολύ επικίνδυνες διαδικασίες όπως αυτές που περιγράφονται στα άρθρα 10, 12 και 14.

Όπως, για παράδειγμα, η διαδικασία των τηλεφωνικών καταγγελιών, διακηρύσσοντας μάλιστα ανοιχτά, ότι πρόκειται για διαδικασίες που παρακάμπτουν τον Κώδικα Ποινικής Δικονομίας. Λες και ότι με αυτόν τον τρόπο εξασφαλίζεται ότι τα θύματα θα έχουν την ουσιαστική στήριξη που χρειάζονται ή λες και αυτό από μόνο του αποκλείει τα περιστατικά της αστυνομικής αυθαιρεσίας, τις άτυπες παραινέσεις να μην κατατεθεί μήνυση, την μη αναζήτηση των δραστών στο πλαίσιο του αυτοφώρου και τόσα άλλα. Αλήθεια, η άτυχη Κυριακή που δολοφονήθηκε στο πλατύσκαλο του αστυνομικού τμήματος σε τι εμποδίστηκε για να της δοθεί αυτή η επιβεβλημένη προστασία; Πρώτα, λέτε ότι θα λύνατε το πρόβλημα με το πάτημα ενός panic button, τώρα με μια τηλεφωνική κλήση και μια ψηφιακή πλατφόρμα. Και βέβαια, το πρόβλημα δεν είναι μόνο το ατελέσφορο αυτών των μέτρων, αλλά και οι επικίνδυνοι δρόμοι που με αυτά ανοίγονται.

Όπως βεβαίως, είναι χαρακτηριστικό και το άρθρο 12, που αφορά την αφαίρεση υλικού από το διαδίκτυο. Βεβαίως και σας το είπαμε και στην αρχική τοποθέτηση, σε ό, τι αφορά τα βίντεο που αφορούν προσωπικές στιγμές γυναικών, βίντεο γενετήσιων προσβολών ενός ανήλικου παιδιού που κυκλοφορούν στο διαδίκτυο, η προστασία των θυμάτων πρέπει να είναι απόλυτη και δεν μπορεί να εξαρτάται από το συμφέρον των πορνογραφικών πλατφορμών, όπως λίγο πολύ περιγράφεται και στην Οδηγία, ούτε βέβαια μπορεί να εξαρτάται από το αν μπορεί ή όχι να βρεθεί ο διαχειριστής μιας τέτοιας πλατφόρμας, που πραγματικά προκαλεί, όταν με μεγάλη ευκολία μπορείτε να «τυλίγετε σε μια κόλλα χαρτί» και βρίσκετε όταν θέλετε άλλους κι άλλους. Και εκεί, βεβαίως, πρέπει να καταργηθεί και κάθε οικονομικό εμπόδιο τα παράβολα της έγκλισης κλπ. για να μπορούν πραγματικά να προστατεύονται. Τα παράβολα τις έγκλισης, που κατά τη γνώμη μας θα έπρεπε να αφαιρεθούν γενικώς και να μην είναι εμπόδιο για την πρόσβαση στη δικαιοσύνη, αλλά τουλάχιστον σε αυτά τα αδικήματα, θα έπρεπε να καταργηθούν.

Όχι όμως τυχαία, στην ίδια διάταξη, εντάσσονται και τα αδικήματα της διέγερσης. Ο ν. 927/1979 σχετικά με την υποκίνηση βίας κλπ., με μια ιδιαίτερα ασαφή έννοια, όπως αυτή της υποκίνησης του μίσους, που επιδέχεται πολλαπλές ερμηνείες και έχει κατά κόρον αξιοποιηθεί για την ενίσχυση της λογοκρισίας στο διαδίκτυο. Και εκεί ξέρετε σε χρόνο ντε τε κατεβαίνουν τα βίντεο που θεωρούνται ενοχλητικά για τους διάφορους και ιμπεριαλιστές συμμάχους σας. Και τώρα, αυτό γίνεται με ακόμα πιο συνοπτικές διαδικασίες, παρακάμπτοντας για άλλη μια φορά το Δικαστικό Συμβούλιο, ενισχύοντας την τάση, να συγκεντρώνονται όλο και περισσότερες εξουσίες στους εισαγγελείς.

Κάτι βεβαίως, που με πιο εξόφθαλμο τρόπο γίνεται και στο άρθρο 14, που συνοψίζει τις απαράδεκτες προβλέψεις και τη λογική της γενικευμένης ποινικής και καταστολής και αυστηροποίηση του Ποινικού Δικαίου, με αυτά που αναλυτικά περιγράφηκαν, τα λέω συνοπτικά. Το ζήτημα της απαγόρευσης μετατροπής του ανασταλτικό αποτελέσματος της έφεσης με την επέκταση της προσωρινής κράτησης και για τα πλημμελήματα, με την συνέχιση της κράτησης περίπτωση αναβολής της εκδίκασης της αυτόφωρης διαδικασίας, όπως και την επιλογή, για ακόμη μια φορά, της απευθείας κλήσεις στο ακροατήριο παρακάμπτοντας τη διαδικασία στο Δικαστικό Συμβούλιο, κάτι που κατ’ επανάληψη έχει τονιστεί και από την ίδια την Ένωση Δικαστών και Εισαγγελέων, ότι ιδιαίτερα λόγω και των αποδεικτικών δυσχερειών που συχνά έχουν αυτές οι υποθέσεις, τελικά, θα δημιουργήσουν σοβαρά προβλήματα και θα οδηγήσουν, με βεβαιότητα, σε μεγαλύτερη επιβράδυνση στο ρυθμό απονομής της δικαιοσύνης. Και όλα αυτά μάλιστα προκλητικά στην Αιτιολογική Έκθεση τα περιγράφει η κυβέρνηση ότι αποτελούν την πολυεπίπεδη στήριξη και αποκατάσταση τόσο του θύματος όσο και των υπόλοιπων μελών της οικογένειας από τους αρμόδιους φορείς.

Στην πραγματικότητα, όπως εύστοχα επισημαίνει η Ένωση Δικαστών και Εισαγγελέων τελικά η Κυβέρνηση αξιοποιεί ως βολικό πρόσχημα συγκυριακά σήμερα τα εγκλήματα της ενδοοικογενειακής βίας, για να νομιμοποιήσει αντιδραστικές και επικίνδυνες διατάξεις, όπως είναι για παράδειγμα, η επαναφορά αυτού του παρωχημένου και αποτυχημένου θεσμού της υποτροπής, διανοίγοντας μια νομοθετική «κερκόπορτα» για μελλοντική επέκταση του και σε άλλες κατηγορίες εγκλημάτων.

Μάλιστα, σε μια περίοδο που σημειώνεται όργιο κατασταλτικών διώξεων σε βάρος αγωνιστών, συνδικαλιστών, αγωνιζομένων ανθρώπων κ.λπ., για να μπορούν απλά και μόνο από την ίδια την άσκηση ποινικής δίωξης, να αξιοποιούνται ως επιβαρυντικές περιπτώσεις.

Τελικά, αυτή η εύκολη λύση που επιλέγετε, κύριοι Υπουργοί, να αφήνετε στην πραγματικότητα τα θύματα αστήριχτα, απροστάτευτα, από αυτό που πραγματικά έχουν ανάγκη, από το δίκτυο των δημόσιων δομών προστασίας, που θα μπορέσουν αυτές να τις βοηθήσουν να απεγκλωβίζονται και να στέκονται όρθιες και να προχωράνε χωρίς φόβο σε αυτές τις διαδικασίες.

Αυτά, προσπαθείτε να τα προσπεράσετε με νομικές ακροβασίες που, κατά τη γνώμη μας, εκτός από αυτά που σωστά έχουν ειπωθεί και επισημανθεί από όλους τους φορείς, παραβιάζουν κάθε έννοια της τεκμήριο αθωότητας, της ακροαματικής διαδικασίας, τη δυνατότητα να εξεταστεί ένας μάρτυρας, επιβαρύνουν και τελικά στρέφονται και ενάντια στις ίδιες, στα ίδια τα θύματα.

Ακόμα και το ζήτημα αυτό της ανέλεγκτης μαρτυρικής κατάθεσης, γιατί βεβαίως χρήζουν προστασίας η ψυχική και σωματική υγεία των θυμάτων της ενδοοικογενειακής βίας, όμως αυτό δε γίνεται αφήνοντάς τις στην πραγματικότητα έξω από τη διαδικασία. Αυτό γιατί, κατά τη γνώμη μας, η γυναίκα θύμα, το παιδί, ο όποιος, θα έπρεπε να μπορεί να νιώσει την ασφάλεια, να έχει στηριχθεί με τέτοιο τρόπο, ώστε να έρθει να καταθέσει και να φωτίσει πλευρές, που πολλές φορές από μια μόνο γραπτή κατάθεση στην προανακριτική διαδικασία, που πολλές φορές είναι και απορίας άξιο το τι σημειώνεται και το τι καταγράφεται όταν παίρνονται οι προκαταρκτικές καταθέσεις.

Τελικά και η θέση του θύματος, κατά τη γνώμη μας, υποβαθμίζεται, γιατί πολλές φορές κατά την ακροαματική διαδικασία φωτίζονται περισσότερο οι πραγματικές πτυχές της υπόθεσης και μπορούν να υποστηρίξουν καλύτερα τη θέση τους. Βεβαίως, πέρα από το ζήτημα της δυνατότητας να εξεταστεί και από τον κατηγορούμενο ο κάθε μάρτυρας.

Ακόμη και αυτά τα ζητήματα του άρθρου 24, για το ζήτημα της υφ’ όρων απόλυσης, γιατί καταφεύγετε σε τέτοιες ακροβασίες;

Γιατί δεν έχετε πάρει κανένα μέτρο ώστε αυτά που υπονοήσατε χτες, κύριε Υπουργέ, ότι μπορεί ακόμα και ο κρατούμενος να απειλεί μια γυναίκα μέσα από τη φυλακή, το οικογενειακό τους περιβάλλον να τις πιέζει στη συνέχεια κ.λπ., που είναι υπαρκτά φαινόμενα, να είναι γνωστά στις υποστηρικτικές δομές;

Αυτές οι υποστηρικτικές δομές θα έπρεπε να είναι στο πλάι αυτών των γυναικών και όχι αυτές να είναι ξεχασμένες, να παλεύουν μόνες τους να ξεπεράσουν τους φόβους τους, να προφυλαχθούν οι ίδιες και τα παιδιά τους και μετά, όταν έρχεται η ώρα της υφ’ όρων απόλυσης, να τους πείτε «ξέρετε, τώρα αφού δεν σας έχουμε στηρίξει με κανένα τρόπο για να σταθείτε στα πόδια σας, καταθέστε υπόμνημα για την τυχόν αποφυλάκιση του θύτη».

Αντί να κάνετε αυτά, φέρνετε από την πίσω πόρτα τον υποστηρικτή της κατηγορίας στη διάρκεια της έκτισης της ποινής, που ούτε καμία θέση έχει βεβαίως και ούτε τελικά μπορεί αυτό το πράγμα να λειτουργήσει προστατευτικά και για τα ίδια τα θύματα.

Ακόμη και το πιο επίκαιρο και αναγκαίο αίτημα για τη δημιουργία των οικογενειακών δικαστηρίων, που ολοκληρωμένα θα αντιμετωπίζει τέτοιου είδους υποθέσεις και όχι να ψάχνουμε μεταξύ του ποινικού και του αστικού, λες και υπάρχουν τείχη μεταξύ αυτών των δύο διαδικασιών.

Αντίθετα, αντί για όλα αυτά, επιμένετε σε από τη φύση τους προβληματικές διαδικασίες, όπως αυτής της ποινικής διαμεσολάβησης. Συνεχίζετε, δηλαδή, να βάζετε στο ίδιο τραπέζι να διαπραγματεύονται, λες και είναι η ζωή, η γενετήσια ελευθερία, η αξιοπρέπεια των γυναικών, κάτι που μπορεί να το διαπραγματευτεί με τον κακοποιητή, με τον θύτη, με αυτόν που της έχει προκαλέσει τεράστιο τρόμο, ανασφάλεια κ.λπ..

Να διαπραγματεύονται τους όρους με τους θύτες τους, τη στιγμή που αυτές οι διαδικασίες έχουν καταγγελθεί από όλες τις οργανώσεις όχι μόνο ως αναποτελεσματικές, αλλά ότι πολλές φορές στην πραγματικότητα διευκολύνουν τους θύτες για να πέφτουν «στα μαλακά» ή να απαλλάσσονται και να γλιτώνουν γρήγορα τις διαδικασίες.

Και βεβαίως, αυτές τις διαδικασίες, την αναποτελεσματικότητα και την επικινδυνότητα των οποίων ομολογείται στην πραγματικότητα και με τις τροποποιήσεις που σήμερα φέρνετε, λες και είναι ποτέ δυνατόν να αλλοιωθεί, έστω και με αυτές τις εγγυήσεις που βάζετε και να αλλάξει στην πραγματικότητα αυτή η ανισότητα των μερών τους οποίους υποτίθεται ότι βάζετε να διαπραγματευτούν. Στην πραγματικότητα, το μόνο που προσπαθείτε να κάνετε με αυτές τις προϋποθέσεις που εισάγεται είναι να εξωραΐσετε και να νομιμοποιήσετε έναν από τη φύση του προβληματικό θεσμό.

Και μάλιστα, τώρα, με απαράδεκτο τρόπο εξαρτάται και την αποζημίωση του θύματος από τη συμμετοχή στη διαμεσολάβηση, όταν καταγγέλθηκε και χθες ότι η Εθνική Αρχή Αποζημίωσης δεν έχει κάνει παρά ελάχιστες έως ανύπαρκτες αποζημιώσεις. Στην πραγματικότητα όλη η διαδικασία είναι ανενεργή. Και βεβαίως, τα θύματα για να μπορέσουν να ζητήσουν να αποζημιωθούν, αναγκάζονται τελικά σε έναν μακρύ και κοστοβόρο δικαστικό αγώνα, το οποίο ποτέ βεβαίως δεν επιλέγουν και παραμένουν απροστάτευτες στην πραγματικότητα,

Με μια πρόταση να κάνω τρεις επισημάνσεις σε άρθρα και ολοκληρώνω με αυτό. Τα υπόλοιπα θα πούμε αύριο, γιατί πραγματικά δεν είναι δυνατόν να τα προλάβουμε όλα. Ακόμα και σε επιβεβλημένες τυποποιήσεις αδικημάτων φέρνετε εντελώς προβληματικές διατυπώσεις. Δεν επαναφέρω το κομμάτι για τον ακρωτηριασμό, που θεωρώ όμως ότι έτσι όπως εισάγεται τελικά, αφήνει πόρτες για να κριθεί.

Είναι ποτέ δυνατόν να κριθεί ένας ακρωτηριασμός γεννητικών οργάνων ως μη βαριά σωματική βλάβη και το βάζετε ως επιβαρυντική περίσταση στη συνέχεια, ότι αν προκληθεί από τις παραπάνω πράξεις βαριά σωματική βλάβη; Μπορεί να είναι και ελαφριά σωματική βλάβη ο ακρωτηριασμός των γεννητικών οργάνων, πέρα από το ζήτημα της επικάλυψης με τη βαριά σκοπούμενη;

Δεύτερο, στο θέμα της κυβερνο-παρακολούθησης. Έτσι όπως εισάγεται η παράγραφος 1Α, είναι εντελώς προβληματική και επικίνδυνη. Τι σημαίνει ότι εκτός αν το θύμα έχει δώσει τη συναίνεσή του ή αν υπάρχει νόμιμη άδεια για να παρακολουθείτε συστηματικά, μια παρακολούθηση που προκαλεί τρόμο ή ανησυχία. Πρέπει να εξαλειφθεί αυτή η διατύπωση, γιατί τελικά θα φτάσει να χρησιμοποιείται ως άλλοθι ότι κάποια στιγμή, με κάποιο τρόπο, ειδικά στα διαδικτυακά μέσα, έδωσε τη συναίνεσή του το θύμα για να παρακολουθείτε.

Και τέλος, για την κυβερνο-παρακολούθηση - κυβερνο-παρενόχληση. Είναι ανεξήγητο γιατί επιλέγονται οι συγκεκριμένες κατηγορίες για να θεωρηθεί πιο επιβαρυντική περίσταση. Και μάλιστα, τι θα πει δημόσιοι εκπρόσωποι ή δημοσιογράφοι, όπως λέτε, και υποστηρικτές ανθρωπίνων δικαιωμάτων. Είναι αόριστοι χαρακτηρισμοί. Γιατί επιλέγετε συγκεκριμένες κατηγορίες και τελικά φτάνει η ψηφιακή τέλεση του αδικήματος να τιμωρείται βαρύτερα από τη διά ζώσης τέλεσή του.

Όλες αυτές λοιπόν, οι προβληματικές διατυπώσεις, δείχνουν και την προχειρότητα με την οποία νομοθετείτε. Απλά και μόνο να δείξετε ότι ως τίτλους κάποια, πράγματι, υπαρκτά φαινόμενα τα αντιμετωπίζεται. Που τελικά, όχι μόνο δε τα αντιμετωπίζετε, αλλά μεγαλώνετε τον φαύλο κύκλο αυτής της δημιουργίας αυτών των αποτρόπαιων εγκληματικών πράξεων.

 Ευχαριστώ.

 Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Γιαννούλης Χρήστος, Ψυχογιός Γεώργιος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Δάγκα Παρασκευή, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Σειρά έχει τώρα ο Ειδικός Αγορητής από την Κ.Ο. της «ΕΛΛΗΝΙΚΗΣ ΛΥΣΗΣ», ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Κοιτάξτε, κ. Πρόεδρε, θέλω να ξεκινήσω με μία παρατήρηση, χωρίς να υπάρχει προσωπική διάθεση για αντιπαράθεση. Τέθηκε, κ. Πρόεδρε, 3 με 4 φορές από τη συνάδελφο του ΠΑΣΟΚ και μάλιστα επίμονα - το γνωρίζετε αυτό - σε όλες τις Επιτροπές «να τηρούνται οι χρόνοι των ομιλητών». Συμφωνείτε, κ. Πρόεδρε;

Συμφωνείτε.

Δεν τηρείται ο χρόνος από την ίδια την κυρία Λιακούλη. Μίλησε 10 ολόκληρα λεπτά παραπάνω, double score έκανε. Την ακούμε με ευλάβεια, με προσοχή και θέλουμε κι εμείς να τηρούμε το χρόνο. Δεν υπάρχει προσωπική αντιπαράθεση, προς θεού. Να μιλήσουν παραπάνω όσοι θέλουν, αλλά μη θέτετε θέμα στις Επιτροπές για τους χρόνους και την παραβίαση αυτών. Είναι υποκριτικό, τολμώ να πω. Άρα, λοιπόν, αν είναι να θέτουμε κάτι, κ. Πρόεδρε, στην Επιτροπή να το τηρούμε, πρωτίστως, οι ίδιοι και μετά οι υπόλοιποι.

Δε θα ήθελα να παραβιάσω το χρόνο, όπως και δεν το έχω κάνει πιστεύω σε καμία Επιτροπή. Έτσι θα κάνω και τώρα. Σας ξαναλέω ότι δεν είναι προσωπική αντιπαράθεση, ούτε θέλω να γίνει προσωπική αντιπαράθεση. Είναι μια επισήμανση, αν θέλετε, παρατήρηση, γιατί δε θέλω να υποτιμά κανένας τη νοημοσύνη μας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κακώς, δεν είναι η κυρία Λιακούλη εδώ, για να σας ακούσει.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Δεν πειράζει, κ. Πρόεδρε, να το μεταφέρετε εσείς. Θα το κάνατε, είμαι σίγουρος.

Θα ήθελα, λοιπόν, κ. Υπουργέ, να σταθώ με αφορμή τη χθεσινή ακρόαση των φορέων και τις απαντήσεις που μας έδωσαν στα εξής σημεία: Για μας είναι πολύ σοβαρό ζήτημα το θέμα των ιατροδικαστών. Το θέσαμε από την πρώτη στιγμήν. Όχι ότι «τα άλλα τα ζητήματα και τα άρθρα δεν είναι σοβαρά». Βεβαίως και είναι σοβαρά και θα τα συζητήσουμε κι εδώ και στην άλλη Επιτροπή, αλλά και στην Ολομέλεια.

Οι ιατροδικαστές, κ. Πρόεδρε, μας έστειλαν ένα υπόμνημα με τις προτάσεις τους, στις οποίες εντόπιζαν πολύ σοβαρά θέματα στο μέρος Γ` του νομοσχεδίου και στις οποίες, φυσικά, σας παραπέμπουμε στις παρατηρήσεις τους. Θεωρούμε ότι πρέπει να προσεγγίσετε με δέουσα προσοχή τα ζητήματα που απασχολούν τους ιατροδικαστές, καθώς, κύριοι Υπουργοί, και δυσχέρειες που αντιμετωπίζουν οι ίδιοι σε καθημερινή βάση.

Πρώτον, ανεπαρκείς υποδομές στους χώρους διενέργειας νεκροτομών. Καλείστε να αντιμετωπίσετε τέτοιου είδους θέματα. Να τα αντιμετωπίσετε και, σίγουρα, να δώσετε λύσεις. Ενδεικτικά θα αναφέρω ότι στο Πρώτο Νεκροτομείο Αθηνών, στο μεγαλύτερο της χώρας, οι νεκροτομές διεξάγονται υπό συνθήκες περιβάλλοντος από 10°C έως 30°C, χωρίς να υπάρχουν τα κατάλληλα συστήματα εξαερισμού, αυξάνοντας έτσι τον κίνδυνο έκθεσής τους σε λοιμώδη νοσήματα, όλων των εργαζομένων εκεί όχι μόνο των ιατροδικαστών - υπάρχουν κι άλλοι εργαζόμενοι στα νεκροτομεία, έχει τύχει να τα επισκεφτώ.

Δεύτερον, υπερβολικός αριθμός νεκροτομών. Παρατηρείται διενέργεια νεκροτομών ακόμα και σε περιπτώσεις που δε χρήζουν ιατροδικαστικής διερεύνησης, όπως οι θάνατοι των υπερηλίκων ή ασθενών με γνωστά προβλήματα υγείας.

Τρίτον, προβληματική πρόσβαση σε εργαστήρια. Έχουμε ιστολογικές, τοξικολογικές και μικροβιολογικές εξετάσεις απαραίτητες για τη διερεύνηση συγκεκριμένων περιστατικών, οι οποίες δεν είναι πάντα διαθέσιμες ή είναι διαθέσιμες με μεγάλη καθυστέρηση, γεγονός που δυσχεραίνει σημαντικά το έργο των συγκεκριμένων επιστημόνων.

Επιπλέον, κύριοι, πρέπει να εξετάσετε και το θέμα των οδοιπορικών τους και, γενικά, τα έξοδα μετακίνησης, διατροφής των ιατροδικαστών, όταν καλούνται να ασκήσουν αυτοί το λειτούργημά τους εκτός έδρας, όπως, επίσης, και την αύξηση της αμοιβής αυτών, που διορίζονται αυτεπαγγέλτως από τα δικαστήρια και μιλάμε, κύριοι υπουργοί, για μία αμοιβή της τάξεως των 30 € με 40 € να χάνουν όλη τη μέρα στα δικαστήρια οι ίδιοι, στα οποία μπορεί να χρειαστεί να πάνε αρκετές φορές, για τόσο μικρά, πενιχρά ποσά.

Οι ιατροδικαστές είναι αυτοί που καθημερινά εργάζονται κάτω από αντίξοες και δυσχερείς συνθήκες και ενίοτε σε ακραίες συνθήκες, για να προσφέρουν στο έργο της Δικαιοσύνης. Είναι αυτοί που διερευνούν εγκλήματα και συμβάλλουν να καταδικαστούν εγκληματίες με ό,τι κι αυτό συνεπάγεται. Είναι αυτοί που εκτίθενται σε αυξημένο κίνδυνο λοιμωδών νοσημάτων, ειδικά, όταν οι νεκροτομές δε διενεργούνται - όπως προαναφέραμε - κάτω από τις κατάλληλες κτιριακές ή τις κατάλληλες αν θέλετε συνθήκες. Είναι αυτοί που εργάζονται νυχθημερόν, για να παραλάβουν οι συγγενείς άμεσα, κύριοι Υπουργοί, τις σορούς των ανθρώπων τους. Από το αστυνομικό ρεπορτάζ, το οποίο έχω κάνει και το δικαστικό τα τελευταία 25 χρόνια, τολμώ να σας πω ότι πολλές φορές έχω πάει σε εγκλήματα και περιμένουμε ώρες ατελείωτες, κύριοι Υπουργοί, να έρθει ένας ιατροδικαστής, για να αναλάβει το πτώμα.

Καθημερινά λοιπόν, γίνονται βορά οι ίδιοι στα μέσα μαζικής ενημέρωσης. Παρακολουθούμε τον τελευταίο καιρό, εκπομπές που στήνονται στην πλάτη ιατροδικαστών. Εκπομπές συγκεκριμένες, που έχουν στηθεί στην πλάτη ιατροδικαστών και αυτό θα πρέπει να δούμε. Γιατί από εκεί υπάρχουν τηλεδικαστές, που τους δικάζουν και σας μιλάει ένας δημοσιογράφος, 32 χρόνια δημοσιογράφος και μέλος αρχισυντακτών.

Για το πληροφοριακό τους σύστημα. Η υποχρεωτική χρήση του πληροφοριακού συστήματος το οποίο βρίσκεται ακόμη στην πιλοτική φάση, προκαλεί εύλογες ανησυχίες. Είναι οξύμωρο δε, να συζητείται η ενσωμάτωση τεχνολογιών, όπως η Τεχνητή Νοημοσύνη και ειδικά φορητά tablets, όταν δεν έχουνε επιλυθεί βασικά προβλήματα υποδομών. Να αναφέρουμε χαρακτηριστικά τον φωτισμό, τον εξαερισμό και όλα τα σχετικά.

Επιπλέον, άγνωστο είναι πώς αυτή θα λειτουργήσει για τους λοιπούς φορείς που διενεργούν οι ιατροδικαστικές πράξεις, όπως είναι στα πανεπιστήμια και στα νοσοκομεία.

Δεσμευτήκαμε κύριε Υπουργέ, θέλω να σταθώ σε αυτό και σας τιμά. Χθες και στους φορείς ότι θα δείτε το θέμα που διενεργείται σε αυτές τις αθώες ψυχούλες. Δεσμευτήκατε και θα το κάνετε πράξη και είμαστε σίγουροι γι’ αυτό, γιατί είστε και εσείς ευαίσθητη, όπως είναι όλοι οι συμμετέχοντες στην Επιτροπή, αλλά και όλη η ελληνική κοινωνία.

Αναφέρομαι στο άρθρο 41 και το ξέρετε αυτό. Ένα ακόμα πολύ σοβαρό θέμα είναι η δυνατότητα επιβολής προσωρινής κράτησης, τέθηκε από τους συναδέλφους στις Επιτροπές, θα τεθεί και στην Ολομέλεια σίγουρα, για τα πλημμελήματα της ενδοοικογενειακής βίας, που τιμωρούνται με ποινή φυλάκισης τουλάχιστον, ενός έτους. Αυτό συνιστά, ανεπίτρεπτη δικαιοπρακτική οπισθοδρόμηση και αντιστρατεύεται στον νόμο που ισχύει εδώ και τριάντα χρόνια από το 1996, για σταθερή νομοθετική επιλογή για την προσωρινής κατάργησης κράτησης, στα πλημμελήματα.

Ανακύπτουν πάρα πολλά προβλήματα από το σχέδιο νόμου κύριε Υπουργέ, που εύκολα θα μπορούσε να χαρακτηριστεί ως, ένα πολυνομοσχέδιο. Σίγουρα, δεν έχουμε το χρόνο να τα δούμε με τόση ευκολία όλα αναλυτικά και ένα–ένα. Θερμή μας παράκληση είναι να εξετάσετε και θα επανέλθουμε στην τελευταία Επιτροπή με επιφύλαξη, να προσθέσουμε και να θέσουμε υπόψη σας τις λοιπές παρατηρήσεις μας, που είναι πάμπολλες στην Ολομέλεια και να συζητήσουμε και άλλα πράγματα, όπως τη βία των ανηλίκων.

Φέρνετε κάποια συγκεκριμένα άρθρα, υπάρχουν κάποια άρθρα γι’ αυτό, ένα συγκεκριμένα στο γ΄ νομίζω, όπως και η ενδοοικογενειακή βία, όπως και το Revenge Porn που λέγεται αυτή η συγκεκριμένη - δε θέλω να το χαρακτηρίσω κατά περίπτωση που γίνεται - που ανεβάζουν στο διαδίκτυο διάφορα βίντεο, από διάφορες συνευρέσεις που κάνουνε με τις γυναίκες. Θα τα δούμε όλα αυτά κύριε Υπουργέ, θα τα εξετάσουμε και θα ψηφίσουμε αναλόγως στην Ολομέλεια. Σας ευχαριστώ, πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «Νέα Αριστερά» ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ):** Κύριε Πρόεδρε, κυρίες και κύριοι συνάδελφοι, δεν νομίζω, κύριοι Υπουργοί, ότι με τη διαδικασία που ακολουθούμε είναι εφικτό να ληφθούν σοβαρά υπόψη από εσάς, από το Υπουργείο, οι τοποθετήσεις των φορέων, τα υπομνήματα τους, οι ενστάσεις τους, τα επιχειρήματά τους. Αλλά το μη εφικτό δεν είναι αντικειμενικό, το καθιστάτε μη εφικτό, επειδή σας είναι αδιάφορο στην πραγματικότητα, τουλάχιστον στην πλειονότητα των περιπτώσεων. Δεν νιώθετε ως Υπουργείο, την ανάγκη μετά τον καταιγισμό επικρίσεων όχι μόνο εδώ, όχι μόνο κατά τη διαδικασία της ακρόασης των Φορέων, αλλά συνολικά στη δημόσια σφαίρα.

Μετά λοιπόν, από αυτό τον καταιγισμό επικρίσεων που έρχονται από διαφορετικές κατευθύνσεις, είτε αυστηρά νομικοποινικές επιχειρηματολογίες, είτε αυστηρά κοινωνικές επικρίσεις - ιδεολογικές επικρίσεις, να αναστοχαστείτε πάνω σε αυτές και να πείτε ότι εν πάση περιπτώσει, θα λάβω υπόψη μου τα όσα ειπώθηκαν και έρχομαι την επόμενη εβδομάδα να κάνουμε μια γενικότερη - συνολικότερη συζήτηση. Δεν σας ενδιαφέρει αυτό. Δεν σας ενδιαφέρει ούτε καν να πείτε, θα μελετήσω τις ενστάσεις και θα επανέλθω, όπως συνηθίζεται κατά τη διάρκεια των Κοινοβουλευτικών Επιτροπών, όπου συζητάμε το νομοσχέδιο αποφεύγετε και να τοποθετηθείτε.

### Το επιχείρημα για να το θέσω, έτσι, απλά είναι το εξής: Έχω την πλειοψηφία, έχω την κοινοβουλευτική πλειοψηφία και νομοθετώ όπως γουστάρω. Αυτό, όμως, είναι κολοβή δημοκρατία, είναι ουσιαστική πολιτειακή παραμόρφωση και το ξέρετε, αλλά, εν πάση περιπτώσει.

### Έρχομαι στα, του νομοσχεδίου. Όπως σας είπαμε και στην προηγούμενη συνεδρίαση, κύριε Υπουργέ, δεν πρόκειται για ενσωμάτωση Οδηγίας. Ο τίτλος του νομοσχεδίου είναι ψευδεπίγραφος. Η Οδηγία, σε αντίθεση με αυτό το οποίο κάνετε εσείς στο νομοσχέδιο, δίνει κατευθύνσεις για ένα ολιστικό πλαίσιο αντιμετώπισης της ενδοοικογενειακής βίας. Εσείς, αυτό το οποίο κάνετε με το παρόν νομοσχέδιο είναι να ενσωματώνετε αποκλειστικά και μόνο τις συναφείς ποινικές διατάξεις, εμμένοντας στη στρατηγική του ποινικού λαϊκισμού που, τι κάνει αυτή η στρατηγική: Στην πραγματικότητα, ανατροφοδοτεί τη βία και καλλιεργεί και τον ηθικό πανικό. Ιδιαίτερα σε ό,τι αφορά τα ζητήματα που σχετίζονται με τους ανήλικους. Την ώρα, όμως, που επενδύετε στον ποινικό λαϊκισμό, όταν έρχεται η ώρα να κάνετε μια σημαντική και όχι μόνο συμβολική τροποποίηση του Ποινικού Δικαίου, αρνείστε να το κάνετε. Γιατί αρνείστε άραγε να τυποποιήσετε το έγκλημα της γυναικοκτονίας; Μία από τις απαραίτητες, κατά τη γνώμη μου, τροποποιήσεις που απαιτούνται στο Ποινικό Δίκαιο και η ξεχωριστή αυτή τυποποίηση, κύριε Υπουργέ, απαιτείται, διότι εδώ έχουμε να κάνουμε με έγκλημα που αφορά ειδικό κίνητρο. Διότι στην περίπτωση της γυναικοκτονίας, το έγκλημα τελείται και λόγω της ειδικής έμφυλης ταυτότητας. Στην περίπτωση της ανθρωποκτονίας, γενικώς, το έγκλημα δεν τελείται, επειδή το θύμα είναι ειδικά άνθρωπος. Στην περίπτωση της γυναικοκτονίας, το έγκλημα τελείται και επειδή το θύμα είναι γυναίκα. Έχει δηλαδή, ξεχωριστό ειδικό κίνητρο, έχει να κάνει με την ταυτότητα του θύματος. Η γυναίκα δολοφονείται ακριβώς, επειδή είναι γυναίκα και είναι αυτό το στοιχείο του εγκλήματος που όχι μόνο δικαιολογεί, αλλά επιβάλλει και την ξεχωριστή τυποποίηση.

### Αντί, λοιπόν, να επεξεργαστείτε, σε συνεργασία με όλους τους φορείς και τα συναρμόδια υπουργεία, ένα ολιστικό σχέδιο με βάση τη Σύμβαση της Κωνσταντινούπολης, τις συστάσεις της Επιτροπής Grevio και τις ρυθμίσεις της Οδηγίας, αντί να προχωρήσετε στην τυποποίηση της γυναικοκτονίας, αντί να προβλέψετε θεσμούς πρόληψης, αποκατάστασης και προστασίας των θυμάτων, έρχεστε εδώ και κάνετε, στην πραγματικότητα μια παρέμβαση, για τα μάτια του κόσμου. Διότι, ξέρετε πάρα πολύ καλά ότι αυτού του τύπου οι αυστηροποιήσεις στο Ποινικό Δίκαιο μπορεί να οδηγούν ενδεχομένως σε αυστηρότερες τιμωρίες και σε σκλήρυνση του δικαστικού κατασταλτικού μηχανισμού του Κράτους, αλλά κατά κανέναν τρόπο δεν δρουν αποτρεπτικά σε περιόδους έξαρσης της εγκληματικότητας, σε περιόδους έξαρσης της παραβατικότητας. Το αντίθετο κάνουν, την ανατροφοδοτούν και αυτό είναι ένα εμπειρικό δεδομένο, στο οποίο συνηγορούν όλοι όσοι ασχολούνται με το αντικείμενο της Αντεγκληματικής Πολιτικής, της Εγκληματολογίας, αλλά και του Ποινικού Δικαίου, το οποίο εσείς απλούστατα, αγνοείτε. Δεν το λαμβάνετε υπόψη, γιατί ακριβώς θέλετε να συνεχίσετε σε αυτή την στρατηγική της καλλιέργειας αντανακλαστικών ηθικού πανικού και το ίδιο γίνεται και ακόμα περισσότερο στο ζήτημα των ανηλίκων.

### Εμείς, θα το λέμε και θα το ξαναλέμε, όσο συνεχίζετε σε αυτή την κατεύθυνση. Η βία γεννά βία. Η βία του Κράτους ανατροφοδοτεί τη βία της κοινωνίας και είναι ακριβώς αυτός ο λόγος, για τον οποίο έχουν γίνει όλες οι πρόοδοι. Ακριβώς, επειδή, οι οργανωμένες πολιτείες έχουν κατανοήσει αυτό το βασικό δεδομένο, είναι που έχουν επισυμβεί και όλες οι πρόοδοι στην ποινική νομοθεσία, αλλά εδώ πια, δεν μιλάμε για πρόοδο, μιλάμε για κανονική οπισθοδρόμηση.

Τι κάνετε; Πρώτον, σταδιακά επαναφέρετε τον θεσμό της προφυλάκισης. Δεν έχουμε πια να κάνουμε με προσωρινή κράτηση, δεν έχουμε να κάνουμε με την επιβολή δικονομικού μέτρου, το οποίο επιβάλλεται για να εξασφαλιστεί η παρουσία του κατηγορουμένου στο δικαστήριο. Έχουμε να κάνουμε με προκαταβολική ποινή και αυτό είναι βόμβα στα θεμέλια του Ποινικού Δικαίου, του νεωτερικού, του φιλελεύθερου Ποινικού Δικαίου. Τι κάνετε; Δίνετε δυνατότητα παράτασης για ανήλικους για 3 μήνες μέχρι το 9μηνο, αντικαθιστάτε τους περιοριστικούς όρους με προσωρινή κράτηση, σε περίπτωση παραβίασης των περιοριστικών όρων, φτάνετε τους 18 μήνες και για τα μικρότερης βαρύτητας κακουργήματα, υπό συγκεκριμένες προϋποθέσεις και αντικαθιστάτε τους περιοριστικούς όρους, με προσωρινή κράτηση, σε περίπτωση νέας ποινικής δίωξης.

Στις περισσότερες από αυτές τις περιπτώσεις η προσωρινή κράτηση μετατρέπεται σε προκαταβολική τιμωρία χωρίς δίκη και είναι ακριβώς για αυτόν τον λόγο, που έρχεται σε πλήρη αντίθεση με την Ευρωπαϊκή Σύμβαση για τα Δικαιώματα του Ανθρώπου. Δεν είναι τιμωρία η προσωρινή κράτηση. Εσείς, με αυτά τα οποία κάνετε εδώ, την μετατρέπετε σε τιμωρία.

Επίσης, προβληματική και πλήρως αδικαιολόγητη, με χαρακτήρα προκαταβολικής τιμωρίας, είναι και η διάταξη που προβλέπει αντικατάσταση αναμορφωτικών μέτρων σε ανήλικο σε κράτηση, αν ασκηθεί νέα ποινική δίωξη. Ακριβώς η ίδια λογική που ακολουθείται και σε ό,τι αφορά το 296 του Κώδικα Ποινικής Δικονομίας. Επανέρχεται ο παρωχημένος θεσμός της προφυλάκισης, σε αντικατάσταση της προσωρινής κράτησης. Το μόνο που μένει πλέον διαφορετικό είναι το όνομα.

Επίσης, ένα εξαιρετικά σημαντικό ζήτημα. Η διάταξη που προβλέπει την ακρόαση του θύματος ή του υποστηρίζοντος την κατηγορία στη διαδικασία εξέτασης του αιτήματος για υφ’ όρων απόλυση. Προσέξτε τώρα. Η Ένωση Δικαστών και Εισαγγελέων θέτει ένα ζήτημα ομοιογένειας των διατάξεων, ότι δεν μπορεί το θύμα να συμμετέχει σε αυτές τις περιπτώσεις και να μην συμμετέχει σε όλες τις υπόλοιπες περιπτώσεις. Εγώ θα πω κάτι παραπάνω, δεν είναι μόνο αυτό. Υπάρχει ένα ουσιαστικό ζήτημα συστηματικότητας του Ποινικού Δικαίου και της ποινικής δικονομίας, αλλά και ουσιαστικό ζήτημα, που αφορά τον ίδιο το χαρακτήρα της Πολιτείας και του Ποινικού Δικαίου. Ο Κώδικας Πολιτικής Δικονομίας προβλέπει τη συμμετοχή του θύματος, του υποστηρίζοντος την κατηγορία μάλλον, μέχρι το στάδιο της ενοχής. Από κει και πέρα αναλαμβάνει ο απρόσωπος μηχανισμός καταστολής της Πολιτείας στην επιμέτρηση, στα ελαφρυντικά, στην αναστολή. Ποιος είναι ο λόγος; Είναι τυχαίος; Είναι τυχαίος ο λόγος αποκλεισμού του υποστηρίζοντος την κατηγορία από οποιοδήποτε στάδιο της δίκης μέχρι μετά την κατάληξη του δικαστηρίου στην ενοχή; Όχι, δεν είναι καθόλου τυχαίος. Το ποινικό δίκαιο θέλει να αποκλείσει ακόμα και την υπόνοια του εκδικητικού του χαρακτήρα.

Για αυτό λέω ότι όλες αυτές οι παρεμβάσεις, τις οποίες κάνετε, είναι στην πραγματικότητα αστόχαστες, έρχονται σε αντίθεση με όλο το πνεύμα της νεωτερικής ποινικής νομοθέτησης. Μετατρέπετε τον δικαστικό μηχανισμό σε ένα αυταρχικό μέσο, μέσω του οποίου θέλετε να δημιουργήσετε την εικόνα ότι δήθεν είστε άτεγκτοι. Θα μπορούσα να πω κι άλλα, για την κατάργηση της απαγόρευσης του ανασταλτικού αποτελέσματος της έφεσης, τον περιορισμό της αρμοδιότητας του δικαστικού συμβουλίου, που συνεχίζουν στην κατεύθυνση των προηγούμενων παρεμβάσεων στο πλαίσιο ακριβώς της επικοινωνιακής στρατηγικής, γιατί επικοινωνιακή είναι η στρατηγική του ποινικού λαϊκισμού.

Θέλω όμως να κλείσω με το εξής, που αφορά το ζήτημα της ενδοοικογενειακής βίας.

Μόνο η νομοθέτηση ενός ολιστικού πλαισίου για την προστασία των γυναικών από την ενδοοικογενειακή βία, στη βάση αυτών που σας έλεγα προηγουμένως, θα επέτρεπε και μια σοβαρή και συγκροτημένη συζήτηση, για πιθανές εξαιρετικές νομοθετικές ρυθμίσεις, που πράγματι, θα μπορεί να έρχονταν σε αντίθεση με ειδικές αρχές ή με τη γενική συστηματικότητα του Ποινικού Δικαίου. Ακόμα, θα υπήρχε η δυνατότητα να συζητήσουμε και την αυστηροποίηση των ποινών σε ορισμένα εγκλήματα, αν υπήρχε ένα ολιστικό σχέδιο από τη μεριά του Υπουργείου για την αντιμετώπιση της ενδοοικογενειακής βίας. Τώρα, έτσι όπως το κάνετε, βάζοντας στο νομοσχέδιο μέτρα για τους ανήλικους, θέσπιση εξαιρετικού δικαίου εφ’ όλης της ποινικής ύλης, στην πραγματικότητα, υπονομεύετε την υπόθεση της καταπολέμησης της ενδοοικογενειακής βίας. Διότι, αυτή την υπόθεση την εντάσσετε στην ειδική επικοινωνιακή στρατηγική του ποινικού λαϊκισμού την οποία έχει επιλέξει. Αυτό είναι το μεγάλο πρόβλημα. Αν υπήρχε το ολιστικό σχέδιο, θα μπορούσαμε να δούμε και εξαιρετικές ρυθμίσεις. Με αυτό που κάνετε τις υπονομεύετε τις εξαιρετικές ρυθμίσεις, και την πιθανότητα να συμφωνήσουμε σε ειδικές περιπτώσεις για αυστηροποίηση του Ποινικού Δικαίου. Λοιπόν, δε θεωρείτε την ενδοοικογενειακή βία και τη βία κατά των γυναικών, ένα ειδικό αντικείμενο, ιστορικά καθορισμένο από την έμφυλη ανισότητα και την καταπίεση. Αλλά ένα ακόμα θέμα, ανάμεσα στα άλλα, που θα αντιμετωπιστεί με το φάρμακο για πάσα νόσο. Την ποινική αυστηροποίηση και τον ποινικό λαϊκισμό. Ακριβώς αυτό αποτελεί, αν θέλετε, και την κακή υπηρεσία την οποία προσφέρετε στο κίνημα για την αντιμετώπιση της βίας κατά των γυναικών, κύριε Υπουργέ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κύριος Γεώργιος Ρούντας από τη «ΝΙΚΗ».

**ΓΕΩΡΓΙΟΣ ΤΟΥΝΤΑΣ (Ειδικός Αγορητής της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**»):** Κύριε Πρόεδρε, κύριε Υπουργέ, κυρίες και κύριοι συνάδελφοι, καλημέρα σας.

Δεν έχω να πω πολλά. Ένα σχόλιο θα ήθελα να κάνω. Ειδικά και μετά τη χθεσινή, πραγματικά πολύωρη, ακρόαση των θεσμών, όπου υπήρξε ένας καταιγισμός κριτικής στο παρόν νομοσχέδιο, νομίζω το καλύτερο που θα μπορούσε να κάνει η Κυβέρνηση, για να διαφυλάξει τη νομοθετική της αξιοπρέπεια, θα ήταν να το αποσύρει αυτή τη στιγμή.

Δεν έχω να πω κάτι άλλο. Τα υπόλοιπα θα τα πούμε στην Ολομέλεια. Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Ελένη Καραγεωργοπούλου από την «Πλεύση Ελευθερίας».

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Κύριοι συνάδελφοι, κύριοι Υπουργοί, είναι ένα νομοσχέδιο ύβρις για την έννομη τάξη, για την ασφάλεια δικαίου και για το κράτος δικαίου. Σας το είπαν μεγαλόφωνα χθες όλοι οι εκπρόσωποι φορέων που παρέστησαν, και για πολλές ώρες σας καλούσαν να αποσύρετε το εν λόγω νομοσχέδιο.

Καταρχάς, οφείλουμε να υπογραμμίσουμε ότι η μεθόδευση διαβούλευσης μεταξύ παραμονής Χριστουγέννων 24 Δεκεμβρίου και 7 Ιανουαρίου του τρέχοντος έτους, αποδεικνύει την απουσία κάθε είδους εθνικού σχεδιασμού και ουσιαστικής βούλησης να αφουγκραστείτε την πολυπρόσωπη άσκηση βίας κατά των γυναικών, αλλά και των ανήλικων παιδιών. Αγνοώντας επιδεικτικά την εκτίναξη του φαινομένου άσκησης ενδοοικογενειακής βίας, ειδικά μετά την ψήφιση του νόμου 4800/2021 περί συνεπιμέλειας και όπως αυτός ο νόμος ακολούθως τροποποιήθηκε με τους νόμους 5090, 5108 και 5123 του προηγούμενου έτους. Το νομοσχέδιο δεν αποτελεί ενσωμάτωση της Οδηγίας 2024/1385. Αντίθετα, ενσωματώνει, άτεχνα και πλημμελώς, ορισμένα άρθρα της Οδηγίας και αν και ρυθμίζει ζητήματα που έχουν ήδη ρυθμιστεί με τη Σύμβαση της Κωνσταντινούπολης, η οποία παραμένει ντροπιαστικά ανεφάρμοστη στην Ελλάδα, αν και έχει ενσωματωθεί, στο παρόν νομοσχέδιο, η Σύμβαση της Κωνσταντινούπολης δεν αναφέρεται σε κανένα σημείο.

Ταυτόχρονα, αγνοείτε το πόρισμα – έκθεση καταπέλτης της Επιτροπής GREVIO της Ανεξάρτητης Αρχής παρακολούθησης της εφαρμογής της Σύμβασης της Κωνσταντινούπολης από τα κράτη μέλη έτους 2023.

Επίσης, επτά άρθρα του νομοσχεδίου δεν τέθηκαν ποτέ σε διαβούλευση, προστέθηκαν αίφνης στο κατατεθέν σχέδιο νόμου ως νέα άρθρα, γι’ αυτό και το φερόμενο για ψήφιση σχέδιο νόμου αποτελείται από 92 και όχι 85, που ήταν το αντικείμενο της διαβούλευσης. Χωρίς συγκρότηση, μάλιστα, Νομοπαρασκευαστικής Επιτροπής για τη σύνταξη του σχεδίου νόμου, που δήθεν ενσωματώνει μια σειρά πολύ σημαντικών άρθρων της οδηγίας για την καταπολέμηση της έμφυλης βίας παραλείποντας, όμως, επιδεικτικά το Άρθρο 48 για την αποτροπή του victim blaming εντός των δικαστικών αιθουσών σε υποθέσεις σεξουαλικής βίας.

Το άρθρο 35 που αφορά ειδικά μέτρα για την πρόληψη του βιασμού και την προώθηση της συναίνεσης.

Το άρθρο 36 για την κατάρτιση των επαγγελματιών και πληθώρα άρθρων που επισημαίνουν την ανάγκη λήψης στοχευμένων μέτρων υποστήριξης τόσο για τα θύματα σεξουαλικής βίας του Άρθρου 26, ακρωτηριασμού γυναικείων γεννητικών οργάνων του Άρθρου 27, σεξουαλικής παρενόχλησης στην εργασία του Άρθρου 28, όσο και για τις επιζώσες που βιώνουν πολλαπλές διακρίσεις και ανισότητες, όπως γυναίκες με αναπηρία, προσφύγησες, μετανάστριες, ηλικιωμένες γυναίκες με χαμηλό εισόδημα, κρατούμενες και ΛΟΑΤΚΙ χωρίς διαβούλευση με κανένα αρμόδιο φορέα, καμία γυναικεία οργάνωση ή οργάνωση της κοινωνίας των πολιτών, αλλά και διατομεακής συνεργασίας με συναρμόδιους δημόσιους φορείς όπως το Ινστιτούτο Υγείας του Παιδιού ή τη Γενική Γραμματεία Ισότητας και Ανθρωπίνων Δικαιωμάτων για την τελική εκπόνηση του σχεδίου νόμου και για την προστασία της ανηλικότητας στο όνομα της οποίας νομοθετείτε.

Δεν έχετε προηγουμένως προκαλέσει συζητήσεις εντός των σχολείων, των οργανώσεων παιδικής προστασίας, των υπηρεσιών που έχουν ως αντικείμενο την προστασία της ανηλικότητας και ενώ κατά το στάδιο εκπόνησης του σχεδίου νόμου αγνοείται πανηγυρικά όσους φορείς έχουν από νωρίς εκθέσει τους προβληματισμούς και τις ενστάσεις τους και τις προτάσεις τους σε ένα γόνιμο διάλογο με το αρμόδιο Υπουργείο σας, παρατηρούμε ότι αναφέρεστε στην αρχή της συζήτησης σε επίπεδο Επιτροπής, απλά και μόνο στη διαπίστωση ότι όλα έγιναν καλά και ιδανικά. Μάλιστα, υπήρξαν και αρκετά σχόλια μας είπατε, 292 κατά το στάδιο της διαβούλευσης. Βασική παράλειψη που επιμελώς φροντίζετε είναι η ενασχόληση νομοθετικά με την πιο ακραία μορφή βίας εναντίον των γυναικών, τη γυναικοκτονία χωρίς να σημαίνει ότι το υπό ψήφιση νομοσχέδιο περιλαμβάνει διατάξεις που αφορούν τη σε βάθος προσέγγιση άλλων μορφών βίας όπως σεξουαλική παρενόχληση, επίθεση, εκβιασμοί, σωματική, ψυχολογική, λεκτική κακοποίηση από συντρόφους, καταπάτηση εργασιακών δικαιωμάτων λόγω φύλου, απολύσεις λόγω μητρότητας, μειωμένες αμοιβές λόγω φύλου, πλημμελής εφαρμογή νομοθεσίας, καταστρατήγηση νομοθετικού πλαισίου και ατιμωρησία ενόχων.

Όλα αυτά τα θέματα η Πλεύση Ελευθερίας τα έχει αναδείξει με καθημερινή παρουσία και παρεμβάσεις στο Ελληνικό Κοινοβούλιο. Μάλιστα, η Πρόεδρος Ζωή Κωνσταντοπούλου έχει καταθέσει 34 Επίκαιρες Ερωτήσεις, εκ των οποίων στις 33 -η 34η έχει κατατεθεί μόλις- δεν έχει εμφανιστεί ο Πρωθυπουργός ως οφείλει να έρθει στο Ελληνικό Κοινοβούλιο την Παρασκευή για τη σχετική τοποθέτηση και απάντηση επί των Επίκαιρων Ερωτήσεων, αρνούμενος πεισματικά να τοποθετηθεί σε αυτό το θέμα.

Η ρύθμιση των όρων ζωής παιδιών που αποτελούν θύματα του όλου δικαιϊκού συστήματος, που έχει χάσει τον προσανατολισμό του, το οποίο αρνείστε σιωπηρά να εννοήσετε και να λάβετε μέτρα ότι δεν πρέπει να αντιμετωπίζεται ως επιβράβευση ή τιμωρία οποιουδήποτε τρίτου ακόμα και του γονέα του, αλλά αντιθέτως πρέπει να αποφασίσετε με γνώμονα το βέλτιστο συμφέρον του παιδιού. Συνεπώς, αποφάσεις όπως η αλλαγή τόπου κατοικίας ενός παιδιού που από μόνες τους συνιστούν μια τραυματική συνθήκη για ένα παιδί, πρέπει να λαμβάνονται μόνο σε περιστάσεις που αυτό κρίνεται απολύτως αναγκαίο για την προστασία του ίδιου του παιδιού, όπως για παράδειγμα, περιστάσεις επικινδυνότητας του γονικού περιβάλλοντος και μόνο. Ακόμα και αν ένας γονέας ασκεί επιρροή στο παιδί του, αυτό σε καμία περίπτωση δεν νοείται να ποινικοποιείται και να αντιμετωπίζεται τιμωρητικά στις σχετικές αστικές και ποινικές δίκες. Αυτό που προκαλούν πολλές δικαστικές αποφάσεις, κυρίως με το ισχύον νομοθετικό πλαίσιο είναι η δευτερογενής θυματοποίηση ανήλικων παιδιών για την προστασία των οποίων η μητέρα αποτόλμησε την καταγγελία κακοποιητικής συμπεριφοράς του πατέρα. Αυτό είναι από τους ειδικούς επιστήμονες απαράδεκτο και εγκληματικό, γιατί το προκαλεί εκείνο το υλικό νομοθεσίας, που δίνει την εξουσία σε δικαστές, να λαμβάνουν αποφάσεις, που καταστρέφουν τις ζωές των παιδιών και τα θυματοποιούν στο όνομα της απονομής δικαιοσύνης.

Όλα γίνονται στο άκουσμα κρίσεων και στη διατύπωση σκεπτικού αποφάσεων προερχομένων από μη εκπαιδευμένους Εισαγγελείς και Ανακριτές, από παντελώς ανεκπαίδευτους αστυνομικούς, τους ίδιους που βεβαίως απαντούν ότι το περιπολικό δεν είναι ταξί, στην υπόθεση της Κυριακής Γρίβα, που όταν βρίσκονται σε υπηρεσία στη διάρκεια αυτόφωρης διαδικασίας για παραβίαση, ας πούμε δικαστικής απόφασης περί άσκησης δικαιώματος επιμέλειας του γονέα που η δικαστική απόφαση σε πρώτο βαθμό έχει κρίνει με το σκεπτικό που στηρίζεται στην ψευδοέννοια της γονεϊκής αποξένωσης ότι η μητέρα ήταν υποβόλιμη και επηρέαζε το παιδί της, την άρνησή του προς τον καταγγελλόμενο για κακοποίηση πατέρα.

Οι ίδιοι αστυνομικοί που έχουν την εντολή να παρουσιαστούν στο πεδίο, δεν γνωρίζουν εάν θα πρέπει ή όχι το ίδιο το παιδί να παρουσιαστεί στο Αστυνομικό Τμήμα. Καλούνται εκείνη τη στιγμή να αποφασίσουν ποιο είναι το ορθό. Καμία κατεύθυνση, δεν γνωρίζουν πώς να προσεγγίσουν το ίδιο το παιδί, επαφίεται στην ευαισθησία του κάθε αστυνομικού ξεχωριστά το τι ακριβώς θα πράξει και πώς ακριβώς θα προσεγγίσει ένα παιδί, που στην πλειονότητα των περιπτώσεων αυτών, κρατείται όμηρος στα Αστυνομικά Τμήματα, για πάρα πολλές ώρες, μέχρι να πάρει απόφαση ο Εισαγγελέας Ανηλίκων. Ακούγονται οι κραυγές των παιδιών από τα Αστυνομικά Τμήματα και δεν σας ενοχλεί, δεν σας κάνει να λάβετε μέτρα, δεν σας προβληματίζει γιατί το έλλειμμα της εκπαίδευσης όλων εκείνων που ασχολούνται με την ευαίσθητη ιδιοσυγκρασία ενός παιδιού το οποίο δευτερογενώς θυματοποιείται ξανά και ξανά.

Πληθαίνουν οι περιπτώσεις που βλέπουν το φως της δημοσιότητας με την προσφυγή πληττόμενων μητέρων και παιδιών σε Οργανώσεις εκ των οποίων παραστάθηκαν στο πλαίσιο της συζήτησης στην επιτροπή αρκετές τέτοιες Οργανώσεις, οι οποίες γνωρίζουν ακριβώς τι συμβαίνει στο πεδίο. Μητέρες φυλακίζονται επιδεικτικά και εκδικητικά, παιδιά που χάνουν τη γη κάτω από τα πόδια τους, με το νόμο της γονεϊκής αποξένωσης και συνεπιμέλειας και η πολιτεία φροντίζει να μένει αυτό το τραύμα διαρκές ανοιχτό και δεν λαμβάνετε μέτρα, κάνετε ότι δεν βλέπετε.

Χαρακτηριστικά όσα αναφέρει Έκθεση της Ειδικής Εισηγήτριας για τη βία κατά των γυναικών και κοριτσιών, τις αιτίες και τις συνέπειές της στην Ειδική Εισηγήτρια Ριμ Αλσαλέμ, η οποία υποβλήθηκε στο Συμβούλιο Ανθρωπίνων Δικαιωμάτων, σύμφωνα με το ψήφισμα 50/7. Αν’ αυτού, λοιπόν, παραλείπεται όσα οι φορείς κατ’ επανάληψη έχουν προτείνει και είναι στη σωστή κατεύθυνση, γιατί αυτό το νομοσχέδιο δεν είναι ανάλογο εκείνο που απαιτεί η κοινωνική αγανάκτηση, συγκαλύπτει απλά τις ρίζες της έμφυλης βίας και τις ευθύνες του κράτους και των θεσμών και παραλείπετε να λάβετε μέτρα που αφορούν στη δημιουργία ειδικής υπηρεσίας σε εικοσιτετράωρη τηλεφωνική γραμμή υποστήριξης και κέντρα σε κάθε γειτονιά, που θα υποδέχονται τα θύματα έμφυλης βίας, θα τα συνδράμουν στη διαδικασία της καταγγελίας, σε διασύνδεση με Εισαγγελίες ενδοοικογενειακής βίας και ξενώνες φιλοξενίας, θα υπάρχει άμεση και υποχρεωτική παραπομπή κάθε καταγγελίας που γίνεται στην Αστυνομία, σε Εισαγγελέα ενδοοικογενειακής βίας, ξενώνες και κέντρα φιλοξενίας σε κάθε γειτονιά, με επαρκείς θέσεις, υποδομές, προσωπικό, άμεση δωρεάν παροχή ψυχολογικής στήριξης, νομικής βοήθειας, μέτρα οικονομικής στήριξης κακοποιημένων γυναικών από το κράτος με πλήρες επίδομα στέγης, μισθό, άδειες μετ’ αποδοχών, εύρεση και διασφάλιση θέσεων εργασίας, νομική αναγνώριση του όρου γυναικοκτονία, δομές καταπολέμησης της ενδοοικογενειακής βίας σε όλη τη χώρα, με επαρκή στελέχωση, αδιάλειπτη λειτουργία, ίδρυση οικογενειακών δικαστηρίων, στελεχωμένων από ειδικά εκπαιδευμένους δικαστικούς λειτουργούς, πραγματογνώμονες, άμεση εκδίκαση των υποθέσεων έμφυλης οικογενειακής βίας, δημιουργία επίσημου μηχανισμού καταγραφής γυναικοκτονιών, περιστατικών έμφυλης βίας, δικαιοσύνη για τις επιζώσες τα θύματα και τις οικογένειές τους, διορισμό ψυχολόγων και κοινωνικών λειτουργών σε σχολεία, σχολές και χώρους εργασίας.

Στο άρθρο 3 του παρόντος νομοσχεδίου, περιγράφεται το έγκλημα του ακρωτηριασμού γυναικείων γεννητικών οργάνων κατά τρόπο που συνάδει μεν ως προς την περιγραφή του αδικήματος με την Οδηγία, με την οποία επιδιώκετε να εναρμονίσετέ το εν λόγω άρθρο στην εθνική νομοθεσία, υπάρχουν, όμως, ορισμένα σημεία. Η Οδηγία προβλέπει ποινή φυλάκισης τουλάχιστον πέντε ετών είτε ακόμη και κάθειρξη. Στο εν λόγω σχέδιο νόμου προβλέπεται ποινή φυλάκισης δύο ετών. Ας σημειωθεί ότι σύμφωνα με το ίδιο σχέδιο νόμου, οι ποινές φυλάκισης έως δύο ετών εξαγοράζονται ή αναστέλλονται. Συνεπώς, η ποινική απάντηση στο έγκλημα αυτό είναι μηδαμινή, άλλωστε και η Σύμβαση της Κωνσταντινούπολης επιβάλλει τη μέγιστη προστασία των δικαιωμάτων των γυναικών.

Το άρθρο 6, παραβλέπει και δεν ρυθμίζει ειδικά το ουσιαστικό πρόβλημα του αναγκαστικού γάμου ανηλίκων από τους γονείς τους και κατά συνέπεια δεν προβλέπει οποιαδήποτε επιβαρυντική περίσταση ούτε διευρύνει την παραγραφή του αδικήματος από την ενηλικίωση ρυθμίζοντας χωρίς διάκριση ηλικίας, τον εξαναγκαστικό γάμο προσώπου έτσι στην ουσία αποφεύγει την ρύθμιση του εγκλήματος που αφορά στην πλειονότητά του ανήλικα κορίτσια.

Στο άρθρο 8, δεν υπάρχει επίταση της ποινικής μεταχείρισης όταν το έγκλημα διαπράχθηκε σε βάρος ανηλίκου.

Στο άρθρο 10 ως προς τη διαδικασία υποβολής καταγγελίας βίας κατά των γυναικών ή εξ οικείων βίας. Πώς μπορεί να αξιολογηθεί μέσω τηλεφώνου μία καταγγελία και από ποιον, με ποια εκπαίδευση; Όλες οι καταγγελίες ακόμα και εάν δεν έχουν βασιμότητα θα τεκμαίρεται ότι είναι βάσιμες και θα οδηγείται ο καταγγελλόμενος στην αυτόφωρη διαδικασία;

Στο άρθρο 11, έχει επισημανθεί και από το ευρωπαϊκό δίκτυο κατά της βίας η χώρα μας δεν διαθέτει καμία ειδική υποστήριξη για θύματα σεξουαλικής βίας, ούτε για θύματα ακρωτηριασμού των γυναικείων γεννητικών οργάνων.

Τα αναφερόμενα άρθρα 21, 23, 23Α΄ του ν.3500/2006 αφορούν μόνον τα θύματα ενδοοικογενειακής βίας. Αναφέρονται πράγματι στις υποχρεώσεις Αρχών και επαγγελματιών, αλλά στην πράξη οι συγκεκριμένες διατάξεις είτε δεν έχουν πρακτικό αντίκρισμα είτε δεν έχουν ακόμη τεθεί σε εφαρμογή. Ειδικά για την αξιολόγηση και διαχείριση κινδύνου σε εγκλήματα ενδοοικογενειακής βίας, για να τεθεί σε εφαρμογή θα πρέπει πρώτα να εκδοθεί μία Κ.Υ.Α. έξι συναρμόδιων υπουργείων, η οποία δεν έχει εκδοθεί εδώ και 10 μήνες. Η αναφορά στον ν.3811/2009, φαντάζει μια κατάσταση στην οποία έχετε επινοήσει, γιατί δεν εφαρμόζεται γιατί δεν έχουν εκδοθεί εδώ και εξήμισυ χρόνια οι δύο Κ.Υ.Α. που προβλέπονταν από την Κύρωση της Σύμβασης της Κωνσταντινούπολης με τον νόμο 4531/2018, για να τεθούν σε εφαρμογή οι προβλέψεις για την αποζημίωση θυμάτων για ψυχολογική υποστήριξη μετεγκατάστασης σε ασφαλές περιβάλλον.

Η GREVIO μάλιστα, στην παράγραφο 183, σχολιάζοντας αυτά τα δεδομένα που τέθηκαν υπόψιν της για το διάστημα εκείνο που έκρινε και εξέθεσε τις συγκεκριμένες συστάσεις προς την χώρα μας παρατηρεί πως δείχνει ότι ο μηχανισμός επικουρικής αποζημίωσης στην Ελλάδα παρουσιάζει σημαντικές ελλείψεις που εμποδίζουν τις γυναίκες θύματα βίας να έχουν πρόσβαση σε αυτόν.

Η GREVIO ενημερώθηκε από τις αρχές και τους εκπροσώπους της κοινωνίας των πολιτών ότι διάφορες προϋποθέσεις καθιστούν ιδιαίτερα δύσκολη την πρόσβαση στην αποζημίωση, όπως η ανάγκη ύπαρξης τελεσίδικης δικαστικής Απόφασης για τη διεκδίκηση αποζημίωσης, το διοικητικό τέλος των 50 ευρώ και η ανάγκη προσκόμισης αποδεικτικών στοιχείων για χαμηλό εισόδημα.

Κλείνω μόνον με το άρθρο 14 και θα συνεχίσω αύριο κάνοντας χρήση του ίδιου χρόνου που έκαναν και άλλοι συνάδελφοι. Ο ορισμός της υποτροπής στο άρθρο 14, παράγραφος 1 μέσω του οποίου προστίθεται άρθρο 10Α΄ στον ν.3500 ορίζεται η έννοια της υποτροπής ως εξής. Υπότροπος θεωρείται όποιος έχει καταδικαστεί αμετάκλητα σε βαθμό πλημμελήματος κ.λπ.. Εικάζοντας ότι αν το πνεύμα της συγκεκριμένης πρόβλεψης είναι η έγκαιρη ανίχνευση της επαναλαμβανόμενης ενδοοικογενειακής βίας, η προϋπόθεση που θέτει για αμετάκλητη καταδικαστική Απόφαση, καθιστά την συγκεκριμένη ρύθμιση σχεδόν μηδενικής αποτελεσματικότητας. Για παράδειγμα, στη βάση πραγματικών υποθέσεων καταδικαστικές αποφάσεις για πλημμελήματα ενδοοικογενειακής βίας με χρόνο τέλεσης το 2019 και το 2020, για τις οποίες οι καταδικασθέντες έχουν ασκήσει έφεση δεν έχουν ακόμα εκδικαστεί στο εφετείο, ώστε οι καταδίκες να γίνουν τελεσίδικες πόσο μάλλον αμετάκλητες.

Στο ενδιάμεσο τα θύματα έχουν αναγκαστεί να καταγγέλλουν διαρκώς ενδοοικογενειακή βία δεύτερη, τρίτη, τέταρτη φορά, υποθέσεις που δεν έχουν φτάσει ακόμα στο ακροατήριο ή έχει εκδοθεί μόνον πρωτόδικη Απόφαση. Η απλή αύξηση ορίων ποινής κατά 6 έως 12 μήνες δεν θα αποτελέσει ανασταλτικό παράγοντα, ιδιαίτερα για τους επικίνδυνους δράστες, που υποδεικνύουν ακραία ελεγκτική συμπεριφορά.

Συνεπώς, χρειάζεται να συνδυαστεί με αυστηρά μέτρα προστασίας των θυμάτων, των οποίων η παραβίαση θα πρέπει να επιτηρείται σε πραγματικό χρόνο μέσω διατομεακής συνεργασίας και προτείνεται φυσικά, να οριστεί, με έναν άλλο τρόπο, η υποτροπή. Συνεπώς και με αυτά θα κλείσω τη σημερινή εισήγηση και θα συνεχίσω στη δεύτερη ανάγνωση σε ό,τι αφορά την ποινική διαμεσολάβηση και την ακαταλληλότητα του Θεσμού που φαίνεται ότι έχετε αρχίσει να αντιλαμβάνεστε και γι’ αυτό βρίσκεστε σε μια διαδικασία τροποποίησης εκ νέου των σχετικών νομοθετικών διατάξεων.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ολοκληρώνουμε τις τοποθετήσεις των Εισηγητών και των Ειδικών Αγορητών με τον κ. Πέτρο Δημητριάδη.

**ΠΕΤΡΟΣ ΔΗΜΗΤΡΙΑΔΗΣ( Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, κυρίες και κύριοι συνάδελφοι, θα ξεκινήσω κάνοντας δυο παρατηρήσεις. Πρώτα επειδή αύριο εκλέγουμε νέο Πρόεδρο της Βουλής και ειπώθηκε, πριν από τον κ. Ξανθόπουλο και εγώ συμφωνώ, θα πρέπει οι Κοινοβουλευτικές Ομάδες να μεταβούμε στον νέο Πρόεδρο και να θέσουμε το θέμα συντμήσεως των προθεσμιών. Δεν μπορεί κύριε Πρόεδρε και κύριοι Υπουργοί, να γίνονται συζητήσεις σοβαρών νομοσχεδίων με επιτάχυνση και σύντμηση των προθεσμιών. Κάπου πρέπει να σταματήσει αυτό εδώ, γιατί πολλές φορές η ταχύτητα αποβαίνει εις βάρος του νομοθετικού έργου.

Πρώτον αυτό. Δεύτερον, θέλω να αναφέρω και κάτι το οποίο είπε πολύ σωστά ο εκπρόσωπος της «Ελληνικής Λύσης». Θα πρέπει λίγο να τεθεί και το θέμα των χρόνων γενικώς, δεν θα προσωποποιήσω ο Άλφα, ο Βήτα, ο Γάμα, αλλά πολλές φορές θα πρέπει και οι Ειδικοί Αγορητές και οι Υπουργοί και πολιτικοί αρχηγοί, τόσο εδώ όσο και στην Ολομέλεια, θα πρέπει να προσέχουμε λίγο τον χρόνο να μην κάνουμε κατάχρηση, διότι ξέρετε αυτό αποβαίνει εις βάρος της διαδικασίας και ταλαιπωρεί πάρα πολύ τους συναδέλφους. Σας παρακαλώ πολύ αυτά να τεθούν αύριο στον νέο Πρόεδρο της Βουλής και γενικότερα να ληφθεί υπόψιν και από τη Διάσκεψη των Πρόεδρων. Δεν μπορεί, ξέρετε, να παίρνουν τον λόγο οι συνάδελφοι και Υπουργοί να έχουν με διπλάσιο χρόνο, γιατί δυστυχώς ταλαιπωρούν τους υπόλοιπους συναδέλφους και πάρα πολλές φορές συνάδελφοι που ανήκουμε σε μικρές Κοινοβουλευτικές Ομάδες έχουν και άλλες υποχρεώσεις. Αυτό θα ήθελα να ληφθεί υπόψιν παρακαλώ. Δεν το προσωποποιώ, άλλα απλώς είναι μια παρατήρηση.

Λοιπόν, τώρα σήμερα έχουμε να συζητήσουμε ένα νομοσχέδιο, το οποίο τιτλοφορείται αντιμετώπιση των μορφών βίας κατά των Γυναικών. Ουσιαστικά πρόκειται για ένα πολυνομοσχέδιο, ένα εναριστικό νομοσχέδιο, το οποίο επιχειρεί με βιαστικό θα έλεγα και πρόχειρο τρόπο να ρυθμίσει μία πληθώρα νομικών ζητημάτων και δυστυχώς όπως συμβαίνει με τα ερανιστικά νομοσχέδια αποτυγχάνει, διότι δεν μπορεί λόγω ταχύτητας και λόγω βιασύνης να αντιμετωπίσει τα καίρια ζητήματα, τα οποία υποτίθεται πως λύνει. Παρά το γεγονός ότι στο πρώτο κεφάλαιο δίνεται έμφαση στην εφαρμογή, στην ενσωμάτωση της Οδηγίας 2024/1385 που ουσιαστικά εδώ υπάρχει μια μερική, μια αποσπασματική ενσωμάτωση της Οδηγίας μόνο ως προς το ποινικό σκέλος και ουσιαστικά, δεν ακολουθείται το ολιστικό πλαίσιο που προβλέπεται ενόψει της βίας κατά των γυναικών. Την οποία βία κατά των γυναικών εμείς καταδικάζουμε, οπωσδήποτε. Βλέπω και από τη διατύπωση του νομοσχέδιου και γενικότερα, δίνεται βάση στην ενδοοικογενειακή βία κατά των γυναικών. Να πω όμως, πως υπάρχουν και περιπτώσεις λιγότερες μεν, υπάρχουν δε και βίας κατά ανδρών, έχουμε και πρόσφατα παραδείγματα.

Εκεί τι θα συμβεί; Δεν πρέπει να υπάρξει μια ρύθμιση; Σαφώς είναι πολύ περισσότερα τα περιστατικά βίας κατά γυναικών, όμως θα πρέπει να υπάρξει μια ρύθμιση και για τα δύο φύλα, διότι εμείς θεωρούμε ότι για λόγους ισότητας πρέπει να υπάρξει νομοθετική παρέμβαση και για τα δύο φύλα, να καταδικάζει την ενδοοικογενειακή βία και στις δύο περιπτώσεις που υπάρχει βία και των δύο φύλων και των γυναικών και των ανδρών. Αυτή είναι η πρώτη παρατήρηση.

Δεύτερή παρατήρηση. Το νομοσχέδιο ακόμη μια φορά προσπαθεί με αυστηροποίηση και με δρακόντεια μέτρα να αντιμετωπίσει το ζήτημα της βίας κατά των γυναικών. Φυσικά, λοιπόν, εδώ πέρα έχουμε για ακόμη μια φορά αυτό που λέγεται φαινόμενο του ποινικού λαϊκισμού ότι προσπαθούμε να δώσουμε την εντύπωση στο κοινό ότι με την αυστηροποίηση των ποινών καταπολεμούμε την εγκληματικότητα. Χωρίς όμως, να παραγνωρίζουμε ότι η αντιμετώπιση της εγκληματικότητας πρώτον έχει να κάνει με την εξιχνίαση την έγκυρη εξιχνίαση, των αδικημάτων. Ακούσαμε από τον κ. Βερβεσό ότι δυστυχώς τα τελευταία χρόνια η εξιχνίαση των ανθρωποκτονιών έχει μειωθεί το ποσοστό και είναι πάρα πολύ σημαντικό αυτό. Και βέβαια, με τη βεβαιότητα του δράστη ότι θα αντιμετωπίσει τις συνέπειες των πράξεων του. Αυτά είναι τα σημαντικά. Εδώ να το τονίσω χαρακτηριστικά το παράδειγμα το άρθρο 14, όπου ουσιαστικά, λέγεται περί υποτροπής, ότι εάν κάποιος έχει τελέσει κάποιο πλημμέλημα που σχετίζεται με τη ενδοοικογενειακή βία και η ποινή είναι άνω των δύο ετών, δεν θα υπάρξει ούτε μετατροπή ούτε αναστολή στην έφεση.

Ουσιαστικά, λοιπόν, εδώ πέρα επιβάλλουμε ένα δυσανάλογο μέτρο σε ένα δράστη ο οποίος έχει καταδικαστεί για πλημμέλημα, προσέξτε, την ώρα που για πολύ σοβαρότερα πλημμελήματα δεν προβλέπεται κάτι ανάλογο, ούτε καν για κακουργήματα. Και φυσικά υποβάλουμε έναν δράστη, ο οποίος μπορεί να είναι αθώος, μπορεί να αθωωθεί στο δεύτερο βαθμό, στην έφεση, σε κράτηση. Να μην μιλήσω δε για το γεγονός ότι πλέον προβλέπεται η επιβολή προσωρινής κράτησης και για πλημμελήματα, κάτι το οποίο μας πισωγυρίζει, γίνεται μια οπισθοδρόμηση του 1996, που προβλεπόταν ο θεσμός της προφυλάκισης, πράγμα το οποίο είναι πάρα πολύ σοβαρό και έθετε σοβαρούς κινδύνους για το κράτος δικαίου και κυρίως, για το τεκμήριο αθωότητας, αλλά και για την ασφάλεια δικαίου. Για εμάς είναι παρα πολύ σοβαρά αυτά τα ζητήματα. Δεν νομίζουμε ότι καταστρατηγούνται σοβαρά δικονομικά δικαιώματα του κατηγορουμένου, θα αντιμετωπιστεί το φαινόμενο της βίας κατά γυναικών. Είναι η ίδια λογική που ακολουθήθηκε και στον Ποινικό Κώδικα, ο οποίος να πω ότι έχει τροποποιηθεί 19 φορές στα τελευταία 5 χρόνια, πράγμα το οποίο συνιστά και ανασφάλεια δικαίου και δημιουργεί πάρα πολλά προβλήματα στην εφαρμογή των νέων Ποινικών Κωδίκων, γιατί με τις αλλεπάλληλες αλλαγές, ακόμα φαντάζομαι και πολλοί δικαστές, θα έχουν πρόβλημα στο πώς θα ερμηνεύσουν τις νέες διατάξεις. Είναι καταιγιστικός ο αριθμός των αλλαγών για τα ελληνικά δεδομένα και πρέπει να ληφθεί υπόψη.

Δεύτερο και πιο σημαντικό. Υπάρχουν άλλα προβληματικά άρθρα, για παράδειγμα, θα ήθελα να πω στο άρθρο 24 όπου εμείς διαφωνούμε με την προσθήκη των εδαφίων γ και δ, διότι όπως ισχύει και σε όλα τα αδικήματα του Ποινικού μας Κώδικα είναι ξεκάθαρο και κατοχυρωμένο ότι στα θέματα επιβολής και εκτέλεσης ποινής δεν έχει κανένα λόγο ο παθών, ούτε στο είδος, ούτε στο ύψος, ούτε στο τρόπο εκτέλεσης της ποινής. Οποιαδήποτε διαφορετική ρύθμιση αποτελεί καταστρατήγηση της αρχής ισότητας και διάρκειας εις βάρος του ανθρώπου, ατόμου.

Επίσης το άρθρο 25, διαφωνούμε και με αυτό το άρθρο, διότι στο συγκεκριμένο, η ποινική δίωξη ισοδυναμεί πλέον με κατάγνωση ενοχής, άρα και αμετάκλητη καταδίκη και παραπομπή. Να πούμε όμως ότι ποινική δίωξη ασκείται όταν υπάρχουν ενδείξεις ενοχής και όχι αποδείξεις και δεύτερο και πιο σημαντικό δεν μπορεί να τα εξισώνουμε με ποινή καταδίκη ή με αμετάκλητη απόφαση. Να θυμίσω δε, ότι επειδή βρισκόμαστε και στην προδικασία, πολλές περιπτώσεις μπορεί να έχουμε προσφυγή κατά του κλητηρίου θεσπίσματος, μπορεί επίσης, να υπάρξει απαλλακτικό βούλευμα σε περίπτωση Δικαστικού Συμβουλίου. Εδώ θέλω να πω ότι διαφωνούμε με το γεγονός ότι πρέπει να γίνεται απευθείας κλήση στο ακροατήριο χωρίς τη μεσολάβηση του Δικαστικού Συμβουλίου και σε πολλές περιπτώσεις έχουμε απαλλακτικά βουλεύματα, αυτό καταργείται και μάλιστα, επιβαρύνονται έτι περαιτέρω τα ακροατήρια ουσιαστικά δημιουργώντας συνθήκες επιβράδυνσης της δικαιοσύνης και όχι επιτάχυνσης. Δηλαδή, υπερφορτώνονται τα πινάκια με συνεχείς υποθέσεις. Αυτό είναι πάρα πολύ σοβαρό, πρέπει να εξεταστεί.

Επίσης, άλλο προβληματικό άρθρο. Στο άρθρο 28 περί συμπλοκής, εμείς διαφωνούμε με την προσθήκη, διότι οι τυχόν συμμετέχοντες δεν είναι δυνατόν να ξέρουν και να γνωρίζουν τις προθέσεις του δράστη και δεύτερο και πιο σημαντικό, ούτε να γνωρίζουν την εξέλιξη συμπλοκής ούτε ότι κάποιος έχει στη κατοχή του όπλο για να το χρησιμοποιήσει και ουσιαστικά με αυτή τη διάταξη επιχειρείτε να θεσπίσετε ένα αντικείμενο ενοχής ενός δράστη για πράξεις που αφορούν άλλο δράστη, ενώ αντίθετα σύμφωνα με τον Ποινικό Κώδικα πρέπει να υπάρχει εξατομίκευση, εδώ δεν την έχουμε.

Για τα υπόλοιπα θα τοποθετηθώ στην επόμενη αγόρευσή μου στην αυριανή. Θέλω να πω το εξής: Υπάρχει μία συνήθεια του Υπουργείου Δικαιοσύνης στα τελευταία νομοσχέδια, να νομίζει ότι με μια υπερβολική αυστηροποιήση των ποινών και ουσιαστικά με το να πνίξει την αναστολή των ποινών, θα επιφέρει μείωση εγκληματικότητας. Αυτό για μας είναι λάθος και αποδείχτηκε αναποτελεσματικό. Γι’ αυτό τον λόγο ξέρετε η πλειοψηφία των φορέων εχθές άσκησε δριμεία κριτική και γι’ αυτό το λόγο έχουμε και την Πέμπτη και Παρασκευή αποχή των δικηγόρων. Εμείς θεωρούμε ότι η αντιμετώπιση της εγκληματικότητας επιτυγχάνεται πρώτον με την έγκαιρη εξιχνίαση, που δυστυχώς δεν την έχουμε και κυρίως, με την βεβαιότητα. του δράστη, ότι θα τεθεί ενώπιον του φυσικού του δικαστή, θα τεθεί ενώπιον των ευθυνών του. Αυτό είναι το σημαντικό. Όσον αφορά δε για τη βία κατά των γυναικών, κατά την άποψή μας, θα πρέπει να μελετηθούν πρώτα από όλα τα βασικά αίτια που την προκαλούν, να ενισχυθούν οι κοινωνικές υπηρεσίες και κυρίως, να υπάρξει ένα ολιστικό πλαίσιο, όπως προβλέπεται στη Σύμβαση GRAVIO Αν δεν τα πράξουμε αυτά εδώ και εμμένουμε μόνο σε αυστηροποιήση των ποινικών διατάξεων, θα είμαστε μονίμως αναποτελεσματικοί.

**Για αυτό λοιπόν τον λόγο θεωρούμε ότι το συγκεκριμένο νομοσχέδιο δεν θα επιτελέσει τον ρόλο, τον οποίο, θεωρητικά, επιτελεί. Ευχαριστώ πάρα πολύ.**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Τον λόγο έχει ο κ. Κατσιβαρδάς.**

**ΧΑΡΑΛΑΜΠΟΣ ΚΑΤΣΙΒΑΡΔΑΣ: Αξιότιμε κύριε Πρόεδρε, σας ευχαριστώ πολύ. Αξιότιμε κύριε Υπουργέ, αξιότιμε κύριε Υφυπουργέ, κυρίες και κύριοι συνάδελφοι. Κατά αρχάς εγώ δύο σκέψεις θα εισφέρω και θα πω επί της Αρχής ότι ως ανεξάρτητος, βέβαια, ομιλών, δεν θέλω να δογματίσω ούτε να εργαλειοποήσω θεμελιώδη νομοσχέδια, τα οποία αφορούν τη δικαιοσύνη υπό τα κομματικά ματογυάλια, αλλά ούτε ουσιαστικά να επιδοθώ σε μια ρητορική αναιτιολόγητης απόρριψης των πάντων.**

**Επί της Αρχής, πάντοτε θεωρώ ότι είναι στη σωστή κατεύθυνση, διότι ουσιαστικά ισχυροποιεί το νομικό οπλοστάσιο αξιοποιώντας ορισμένα ευρήματα, τα οποία προκύπτουν από τη δικαστηριακή πρακτική.**

**Δεύτερον, ευθυγραμμίζεται με τα ευρήματα της νομολογίας του Ευρωπαϊκού Δικαστηρίου Δικαιωμάτων του Ανθρώπου, επί τα βελτίω. Ως εκ τούτου λοιπόν, φρονώ ότι κινείται ακριβώς προς την ενίσχυση της ακριβοδίκαιας απονομής της δικαιοσύνης. Ωστόσο όμως δεν μπορώ να παραλείψω ότι υπάρχουν και κάποιες νομοτεχνικές αστοχίες και αβελτηρίες, όπως ετέθησαν συλλήβδην από το σύνολο του νομικού κόσμου, αναφορικά με κάποιες επιμέρους διατάξεις, τις οποίες συντάσσομαι εγώ ως δικηγόρος της πρακτικής. Όμως επειδή είπα ότι έχω και μία διαφορετική άποψη είπα και χθες στην Εισήγησή μου ότι πρέπει να αναστοχαστούμε ποιο είναι το αιτιώδες σκοπούμενο αποτέλεσμα από τις μεταρρυθμίσεις στον Ποινικό Κώδικα και τον Κώδικα Ποινικής Δικονομίας. Η πρόθεση και η βούληση σαφώς η ανιδιοτελής είναι η πάταξη της εγκληματικότητας. Αυτό όμως δεν πρέπει να γίνεται καταχρηστικά και να αποτελεί πεδίο απλώς ακαδημαϊκών πειραματισμών. Πρέπει να βλέπουμε και τη συγκεκριμένη πρακτική. Εδώ έχει τεθεί το ζήτημα της γενοκτονίας, που εγώ συμφωνώ που δεν τυποποιήθηκε σε ιδιώνυμο αδίκημα, διότι έτσι τοιουτοτρόπως ανοίγουμε θύρες άλλες που δεν έχουν αποκρυσταλλωθεί επιστημονικά, ούτε από την εγκληματολογία ούτε από διεπιστημονική προσέγγιση. Διότι εδώ, το έννομο αγαθό είναι η ανθρώπινη ζωή και δεν μπορούμε να το επιμερίσουμε στις γυναίκες ή σε κάποια άλλα πρόσωπα, σε ευάλωτες ομάδες ή αυτούς οι οποίοι έχουν κάποια χαρακτηριστικά γνωρίσματα.**

**Φρονώ ότι είναι αρκούντως ικανοποιητικό το υπάρχον νομικό οπλοστάσιο με το 82α του Ποινικού Κώδικα, αλλά και εν γένει με τη νομολογία την δαψιλή, η οποία υπάρχει αναφορικά με το νόμο περί ρατσισμού. Άρα λοιπόν, αν πραγματικά υπάρχουν τέτοιου είδους κίνητρα, είναι περιπτωσιολογικά αξιολογήσιμα από το δικαστήριο που ερευνά ποινικά το φυσικό δικαστή. Άρα, δεν μπορούμε εκ των προτέρων να μπούμε σε μια τέτοιου είδους διαδικασία, η οποία φρονώ, ότι στερείται διεπιστημονικής ή αμιγώς επιστημονικού υποβάθρου.**

**Άρα, είμαστε ένα βήμα πίσω να αναστοχαστούμε και να δούμε αναφορικά με τα έννομα αγαθά, τα οποία θέλουμε να προστατεύσουμε και να τυποποιήσουμε στις ειδικές διατάξεις του Ποινικού Κώδικα. Άρα λοιπόν, θεωρώ ότι και αυτή η διάταξη εκ μέρους της κυβέρνησης είναι προς τη σωστή κατεύθυνση όπως επίσης και η φράση εξ οικείων και σαφώς κατά τη γνώμη μου είναι ορθή γιατί επεκτείνεται στο οικείος.**

**Επίσης, πρέπει να μπούμε σε μια άλλη διαδικασία να δούμε τι εστί οικογένεια, τι σημαίνει ενδοοικογενειακή και τι σημαίνει έννοια οικείος. Όπως επίσης, πρέπει να μπούμε σε διαφορετικά άλλου είδους μονοπάτια, αναφορικά με την έννοια του Ποινικού Δικαίου της ποινικής έννομης τάξης και της πολιτικοποίησης ή της εκ φιλόσοφο ποίησης ή την ανατομία του Ποινικού Δικαίου από τις πολιτικές θεωρίες του καθ΄ εκάστου. Και κάνω μια μνεία περί αυτού η περίπιστος, η οποία τώρα τελεί εν αποδρομή, κουλτούρα, η οποία δεν εξαντλείται περιοριστικώς μόνο στην ΛΟΑΤΚΙ κοινότητα, αλλά είναι γενικότερα μια διαφορετική αναθεώρηση των πάντων. Έχει επιστημονική προσέγγιση; Υιοθετούμε κάποιες πτυχές ή όχι; Είναι ζήτημα ουσιαστικά πολιτικής όψης.**

Εδώ όμως μιλάμε για παραδεδεγμένες θεμελιακές δικαικές αρχές που αποτελούν τη βάση τροποποιήσεων των υπαρχόντων νομικών εργαλείων, τα οποία θα αποτελέσουν ουσιαστικά το εφαλτήριο για να πατάξουμε την εγκληματικότητα. Άρα, αυτές είναι οι πρώτες σκέψεις επί της αρχής. Ειδικότερα, θέλω να πω το εξής που δεν ετέθη, μια παράμετρος από τους προλλαλλήσαντες και κατά την υποκειμενική μου γνώμη έχοντας εμπειρία από την δικαστηριακή πρακτική. Λησμονούμε ότι ιδίως στα ζητήματα ενδοοικογενειακής βίας υπάρχει και το ταπεινό ελατήριο, δηλαδή ο άντρας ή η γυναίκα διελαυνόμενοι υπό ταπεινά ελατήρια πολλές φορές και κάνοντας κατάχρηση των υπαρχόντων θεσμών προσφεύγει για να εξουδετερώσει ή να διαπομπεύσει. Δηλαδή, να εκμεταλλευτεί σε άλλες δίκες αστικού τύπου την εκκρεμοδικία παντοιοτρόπως, χωρίς να σημαίνει ότι μια εκκρεμοδικία πάντοτε καταλήγει αμετακλήτως ή τελεσιδίκως σε μια δικαστική απόφαση. Πόσες τέτοιου είδους και εγώ ως δικηγόρος και έγκριτοι συνάδελφοί μου έχουν αντιμετωπίσει τέτοιου είδους περιπτώσεις.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»): (*Ομιλεί εκτός μικροφώνου*…)**

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Έχω κύριε συνάδελφε. Εγώ, δεν σας διέκοψα, αλλά αξιοποιώ τη συνεισφορά σας, διότι έχω και σωματεία κακοποιημένων γυναικών. Δεν είναι προνόμιο ουδενός η ανθρώπινη ζωή ούτε το φύλο ουδενός, όπως επίσης υπάρχουν αντιστοίχως ανθρωποκτονίες ανεξαρτήτως χαρακτηριστικά γνωρίσματα. Εγώ αυτό είπα και αυτή είναι η υποκειμενική μου άποψη. Σας ευχαριστώ, πολύ για την συνεισφορά.

Ανεξαρτήτως όμως αυτής της καταστάσεως η διαφωνία μου, υπό την όψη της πρακτικής, είναι ότι πολλές διατάξεις χρήζουν νομοτεχνικής βελτίωσης και απλώς τις σταχυολογώ. Βεβαίως, εγώ δεν συμφωνώ, διότι καταλύονται θεμελιώδη δικαιώματα του κατηγορουμένου και βεβαίως, η κορυφαία της Αρχής Αναλογικότητας απόρροια του κράτους δικαίου καθόσον αφορά την φυλάκιση χωρίς αναστολή, η οποία εισάγεται στο άρθρο 14.

Επίσης, στο άρθρο 16 απορρίπτεται το πρακτικό διαμεσολάβησης των μερών και στην προκειμένη περίπτωση, πρέπει να περιοριστεί στη βούληση ουσιαστικά των μερών, διότι πάρα πολλές φορές γίνεται καταχρηστική προσφυγή.

Άρα, πρέπει να υπάρχει ένα αντιστάθμισμα ως προς τα αδικήματα αυτά και πάντοτε ως φυσικός δικαστής να καταλήγει όπου ψηλαφεί και διερευνά ενδελεχώς την αποδεικτική διαδικασία το τι ισχύει και τι δεν ισχύει.

Επίσης, στο άρθρο 19, η ανάγνωση κατάθεσης θεμάτων οικογενειακής βίας και εκεί χρειάζεται μια ειδική και εμπεριστατωμένη αιτιολογία, ώστε να μη δημιουργηθεί ένα αρνητικό προηγούμενο, το οποίο θα επισωρεύσει έτι περαιτέρω προβλήματα από ότι θα επιλύσει. Δηλαδή, να μην έχουμε απλώς μία οπτική γωνία προς τη μία πλευρά και όχι προς την άλλη. Και βεβαίως, θα διαφωνήσει και με το άρθρο 78 τροποποίηση του άρθρου 162 παράγραφος 2 και 3 του κώδικα της ποινικής δικονομίας, σχετικά δηλαδή με τις Επιδόσεις.

Είναι πρόδηλο ότι πολλές φορές ο τρόπος των επιδόσεων γίνεται κατά τέτοιο τρόπο που παραβιάζονται τα δικαιώματα του κατηγορουμένου και είναι γεγονός από τη δικαστηριακή πρακτική, να προσέρχονται στο δεύτερο βαθμό μην έχοντας λάβει υπόψη ότι οι καταδικασθέντες ερήμην με συνέπεια, να χρειάζεται πέραν της εφέσεως ή προηγουμένως εφέσεως το αν ληφθεί υπόψη κατά τύχη να προβαίνουν στην άσκηση των οιονών ενδίκων βοηθημάτων, δηλαδή αίτηση ακύρωσης της απόφασης και ούτω καθεξής. Δηλαδή, θέλω να πω ότι ναι μεν επί της αρχής ειδικότερα ο νόμος σταχυολογεί σε αυτές τις διατάξεις, οι οποίες θεωρώ ότι πρέπει να ληφθούν υπόψη με βάση την πρακτική εφαρμογή και όχι απλώς το ακαδημαϊκό ορθό, συνεκτιμώντας και αξιολογώντας τις παρατηρήσεις των επαϊόντων του νομικού κόσμου, των καθηγητών, των εκπροσώπων των δικαστικών εισαγγελικών αρχών και της Ολομέλειας του Δικηγορικού Συλλόγου. Για τους λόγους αυτούς θεωρώ ότι επιτυγχάνεται ο σκοπός βελτίωσης της απονομής δικαιοσύνης για τα συγκεκριμένα αδικήματα, εφόσον ληφθούν αυτές οι νομοτεχνικές παρατηρήσεις, τις οποίες εγώ ταπεινά εισέφερα ενώπιον της ημετέρας Ολομελείας. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κύριος Γεώργιος Φλωρίδης, Υπουργός Δικαιοσύνης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, επιτρέψτε μου να ευχαριστήσω τα κόμματα της αντιπολίτευσης, τα οποία καταψηφίζουν αυτό το νομοσχέδιο, για το λόγο ότι κατοχυρώνουν για μία ακόμα φορά τον ρόλο της Κυβέρνησης, να αποτελεί τον μοναδικό συνομιλητή με την ελληνική κοινωνία για τις ανάγκες και τις αγωνίες που έχει η ελληνική κοινωνία για τα ζητήματα της ασφάλειας και την προστασία των πλέον αδυνάτων.

Μας αφήσατε μόνους σε αυτό το θέμα, μας ικανοποιεί πάρα πολύ αυτό αλλά ίσως κάποια στιγμή θα σας απασχολήσει το γεγονός, γιατί ακολουθώντας αυτή την τακτική διαρκώς απέναντι στο να καταψηφίζετε νομοσχέδια που προστατεύουν την ελληνική κοινωνία, ο κοινωνικοπολιτικός συσχετισμός παραμένει αδιατάρακτος όσον αφορά την καθολική κυριαρχία της κυβέρνησης στην ελληνική κοινωνία. Φαίνεται να μην σας απασχολεί και καλυπτόμενοι πίσω από ένα πνεύμα απλώς αντιλογίας, αρνείστε σε κάθε τι το οποίο θα μπορούσε να βοηθήσει την κοινωνία να καλυτερέψει τη ζωή της.

Η βασική αιτιολογία που ακούσαμε εδώ ότι καταψηφίζετε το νομοσχέδιο είναι ότι δεν υπήρξε επαρκής χρόνος να ενημερωθείτε. Είπατε κι άλλα, αλλά αυτός είναι ο βασικός λόγος. Θέλω, λοιπόν, να θυμίσω τα εξής. Όπως και οι οργανώσεις εδώ επισήμαναν τον περασμένο Ιούλιο, η Κυβέρνηση ανακοίνωσε επίσημα με συνέντευξη που δώσαμε εγώ και ο Υφυπουργός προς τον ελληνικό λαό, ότι θα ακολουθήσει ένα πλέγμα διατάξεων πολύ συγκεκριμένο για την ενίσχυση του πλαισίου για την ενδοοικογενειακή βία. Και αμέσως μετά, ανακοινώσαμε, ότι θα ενσωματώσουμε στις διατάξεις αυτές, στο εθνικό δίκαιο και την Ευρωπαϊκή Οδηγία, η οποία ενσωματώνεται τώρα. Άρα, αυτά τα οποία φέρνουμε τώρα εδώ, όσον αφορά τις ειδικότερες ρυθμίσεις και τις γενικές κατευθύνσεις, γνωστοποιήθηκαν προς όλους και στον ελληνικό λαό από τον Ιούλιο. Φαίνεται ότι οι επτά μήνες δεν σας ήταν αρκετοί να διαβάσετε από τότε και να προετοιμαστείτε για αυτό το οποίο συγκεκριμένα είπαμε. Όπως, επίσης φαίνεται, ότι δεν σας έφτασαν επτά μήνες από τότε που δημοσιεύθηκε η Ευρωπαϊκή Οδηγία τον Μάιο να τη μελετήσετε και σήμερα να έρθουμε να συζητήσουμε επί ενός κειμένου το οποίο γνωρίζετε.

Τώρα όμως εγώ θα σας πω τι κατάλαβα από τις εισηγήσεις σας, τι δεν προλάβατε να διαβάσετε. Δεν προλάβατε να διαβάσετε όλες εκείνες τις διατάξεις που είναι η συντριπτική πλειοψηφία του νομοσχεδίου, οι οποίες προστατεύουν τις γυναίκες και τα παιδιά. Αυτές δεν προλάβατε να τις διαβάσετε. Τι προλάβατε όμως, να διαβάσετε το νομοσχέδιο; Προλάβετε να διαβάσετε εκείνες τις διατάξεις, που κατά τη γνώμη σας, θα στείλουν στη φυλακή τους κακούργους και έχετε σοβαρές αντιρρήσεις να πηγαίνουν οι κακούργοι στη φυλακή. Αυτές προλάβαμε και τις διαβάσατε και είπατε «μα τι είναι αυτά που κάνετε; Θα στείλετε τους κακοποιητές στη φυλακή;». Ποιος θα τους στείλει στη φυλακή;

Καταρχάς, η Κυβέρνηση δεν στέλνει στη φυλακή κανένα. Η Κυβέρνηση νομοθετεί, τα δικαστήρια αποφασίζουν. Αλλά εάν ένα δικαστήριο επιβάλλει μια ποινή φυλάκισης πάνω από δύο χρόνια, όπου εδώ με την ειδική διάταξη λέμε ότι αυτή η ποινή δεν μετατρέπεται, δεν αναστέλλεται και η έφεση δεν έχει ανασταλτικό αποτέλεσμα, σημαίνει ότι για να φτάσει να βάλει πάνω από δύο χρόνια, κάτι σοβαρό έχει διαπράξει αυτός που είναι μπροστά στο δικαστήριο. Και για να μην του αναγνωρίσει ελαφρυντικά, δηλαδή, να «σπάσει» την ποινή κάτω από τα 2 χρόνια, σημαίνει ότι όντως αυτός δεν είναι άξιος ούτε αναγνώρισης ελαφρυντικών. Διότι αν του αναγνωρίσει ελαφρυντικά σημαίνει ότι η ποινή θα «σπάσει» κάτω από τα δύο χρόνια, επομένως, και μετατρέπεται και αναστέλλεται και η έφεση θα μπορεί να έχει ανασταλτικό αποτέλεσμα. Γιατί αυτή είναι η ρύθμιση στην οποία κάνουμε. Άρα, λοιπόν, η μόνη έγνοια σας συνεχίζει να είναι πώς μην τυχόν και θιγούν τα και τα δικαιώματα των εγκληματιών. Μην τυχόν και θιγεί κάποιος εγκληματίας, ο οποίος πρέπει να πάει στη φυλακή διότι έτσι θα κρίνει το δικαστήριο.

Καμία από τις διατάξεις, τις άπειρες διατάξεις, οι οποίες αφορούν την προστασία και θα τα πούμε στην Ολομέλεια αναλυτικά θα τις διαβάζω μία- μία και θα πρέπει να πείτε στον ελληνικό λαό γιατί δεν τις ψηφίζετε - μία- μία θα σας τις διαβάσω αυτές στην Ολομέλεια, δεν θέλω τώρα να τρώω χρόνο-και θα πρέπει να εξηγήσετε στον ελληνικό λαό γιατί δεν ψηφίζετε τα αδικήματα για τα πολύ συγκεκριμένα που θέτει η Οδηγία και τα υπόλοιπα τα οποία αφορούν.

Και επειδή είπατε κάτι για την υποτροπή εδώ, είδα νομίζω, η κυρία Παπαδάκη ήταν…

 **ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Υπουργέ, είναι δικαιώματα κατηγορουμένων όχι εγκληματιών. Εσείς τους έχετε καταδικάσει όλους πριν τη δίκη. Πείτε μια κουβέντα όμως γι’ αυτό, δεν είναι εγκληματίες όλοι όσοι υπόκεινται στη βάσανο της ποινικής δίκης.

 **ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας έχω πει κι άλλες φορές, αλλά και γι’ ακόμη μια φορά, ότι η πρώτη σας έγνοια, όταν γίνατε κυβέρνηση το 2015 ήταν σε τρεις μήνες μέσα να φέρετε τον νόμο που τον ονομάζουμε «νόμο Παρασκευόπουλου», κακώς, διότι ήταν νόμος της κυβέρνησής σας, με τον οποίο αφήσατε έξω από τις φυλακές χιλιάδες εγκληματίες, οι οποίοι ξαναγύρισαν στο έγκλημα.

Άρα, λοιπόν, μη μου λέτε εμένα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Είστε ψεύτης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Γιατί δεν έγινε έτσι;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** (Ομιλεί εκτός μικροφώνου).

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τα λέω αυτά, για να δείξω ότι επιμένετε στη διαχωριστική γραμμή, η οποία δεν είναι διαχωριστική γραμμή μέσα στην κοινωνία. Η κοινωνία σε ένα ποσοστό πάνω από 90% τα δέχεται αυτά που ρυθμίζουμε και το ξέρετε. Έχουν μετρηθεί αυτά. Αλλά επιμένετε σε μία ιδεολογική γραμμή με τις ιδεοληψίες σας απέναντι σε αυτά που κάνουμε εμείς κοιτώντας προς τη μεριά των θυμάτων, ενώ εσείς στο μυαλό σας είναι προς την πλευρά των διωκόμενων. Δηλαδή, μην τυχόν και πάει κανείς φυλακή, αυτή είναι η μόνη σας έγνοια.

Αυτά όσον αφορά το χρόνο. Δεν σας φτάσανε εφτά μήνες από την Οδηγία, δεν σας φτάσανε έξι μήνες από τις ανακοινώσεις, δεν σας έχει φτάσει ένας μήνας από τότε που μπήκε το νομοσχέδιο στη διαβούλευση. Τώρα, αν θέλετε αντί για 7 μήνες 7 χρόνια, αυτό δεν αφορά την κοινοβουλευτική διαδικασία. Αυτό είναι κάτι άλλο.

Έγιναν εδώ αναφορές ότι η Κυβέρνηση δεν διαβουλεύτηκε και άλλα τέτοια. Λοιπόν, η Ένωση Ποινικολόγων κατέθεσε ένα υπόμνημα. Έχουμε αποδεχτεί και είναι ενσωματωμένες έντεκα παρατηρήσεις της Ένωσης Ποινικολόγων. Μας τις κατέθεσαν πριν την κατάθεση του νομοσχεδίου, τις βάλαμε.

Συναντήσαμε την Ολομέλεια των Δικηγορικών Συλλόγων, πριν την κατάθεση του νομοσχεδίου. Πέντε βασικές αντιρρήσεις που είχανε, τις βάλαμε και κυρίως, τις δύο για τις οποίες απέχουν. Ποιες είναι οι δύο που απέχουν; Η μία ήταν ότι υπήρχε ένα πρόβλημα με την ειδική δωσιδικία των δικηγόρων και είπαμε ότι αυτό δεν θα το πειράξουμε, άρα το αφαιρέσαμε.

Το δεύτερο ήταν το ζήτημα της δυνατότητας των θυμάτων ή των συγγενών των θυμάτων, να έχουν το δικαίωμα ακροάσεως διά υπομνήματος, ούτε καν προφορικά, στο Δικαστικό Συμβούλιο, το οποίο θα κρίνει ένα αίτημα προσωρινής αποφυλάκισης κάποιου ο οποίος έχει καταδικαστεί.

Λοιπόν, όταν θέσαμε υπόψη τους τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων, είπαν ότι αποσύρουν το αίτημα αυτό. Έμεινε το άλλο. Το άλλο ρυθμίστηκε πριν κατατεθεί το νομοσχέδιο. Προσπαθώ να καταλάβω γιατί γίνεται η αποχή, όταν μάλιστα, ακόμα και άλλες τρεις δευτερεύουσες παρατηρήσεις που μας έκαναν κι αυτές ενσωματώθηκαν πριν κατατεθεί το νομοσχέδιο.

Είπα πριν για την κυρία Παπαδάκη, γιατί έγινε μια μεγάλη συζήτηση ότι φέρνουμε εδώ ξανά τη διαδικασία της υποτροπής. Η υποδοχή της κυρίας Παπαδάκη εδώ έγινε «μετά φανών και λαμπάδων». Δικαίως, δεν υπάρχει κάποιο θέμα, αλλά στο ζήτημα της υποτροπής ήταν ξεκάθαρη. Καλώς έρχεται ξανά το ζήτημα της υποτροπής, διότι δεν προστατεύονται οι γυναίκες με το να κάνουν ξανά και ξανά μηνύσεις, όπου κανένας δεν τούς δίνει σημασία.

Πριν από την κατάθεση του νομοσχεδίου, συναντηθήκαμε και με την αντιπροσωπεία του Ευρωπαϊκού Λόμπι Γυναικών. Εκπροσωπεί πενήντα οργανώσεις στην Ελλάδα με μερικές χιλιάδες μέλη. Η κυρία Ιωαννίδου είπε ότι εμείς κρίνουμε θετική την Ενσωμάτωση της Οδηγίας, θα θέλαμε να γίνει συνολικά.

Δείτε όμως τώρα τι γίνεται, γιατί κι εδώ πολλά ακούσαμε. Σε ένα νομοσχέδιο, το οποίο έρχεται με πρωτοβουλία του Υπουργείου Δικαιοσύνης, ενσωματώσαμε όλες εκείνες τις διατάξεις της Ευρωπαϊκής Οδηγίας, οι οποίες αφορούν το ποινικό μέρος. Άρα, η Οδηγία κατά το μέρος που αφορά το Υπουργείο Δικαιοσύνης ενσωματώνεται πλήρως.

Τι δεν ενσωματώνεται τώρα εδώ; Ενσωματώνονται οι κατευθύνσεις και οι ευχές που έχει στα επόμενα άρθρα η Οδηγία, οι οποίες αφορούν την ύπαρξη των δομών και πώς πρέπει να λειτουργούν οι δομές και το ένα και το άλλο, το οποίο όμως είναι νομοθετική πρωτοβουλία του Υπουργείου Οικογένειας, που σύντομα θα έρθει κι αυτό, για να ενσωματωθεί η Ευρωπαϊκή Οδηγία εν τω συνόλω της.

Επομένως, που είναι το πρόβλημα τώρα; Τι σας ενοχλεί; Σας ενοχλεί ότι ενσωματώσαμε το σύνολο των ποινικών διατάξεων της Ευρωπαϊκής Οδηγίας; Σας ενοχλεί αυτό; Και τι να κάνουμε δηλαδή, να αφήσουμε αυτές τις τόσο κρίσιμες διατάξεις για την προστασία των γυναικών κυρίως, για να περιμένουμε για ένα χρονικό διάστημα ακόμα;

Έχει κανένα νόημα αυτό; Έχει ένα νόημα για τους Έλληνες πολίτες; Αυτό μπορείτε να πάτε να τους το πείτε; Ότι η Κυβέρνηση βιάζεται να ενσωματώσει διατάξεις που προστατεύουν τις γυναίκες και τους ανηλίκους, ενώ δεν πρέπει να βιάζεται τόσο πολύ και έπρεπε να περιμένει. Πραγματικά, δυσκολεύομαι να καταλάβω, εάν σας απασχολεί καθόλου, τι λέει ο κόσμος. Τώρα, για την Κυβέρνηση, μια χαρά είναι αυτό, να μη σας απασχολεί τι λέει ο κόσμος, γιατί η Κυβέρνηση - σας είπα - συνομιλεί με τον κόσμο, προσπαθεί να ανταποκριθεί στις ανάγκες που έχει η ελληνική κοινωνία και με αυτό τον τρόπο προχωράει.

Έγινε, επίσης, και μία συζήτηση, γιατί έχουμε επιλέξει τη διατύπωση «εξ’ οικείων βία». Δείτε λίγο. Η ενδοοικογενειακή βία, όπως έχει οριστεί στο ν. 3500, είναι πολύ συγκεκριμένη. Η Ευρωπαϊκή Οδηγία, όμως, απαιτεί - και αυτό μας το είπαν καθαρά από τις Βρυξέλλες - μία διατύπωση που την έχει μέσα και η οποία έχει ευρύτερο πλαίσιο προστασίας ευάλωτων ομάδων. Τι, δηλαδή, π.χ.; Το λέμε στο άρθρο 21, αλλά μάλλον δεν το κοιτάξατε. Λέμε «ως μέλη της οικογένειας θεωρούνται τόσο οι παρέχοντες όσο και οι αποδέκτες υπηρεσιών φορέα παροχής κοινωνικής μέριμνας». Ξέρετε τι αυτό; Είναι τα γηροκομεία, είναι εκεί που φιλοξενούνται οι γυναίκες, είναι όπου μπορούν να συμβούν περιστατικά. Εκεί δεν είναι «οικογένεια» με την έννοια που έχει δώσει ο νόμος. Υπάρχουν, λοιπόν, ευάλωτες ομάδες που πρέπει να προστατευθούν και αυτές. Άρα, λοιπόν, η συνοίκηση είναι αυτή, η οποία καθορίζει το περιεχόμενο και η συνοίκηση είναι πολύ ευρύτερη έννοια από την έννοια της ενδοοικογενειακής καταστάσεως. Λοιπόν, αυτός είναι ο λόγος, γιατί ακούσαμε και διάφορα εδώ πέρα.

Όσον αφορά στο ζήτημα αυτό του ακρωτηριασμού κ.λπ. θα βάλλουμε στον τίτλο του άρθρου αυτό το οποίο λέτε που αφορά στις γυναίκες, δηλαδή, «ακρωτηριασμός γυναικείων οργάνων», αλλά δείτε λίγο, το άρθρο, γιατί όταν ένας δικαστής δικάζει, θα δικάσει με βάση αυτό που λέει το άρθρο και όχι ο τίτλος του. Λοιπόν, το άρθρο τι λέει; «Εκμεταλλευόμενος την ευάλωτη θέση, στην οποία βρίσκεται, εξαναγκάζει γυναίκα». Αυτό είναι. Είναι προστασία, ρητά, της γυναίκας. Δηλαδή, όποιος κάνει κάτι από όλα αυτά, τα οποία περιγράφει το άρθρο σε βάρος της γυναίκας. Αυτό λέει το άρθρο, «γυναίκα». Για να μη μένει καμία αμφιβολία ότι «εδώ κάτι περίεργο θέλουμε, να κάνουμε», θα μπει και η φράση «γυναικείων» στο 315.

Άρα, λοιπόν, είναι «ωραίες» αυτές οι θεωρίες ότι «η Κυβέρνηση νομοθετεί πρόχειρα», «η Κυβέρνηση βιάζεται», «η Κυβέρνηση διακατέχεται από ποινικό λαϊκισμό». Όταν στην Ολομέλεια σας διαβάσουμε ένα προς ένα τα άρθρα, τα οποία, προφανώς, η Κυβέρνηση εισάγει και θα ψηφίσει, όπως δήλωσε η Κοινοβουλευτική Πλειοψηφία, τότε θα πρέπει να εξηγήσετε στον ελληνικό λαό, γιατί αυτά τα συγκεκριμένα άρθρα 1 προς 1 δεν τα ψηφίζετε. Γιατί εκεί κρινόμαστε όλοι.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ, κ. Υπουργέ.

Συνεχίζουμε με τον κ. Υφυπουργό.

Κύριε Υφυπουργέ, έχετε τον λόγο για 10 λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Να πω ότι, ασφαλώς, η ομιλία μου δε θα έχει το χαρακτήρα μιας συνεκτικής ομιλίας, διότι, πράγματι, θέλω να περιοριστώ σε κάποιες συμπληρώσεις και κάποιες απαντήσεις, τις οποίες θεωρώ επιβεβλημένες.

Κυρίες και κύριοι συνάδελφοι, θέλω να ξεκινήσω από το γεγονός ότι η ένταση της ρητορικής, τελικά, αποδείχθηκε αναντίστοιχη προς τα επιχειρήματα και τις παρατηρήσεις για το σχέδιο νόμου. Είχατε υψηλούς τόνους και εσείς, αλλά και οι φορείς, τόσο πριν την έναρξη της κοινοβουλευτικής διαδικασίας όσο και κατά την επεξεργασία του σχεδίου νόμου στην Επιτροπή μας, πλην όμως και οι φορείς, αλλά και οι συνάδελφοι βουλευτές - και αναφέρομαι στους Εισηγητές, στους Ειδικούς Αγορητές και στο μοναδικό συνάδελφο, ο οποίος πήρε το λόγο στην Επιτροπή - δεν υπέβαλαν παρατηρήσεις, οι οποίες - επιτρέψτε μου να πω - είναι τόσο σοβαρές, που να δικαιολογούν, μάλιστα, την καταψήφιση επί της αρχής, ενός νομοσχεδίου που όλοι μας συμφωνούμε ότι είναι σημαντικό.

Ήθελα, να ξεκινήσω από το Κεφάλαιο 3ο  το οποίο έχει πέντε άρθρα, άρθρο 5- 6- 7- 8 και 9. Να αναφερθώ κυρίως, στα 3 πρώτα άρθρα, που και γι’ αυτά που περίμενα, να υπερψηφίσετε ή τουλάχιστον να ακούσουμε καλά λόγια και σε αυτά βρήκατε κάτι να πείτε, για τον ακρωτηριασμό των γεννητικών οργάνων γυναικός, επισημάνσεις, αλλά αρνητικές.

Κατ’ αρχάς, υπήρξε μία παρανόηση. Εμείς, δεν προβλέπουμε μικρότερο όριο ποινής από αυτό της Οδηγίας, η Οδηγία, προβλέπει ανώτατο όριο της επιβληθεισόμενης ποινής στα 5 έτη. Εμείς, τι λέμε;

Ότι αυτό δε μπορεί να είναι κατώτατο από δύο και να εξικνείται, μέχρι 5 έτη, δηλαδή, ορίζουμε το κατώτατο όριο, το οποίο δεν μπορεί να είναι μικρότερο των δύο ετών. Γι’ αυτό αναφέρθηκα σε παρανόηση από τους συναδέλφους, που επεσήμαναν την αντινομία μεταξύ Οδηγίας και διατάξεως του σχεδίου νόμου. Εμείς λοιπόν, προσδιορίσουμε ότι δεν μπορεί να πέσει το κατώτατο όριο ποινής, κάτω από δυο έτη.

Ένα άλλο, το οποίο θα περίμενα να ακούσω ιδιαίτερα από τα Κόμματα της Αριστεράς και της Κεντροαριστεράς, είναι ότι οι διατάξεις αυτές, δεν περιορίζουν την προστασία του Ποινικού Δικαίου του θύματος, ούτε βεβαίως, αναστέλλουν την εφαρμογή άλλων διατάξεων που ενδεχομένως σε κάποιες συγκεκριμένες περιπτώσεις, να είναι αυστηρότερες. Αυτό, δεν επισημάνθηκε το επισημαίνω εγώ, διότι πρόκειται για ειδικές διατάξεις, οι οποίες όμως, όχι μόνο έχουν ένα αντίκτυπο θετικό για τα θύματα και τιμωρητικό για τους δράστες αυτών των αδικημάτων, αλλά κυρίως και αυτό θα ήθελα με έμφαση να πω, έχουνε επιπτώσεις τόσο στο αστικό, όσο και κυρίως στο μεταναστευτικό δίκαιο, το οποίο διέφυγε της προσοχής σας, κυρίες και κύριοι συνάδελφοι.

Αναφέρομαι κυρίως και θα το αναλύσω και στην Ολομέλεια, στη δυνατότητα υποβολής αιτήματος ασύλου, τόσο για το θύμα, το οποίο υπέστη τον ακρωτηριασμό των γεννητικών οργάνων, όσο και για τον εξαναγκασμό σε γάμο των θυμάτων, αλλά και των οικογενειών τους. Όλες αυτές λοιπόν, οι παράπλευρες ευεργετικές συνέπειες για τα θύματα, δεν αναφέρθηκαν από τα κόμματα της αντιπολίτευσης και είναι εξίσου σημαντικές, για να μην πω, περισσότερο σημαντικές, από τις ρυθμίσεις Ποινικού Δικαίου.

Βεβαίως, αναφέρθηκε ο κύριος Υπουργός, σε ό τι αφορά τον ορισμό του άρθρου 4 και αναφέρομαι κυρίως στην εξ οικείων βία. Πρόκειται, ακριβώς για μία – συμπληρωματικά θα πω τα όσα είπε ο κύριος Υπουργός. Πρόκειται, για μία πραγματικά διατύπωση, η οποία διευρύνει την προστασία και πρέπει να πω το εξής: Ότι έχουμε, για τα ζητήματα που αφορούν στην ενδοοικογενειακή βία και στην έμφυλη βία κυρίως, τη βία κατά των γυναικών, την προστασία της Σύμβαση Κωνσταντινούπολης, την προστασία της Οδηγίας και βεβαίως, την προστασία που παρέχεται από το Εθνικό μας Δίκαιο.

Σε ό τι αφορά τώρα τον ορισμό ενδοοικογενειακή βία, που αναφέρεται στη Σύμβαση της Κωνσταντινούπολης και στο πεδίο εφαρμογής της Οδηγίας, πρέπει να σας πω ότι η Οδηγία έχει ευρύτερη προστασία, παρέχει ευρύτερη προστασία. Διότι, ενώ με την Σύμβαση χρησιμοποιείται όρος σε οικογενειακή βία και αναφέρεται η Σύμβαση σε οικιακή μονάδα η Οδηγία αναφέρεται, στους ίδιους όρους, με την προσθήκη του επιρρήματος ανεξαρτήτως των βιολογικών ή νομικών ή οικογενειακών δεσμών. Διευρύνει λοιπόν, το πεδίο εφαρμογής και προστασίας.

Επίσης, να επισημάνουμε ότι η επιλογή των όρων που μεταφέρονται οι όροι της Οδηγίας, δεν είναι αποκλειστικά επιλογή του εθνικού νομοθέτη. Υπάρχει ομάδα γλωσσολόγων και νομικών, η οποία υποδεικνύει - προσδιορίζει έτσι ώστε να υπάρχει και μια συνοχή και ενιαία εφαρμογή σε όλες τις χώρες, οι οποίες έχουν υποχρέωση Ενσωμάτωσης της Οδηγίας. Επίσης, Ενσωμάτωσης των όρων της Οδηγίας, που είναι υποχρεωτική η ενσωμάτωσή τους στα Εθνικά Δίκαια.

Επίσης, θέλω να αναφέρω ένα ζήτημα που αποτέλεσε αντικείμενο συζήτησης στην Επιτροπή μας και αποτελεί ένα σημείο συνεχούς, θα έλεγα, αντιπαράθεσης, μεταξύ της Κυβέρνησης και των κομμάτων της αντιπολίτευσης. Δεν είναι άλλο από την γυναικοκτονία. Προτείνουν τα κόμματα της αντιπολίτευσης την τυποποίηση του εγκλήματος της γυναικοκτονίας. Θα περίμενα, κυρίες και κύριοι συνάδελφοι, πέραν του αιτήματος το οποίο υποβάλλετε σε κάθε ευκαιρία από του Βήματος του Κοινοβουλίου, να φέρετε ένα σχέδιο διάταξης, έτσι ώστε να δούμε πώς εννοείτε εσείς αυτό το τυποποιημένο ιδιώνυμο έγκλημα της γυναικοκτονίας.

*(ομιλίες εκτός μικροφώνου)*

Επαναλαμβάνω, κύριε συνάδελφε ακούστε και θα επανέλθω ότι για την Ελληνική Πολιτεία και νομίζω ότι αυτό το συνομολογούμε άπαντες, η ανθρώπινη ζωή χωρίς καμία διάκριση έχει την ίδια αξία και προστατεύεται με τον ίδιο ακριβώς τρόπο. Αυτό άλλωστε δεν είναι επιλογή δική μας, είναι επιλογή, η οποία επιτάσσεται από τις θεμελιώδεις διατάξεις των άρθρων 2 και 5 του Ελληνικού Συντάγματος, που κατοχυρώνει το δικαίωμα καθενός που βρίσκεται στην Ελληνική Επικράτεια και την αντίστοιχη υποχρέωση του Κράτους, ως θεμελιώδης υποχρέωση του κράτους δικαίου, για απόλυτη προστασία της ζωής, της τιμής και της ελευθερίας του, χωρίς καμία απολύτως διάκριση. Ο όρος «γυναικοκτονία», κατά την άποψή μας και κατά την άποψή Κυβέρνησης, είναι ασφαλώς σημαντικό να χρησιμοποιείται στην κοινωνία, προκειμένου να καταδικάζει αποτρόπαιες συμπεριφορές και να ευαισθητοποιεί και να εκπαιδεύει, δημιουργώντας υγιή κοινωνικά πρότυπα, που σέβονται τις γυναίκες. Η ανθρωποκτονία οποιουδήποτε προσώπου ανεξαρτήτως φύλου πρέπει να επιφέρει και επιφέρει κατά το ελληνικό δίκαιο, την επαχθέστερη ποινή των ισοβίων.

Ήδη, σας υπενθυμίζω, από το 2021 η κυβέρνηση της Νέας Δημοκρατίας τροποποιώντας τη διάταξη του άρθρου 299 του Ποινικού Κώδικα, που σύμφωνα με τον Ποινικό Κώδικα που είχε ψηφίσει μόνος του ο ΣΥΡΙΖΑ, η ανθρωποκτονία με δόλο τιμωρούταν και με πρόσκαιρη κάθειρξη τουλάχιστον 10 ετών. Αυστηροποιήσαμε το πλαίσιο της ποινής του άρθρου 299 της ανθρωποκτονίας με δόλο, προβλέποντας πλέον για οποιονδήποτε σκότωσε με πρόθεση άλλον, μόνο την ποινή της ισόβιας κάθειρξης και δυνητική αποφυλάκιση μετά την πραγματική έκτιση ποινής 18 ετών. Προβλέπεται δηλαδή, η εσχάτη των ποινών, ισόβιος κάθειρξη. Οτιδήποτε άλλο σχετικό με την ανθρωποκτονία σε ποινικό επίπεδο θεωρούμε ότι δεν αναβαθμίζει, τουναντίον υποβαθμίζει το ζήτημα και είναι αναντίστοιχο και ασύμβατο προς τις προαναφερθείσες διατάξεις του Συντάγματός μας, δηλαδή τα άρθρα 2 και 5 του Συντάγματος.

Και αν θέλουμε να τιμωρήσουμε αυστηρότερα οποιοδήποτε άλλο έγκλημα τελεί ο δράστης πλην της ανθρωποκτονίας, έχουμε τα νομικά εργαλεία να το επιτύχουμε, με την εφαρμογή της διάταξης του 82 α΄ του Ποινικού Κώδικα, που τιμωρεί βαρύτερα εγκλήματα με ρατσιστικά χαρακτηριστικά, σε βάρος γυναικών, ανηλίκων ή αδύναμων προσώπων.

Αυτή λοιπόν, είναι η απάντηση της Κυβέρνησης σε ό,τι αφορά το αίτημα που υπεβλήθη από τους συναδέλφους της αντιπολίτευσης για τυποποίηση του εγκλήματος της γυναικοκτονίας.

Θέλω, όμως, να επισημάνω, κύριε Πρόεδρε και το εξής. Δεν υπήρξε ομόφωνη στάση των γυναικείων οργανώσεων σχετικά με την υιοθέτηση του εγκλήματος της γυναικοκτονίας. Έχω μπροστά μου τα πρακτικά και βλέπω ότι η Ομοσπονδία Γυναικών Ελλάδος καταλήγει η εκπρόσωπος της ότι «δεν συμφωνούμε στη θέσπιση αυτοτελούς ιδιώνυμου εγκλήματος, ανεξάρτητα από τη χρήση του όρου αυτού στη ζωή» και βεβαίως, η Ομοσπονδία δεν έχει ιδεολογική συγγένεια με την Κυβέρνηση, κυρία συνάδελφε, όπως επίσης τα ίδια επιχειρήματα με αυτά που είχα την τιμή να αναφέρω από το Βήμα της Επιτροπής μας, εξέφρασε και ο εκπρόσωπος της Ένωσης Εισαγγελέων Ελλάδος. Και εκείνος κρίνει ότι δεν υπάρχει, με βάση το έγκλημα του 299, λόγος ούτε προσφέρει κάτι επιπλέον, η τυποποίηση του εγκλήματος της ανθρωποκτονίας.

Θα ήθελα κύριε Πρόεδρε, να πω δύο λόγια για την κριτική, η οποία έγινε κυρίως από την Ένωση Δικαστών και Εισαγγελέων. Διαβάζοντας την ανακοίνωση της, βλέπουμε τα εξής «εκφράζουμε τον έντονο προβληματισμό μας για την διαφαινόμενη νομοθετική επιμονή στη θέσπιση αυστηρότερων διατάξεων που διασπούν την ενότητα του δικαίου ως απάντηση στην αντιμετώπιση προβλημάτων που έχουν χαρακτηριστικά κοινωνικής παθογένειας και χρήζουν ενίσχυσης των δομών πρόνοιας, βία κατά γυναικών και ανηλίκων».

Εδώ πρέπει να κάνω τέσσερις παρατηρήσεις. Όταν στην ανακοίνωσή της, η Ένωση Δικαστών και Εισαγγελέων μιλά για παθογένειες κοινωνικές, τότε οι ρυθμίσεις τις οποίες φέρνει η Ελληνική Κυβέρνηση διά του Υπουργείου Δικαιοσύνης, δεν συνιστούν ρήγμα, αλλά προσαρμογή. Διότι, σε μια παθογένεια κοινωνική, η οποία έχει χαρακτηριστικά, έτσι τη χαρακτηρίζει.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «**[**Κ.Κ.Ε.**](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)**»):** *Ομιλία εκτός μικροφώνου*

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα το πω. Θα το πω αμέσως μετά, κυρία συνάδελφε. θα το πω αμέσως μετά. Αυτά είναι τα όσα έχει πει στην ανακοίνωση της η Ένωση Δικαστών και Εισαγγελέων. Άρα λοιπόν, όταν έχεις μια κοινωνική παθογένεια, που σημαίνει ότι έχουμε ένα φαινόμενο, το οποίο έχει πάρει έξαρση και διαστάσεις, θα πρέπει το Δίκαιο να προσαρμοστεί. Προσαρμοζόμαστε λοιπόν, στο κοινωνικό φαινόμενο, το οποίο δεν μπορούμε να παρακολουθούμε χωρίς να επεμβαίνουμε. Ένα είναι αυτό.

Το δεύτερο. Πράγματι κι εγώ, κι έχετε δίκιο, θα περίμενα να μην είναι τόσο light, ας μου επιτραπεί η έκφραση, η προσέγγιση των φαινομένων και των εγκλημάτων ενδοοικογενειακής βίας, από την Ένωση Δικαστών και Εισαγγελέων, μιλώντας, γενικά, για κοινωνικές παθογένειες.

Επίσης, ενώ μιλάμε για ένα νομοσχέδιο του Υπουργείου Δικαιοσύνης που φέρνει κυρίως, όχι μόνο αλλά κυρίως, ποινικές διατάξεις, η Ένωση Δικαστών και Εισαγγελέων δεν νιώθει την ανάγκη να μιλήσει επί των συγκεκριμένων διατάξεων, αλλά μιλά γενικά για κάτι το οποίο άμεσα δεν αφορά το Υπουργείο Δικαιοσύνης. Δηλαδή, για την ενίσχυση των κοινωνικών δομών. Κάτι, επαναλαμβάνω, που δεν αφορά άμεσα το Υπουργείο Δικαιοσύνης. Και βεβαίως, εδώ τίθεται το ζήτημα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «**[**Κ.Κ.Ε.**](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)**»):** *Ομιλία εκτός μικροφώνου*

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μα,την ανακοίνωση τους διαβάζω. Κι όλα αυτά επαναλήφθηκαν και από τον κύριο Σεβαστίδη, ο οποίος ήρθε στην Επιτροπή μας, και μάλιστα, έχω εδώ μπροστά τα πρακτικά, γιατί θέλω να είμαι συγκεκριμένος και να μην λέω πράγματα τα οποία είναι περίπου έτσι, θέλω να είμαι ακριβής. Ο κύριος Σεβαστίδης λοιπόν, είπε «με το πρόσχημα τα φαινόμενα ενδοοικογενειακής βίας». Δηλαδή, αμφισβητεί την πρόθεση της Κυβέρνησης να πατάξει αυτό το φαινόμενο.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ»):** *Ομιλία εκτός μικροφώνου*

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έχει το δικαίωμα, αλλά και εγώ έχω το δικαίωμα να μιλήσω. Κύριε συνάδελφε, με συγχωρείτε. Ασφαλώς και έχουν το δικαίωμα, αλλά και η Κυβέρνηση έχει δικαίωμα να κρίνει τις παρατηρήσεις επί του νομοσχεδίου της.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ»):** *Ομιλία εκτός μικροφώνου*

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μα, θα μιλήσουμε συγκεκριμένα ένα προς ένα, και παρακάτω στο υπόμνημα θα πω. Γιατί όμως μου αφαιρείτε το δικαίωμα να κρίνω αυτά τα οποία έχει πει ως γενικές παρατηρήσεις επί του νομοσχεδίου; Όταν μάλιστα, κύριε Πρόεδρε με συγχωρείτε. Τίθεται όμως ένα ζήτημα. Δεν μπορεί ο εκπρόσωπος της Ένωσης Δικαστών και Εισαγγελέων να λέει «με το πρόσχημα» αμφισβητώντας ευθέως την πρόθεση της Κυβέρνησης να πατάξει αυτά τα φαινόμενα ενδοοικογενειακής βίας, τα οποία έχουν πάρει, όχι μόνο διαστάσεις εθνικές, αλλά παγκόσμιες διαστάσεις. Ο Γενικός Γραμματέας του OHE, αναφέρθηκε σε μια έξαρση του φαινομένου ενδοοικογενειακής βίας στο πρόσφατο του μήνυμά του, την Ημέρα Εξάλειψης της Βίας κατά των Γυναικών. Δεν είναι ελληνικό φαινόμενο, κυρίες και κύριοι συνάδελφοι. Επομένως, δεν μπορούμε να λέμε «υπό το πρόσχημα της ενδοοικογενειακής βίας» ερχόμαστε να επιβάλλουμε αυστηρότερες διατάξεις.

Για να επανέλθω στα συγκεκριμένα, τα οποία έλεγα και αφορούν στην κριτική που δεν έγινε μόνο από την Ένωση, έγινε και από τους δικηγορικούς συλλόγους. Όταν λοιπόν, μιλάμε για την ενίσχυση των δομών, δεν απαντάμε στο ερώτημα, πώς το Ποινικό Δίκαιο προστατεύει το θύμα αυτών των εγκλημάτων και τιμωρεί, αναλογικά με το έγκλημα που διέπραξε, τον δράστη. Διότι, σε αυτά πρέπει να τοποθετηθούμε στην Επιτροπή. Και οι εκπρόσωποι των φορέων, όταν μάλιστα, καλούνται ως ειδήμονες και ως άνθρωποι οι οποίοι γνωρίζουν καλά, ως επαΐοντες, τα συγκεκριμένα ζητήματα, τα οποία συζητούνται στην Επιτροπή, επ’ αυτών των θεμάτων περιμένουμε να τοποθετηθούν κυρίως. Ασφαλώς και υπάρχει δικαίωμα των φορέων να έχουν μια γενική τοποθέτηση επί όλων των ζητημάτων που απασχολούν την Επιτροπή.

Δυο λόγια, κυρίες και κύριοι συνάδελφοι, για την προσωρινή κράτηση. Φαίνεται από την διάταξη του Άρθρου 14, Παράγραφος 5, ότι κατ’ εξαίρεση και εφόσον υπάρχουν σοβαροί λόγοι που μνημονεύονται - αναφέρονται συγκεκριμένα στη διάταξη αυτή - μπορεί να επιβληθεί η προσωρινή κράτηση στα Πλημμελήματα της ενδοοικογενειακής βίας. Βεβαίως, η προσωρινή κράτηση - αναφέρομαι κυρίως στον συνάδελφο τον κύριο Τζανακόπουλο - δεν είναι μόνο για να εξασφαλίσουμε την εμφάνιση του υπόπτου ή του κατηγορουμένου στη δίκη. Είναι και για να τον αποτρέψουμε από την πιθανή τέλεση νέων αδικημάτων που στις περιπτώσεις ενδοοικογενειακής βίας η εμπειρία δείχνει ότι ο δράστης είναι πολύ πιθανό να τελέσει όμοια αδικήματα ενδοοικογενειακής βίας. Αυτό, ακριβώς, θέλει να αποτρέψει η συγκεκριμένη διάταξη, η οποία είναι διάταξη εξαιρετική. Κατ’ εξαίρεση καταφεύγει σε αυτή ο δικαστής, υπό τις προϋποθέσεις τις αυστηρές, που η ίδια η διάταξη θέτει.

Όμοιο σκοπό έχουν και οι διατάξεις, οι οποίες δεν επιτρέπουν την αναστολή ή τη μετατροπή της ποινής και αυτό έχει κριθεί ομολογιακά. Ο νομοθέτης σε περιπτώσεις εγκλημάτων, τα οποία είτε προσβάλλουν σοβαρά έννομα αγαθά είτε επαναλαμβάνονται με μεγάλη συχνότητα, έχει προβλέψει κατ’ εξαίρεση του γενικού κανόνα την απαγόρευση μετατροπής ή αναστολής της ποινής. Υπενθυμίζω, ότι ο αθλητικός νόμος επιβάλλει όμοιες προβλέψεις, όπως επίσης και οι διατάξεις για τον εμπρησμό. Άρα και εδώ, ακριβώς επειδή η γυναικοκτονία έχει πάρει αυτές τις διαστάσεις - τα εγκλήματα, μάλλον, τα οποία αναφέρονται στο νομοσχέδιο - έχουν πάρει αυτές τις διαστάσεις και επαναλαμβάνονται συχνά στην κοινωνία μας θέλουμε να λειτουργήσουμε αποτρεπτικά σε βάρος περιπτώσεων, οι οποίες αποδεδειγμένα - διότι έχει προηγηθεί απόφαση στον πρώτο βαθμό - το δικαστήριο να μην μπορεί να δίνει αναστολή ή να μετατρέπει την ποινή.

Πρέπει, επίσης και τελειώνω, να ακούσουμε ποια είναι η άποψη των κομμάτων της αντιπολίτευσης για την ποινική διαμεσολάβηση στα εγκλήματα της ενδοοικογενειακής βίας. Οι γυναικείες οργανώσεις ζήτησαν την κατάργηση του θεσμού της διαμεσολάβησης. Δεν είπαν ότι καλώς προβλέπετε τη δυνατότητα του Εισαγγελέα να απορρίψει την ποινική διαμεσολάβηση όταν διαπιστώσει ότι γίνεται κατ’ επίφαση ή είναι αποτέλεσμα εξαναγκασμού του θύματος να προσφύγει, να καταφύγει στην ποινική διαμεσολάβηση, αλλά μας είπαν ότι ακόμη και για τα απλά πλημμελήματα ενδοοικογενειακής βίας καταργείστε την ποινική διαμεσολάβηση. Θα θέλαμε, λοιπόν, με σαφήνεια να ακούσουμε τις απόψεις των κομμάτων της αντιπολίτευσης και επί του θέματος αυτού.

Σε ότι αφορά τις διατάξεις των Διοικητικών Δικαστηρίων τις οποίες επαίνεσε, θα έλεγα, ο Πρόεδρος της Ένωσης, επιτρέψτε μου να πω ότι δεν ακούστηκε αντίλογος. Δεν υπήρξε άλλη άποψη, η οποία να είναι αντίθετη προς την άποψη του Προέδρου και νομίζω, κύριε Πρόεδρε, έχω εξαντλήσει τουλάχιστον στο περιθώριο της σημερινής μου ομιλίας τις παρατηρήσεις, τις οποίες είχα να κάνω. Θα επανέλθουμε και αύριο ασφαλώς με κάποιες παρατηρήσεις επί των άρθρων και βεβαίως, για το σύνολο του σχεδίου νόμου στη δεύτερη ανάγνωση.

Σας ευχαριστώ για την προσοχή σας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Υπουργός

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα ήθελα να κάνω μια διευκρίνιση να φύγει και αυτή από το θέμα της συζήτησης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, βεβαίως, κύριε Υπουργέ παρακαλώ, γιατί θα διαμαρτυρηθεί μετά ο κ. Ξανθόπουλος ότι δεν σας δίνω τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θέλω απλώς να μη μείνει κι αυτό για τη συνέχεια. Είναι ότι η διατύπωση που αφορά τις νεκροτομές των παιδιών που έχουν καρκίνο, θα γίνει όπως ακριβώς ζήτησε το Σωματείο «ΦΛΟΓΑ».

Ευχαριστούμε πολύ, κύριε Υπουργέ, για τη διευκρίνιση. Θα συνεχίσουμε και θα ολοκληρώσουμε την επεξεργασία του σχεδίου νόμου αύριο, με τη δεύτερη ανάγνωση, στις 14:00, στην Αίθουσα 223.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Γιαννούλης Χρήστος, Ψυχογιός Γεώργιος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Δάγκα Παρασκευή, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία.

Τέλος και περί ώρα 13.30΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**